text:
རྒྱ་ནག་ཧྲང་ཧེ་ནས་དགེ་རྒན་ ༥༥ བོད་གཞིས་ཀ་རྩེ་རུ་ཆེད་གཏོང་བྱས་ཏེ་གྲངས་ཉུང་མི་རིགས་ས་ཁུལ་དུ་ཤེས་ཡོན་མཐོར་འདེགས་ཀྱི་རོགས་སྐྱོར་བྱ་རྒྱུ་ཡིན་ལུགས་བསྒྲགས་འདུགཕྱི་ལོ་༢༠༡༦ ལོར་གཞིས་ཀ་རྩེ་དང་ཧྲང་ཧེའི་ཚོད་ལྟའི་སློབ་གྲྭ་ཞེས་པའི་ལས་གཞི་ཞིག་མགོ་འཛུགས་བྱས་ཡོད་པ་ལྟར། ཁ་སང་ཕྱི་ཚེས་ ༦ ཉིན་རྒྱ་ནག་ཧྲང་ཧེ་གྲོང་ཁྱེར་གྱི་དགེ་རྒན་ ༥༥ བོད་གཞིས་ཀ་རྩེར་ཆེད་གཏོང་བྱས་ཡོད་པ་དང་། འདི་ལོར་ཆེད་གཏོང་བྱས་པའི་དགེ་རྒན་ནང་སྡེ་ཁག་གཉིས་ཡོད་པའི་ནང་ནས་དགེ་རྒན་ ༡༥ ཡིས་གཞིས་རྩེ་ཨང་གཉིས་པའི་ལས་རིགས་ལག་རྩལ་སློབ་གྲྭར་སློབ་འཁྲིད་བྱ་རྒྱུ་ཡིན་པ་དང་། ཁོང་ཚོས་གྲངས་ཉུང་མི་རིགས་ས་ཁུལ་གྱི་ཤེས་ཡོན་མཐོར་འདེགས་ཞེས་པའི་ལས་གཞི་རྒྱུན་མཐུད་རྒྱུ་ཡིན་ལུགས་བསྒྲགས་འདུག
ཧྲང་ཧེ་ཉིན་རེའི་གསར་འགྱུར་ཁང་གིས་གནས་ཚུལ་སྤེལ་བ་ལྟར་ན། གཞིས་རྩེར་བཏང་བའི་དགེ་རྒན་ཕིན་ཁྲོན་ཧེ་(Peng Chunhui) ནི་ཧྲང་ཧེའི་འབྲིང་རིམ་སློབ་གྲྭའི(Sanghai New Bridge Middle School)དངོས་ཁམས་རིག་པའི་དགེ་རྒན་ཞིག་ཡིན་པ་དང་། ཕྱི་ལོ་༢༠༡༢ ལོར་ཁོ་ཡུ་གུར་མི་རིགས་རང་སྐྱོང་ཁུལ་གྱི་ཛེ་ཕུ་ (Zepu County) རྫོང་ཁོངས་སུ་བཏང་ཡོད་འདུག ཁོང་གིས་ང་ཚོས་ཡུ་གུར་གྱི་དགེ་རྒན་དང་བྱིས་པ་ཚོར་ཕན་ཐོགས་བྱུང་ཡོད། དགེ་རྒན་རྣམ་པས་འཛིན་གྲྭ་དང་ནང་ལས་དཔྱད་ཞིབ་བྱེད་པར་སེམས་ཤུགས་སྦྱིན་ཡོད། ཐེངས་འདིའི་བོད་ཀྱི་དགེ་རྒན་ཚོར་རོགས་སྐྱོར་བྱ་རྒྱུའི་གསར་བསྒྲགས་མཐོང་དུས། བོད་ཀྱི་བྱིས་པ་ཚོ་ལའང་ལས་དོན་ཞིག་བསྒྲུབ་དགོས་པའི་བསམ་བློ་འཁོར་སོང་སྐོར་བརྗོད་འདུག
གྲོང་ཁྱེར་ཧྲང་ཧེའི་དགེ་རྒན་ཚོ་ཤེས་ཡོན་བརྗེ་རེས་ཀྱི་ལས་གཞི་ཞིག་གི་མིང་ཐོག་ནས་མཐོ་སྒང་བོད་ཀྱི་མཐའ་འཁོབ་ཅིག་ནས་དགེ་རྒན་གྱི་ལས་ཀ་གཉེར་དགོས་པ་མ་ཟད། ལོ་གཅིག་རིང་ནང་མི་གཉེན་འབྲེལ་དང་ཁ་བྲལ་དགོས་ཀྱི་ཡོད་པ་རེད། བོད་ཡུལ་དུ་ཆེད་གཏོང་བྱས་པའི་ཤུ་ཤེན་ (Xuxin) ཞེས་པའི་ཧྲང་ཧེའི་མཐོ་འབྲིང་ཨང་གཉིས་པའི་རྫས་འགྱུར་དགེ་རྒན་ཞིག་གིས། ཁོང་ལ་ལོ་ན་དྲུག་ཏུ་སོན་པའི་བུ་མོ་ཆུང་ཆུང་ཞིག་ཡོད་པ་དང་། འདི་ལོའི་ཕྱི་ཟླ་ ༡༢ པའི་ནང་མོ་སློབ་གྲྭར་འགྲོ་འཆར་ཡོད་པས་ངས་ཧ་ཅང་དྲན་ས་རེད། ཡིན་ན་ཡང་། ང་ལ་བོད་ཀྱི་བྱིས་པ་ཚོར་ཤེས་ཡོན་རོགས་སྐྱོར་ཀྱི་གོ་སྐབས་གནང་བ་འདི་རིན་ཐང་ལྡན་པའི་ལས་གཞི་ཞིག་རེད། ཅེས་བརྗོད་འདུག་ལ། ཡང་ཧྲུ་ཡེན་ཅི་ (Shu Yinji) ཞེས་པའི་དགེ་རྒན་ཞིག་གིས། ངའི་ཨ་ཕར་སྔ་ལོར་གློ་བའི་སྐྲན་ནད་བྱུང་སྟེ་མུ་མཐུད་སྨན་ཁང་དུ་བསྡད་ཡོད་ཀྱང་། ངའི་ནང་མི་ཚོས་བོད་དུ་བསྐྱོད་རྒྱུ་ནི་ཉམས་མྱོང་གསོག་པའི་གོ་སྐབས་ཡག་པོ་ཞིག་ཡིན་སྐོར་བརྗོད་དེ་ང་ལ་སྤོབས་པ་སྦྱིན་བྱུང་། ང་ཁྱིམ་ན་མེད་ཀྱང་ཁོ་ཚོས་དཀའ་སྡུག་ལ་བཟོད་སྒོམ་བྱེད་ཐུབ་ངེས་རེད། ཅེས་བརྗོད་འདུག
ཕྱི་ལོ་ ༢༠༡༧ ལོའི་སི་ཁྲོན་ཞིང་ཆེན་གྱི་སློབ་གསོའི་ལས་དོན་ཚོགས་འདུ་ཞེས་པའི་ཐོག་བོད་རིགས་ས་ཁུལ་གྱི་མི་སྟོང་གི་སློབ་སྐྱོར་འཆར་གཞི་ཟེར་བ་ཞིག་གཏན་འབེབས་བྱས་པའི་ནང། རྒྱ་ནག་ནས་སི་ཁྲོན་བོད་རིགས་ས་ཁུལ་གྱི་རྫོང་ཁག་ ༣༢ ནང་ཕུལ་བྱུང་དགེ་རྒན་ ༧༠༠ འདེམས་གཏོང་བྱས་པ་དང་སྦྲགས། བོད་ཁུལ་ནས་དགེ་རྒན་ ༣༠༠ རྒྱ་ནག་ནང་སློབ་སྦྱོང་ཆེད་བཏང་ཡོད་པ་དང་། དེ་བཞིན། ཕྱི་ལོ་ ༢༠༡༦ ལོར་རྒྱ་ནག་པེ་ཅིན་སོགས་གྲོང་ཁྱེར་དང་ཞིང་ཆེན་ཁག་ ༡༧ ནས་དགེ་རྒན་ ༧༠༠ བོད་རང་སྐྱོང་ལྗོངས་ནང་ཆེད་གཏོང་གིས། བོད་ཀྱི་རྒྱལ་ས་ལྷ་སའི་གཙོས་གཞིས་ཀ་རྩེ་དང་ཉིང་ཁྲི། ལྷོ་ཁ། ཆབ་མདོ་ས་ཁུལ་གྱི་སློབ་གྲྭ་ཁག་ ༢༠ ནང་ལས་ཞུགས་བྱས་ཡོད་པ་དང་སྦྲགས། ལས་གཞི་དེའི་འོག་ལོ་ལྟར་བོད་ཁུལ་གྱི་གཞི་རིམ་སློབ་གྲྭ་ཁག་ནས་ཁྱོན་དགེ་རྒན་ ༤༠༠ རེ་རྒྱ་ནག་ནང་ལོགས་ཀྱི་འཕེལ་རྒྱས་ཆེ་བའི་ས་ཁུལ་ཁག་ཏུ་འགྲོ་དགོས་པ་བཟོས་ཡོད་པ་རེད།
དེའི་སྐོར་ལ་ཕྱི་ལོ་༢༠༡༧ ལོར་བོད་གནས་བསྐྱར་ཞིབ་ཁང་གིས། རྒྱ་གཞུང་ནས་བོད་དང་ཡུ་གུར་ས་ཆར་དགེ་རྒན་ཁྲི་ ༡༠།༠༠༠ ལྷག་བཏང་སྟེ། གྲངས་ཉུང་མི་རིགས་ཀྱི་ས་ཁུལ་ཁག་གི་ཤེས་ཡོན་ཡར་འདེགས་བྱེད་ཀྱི་ཡོད་སྐོར་བརྗོད་ཡོད་པ་རེད། ཡིན་ན་ཡང་། དེའི་དམིགས་ཡུལ་ནི་རྒྱ་ནག་གི་སྐད་དང་རིག་གཞུང་མཐོར་འདེགས་གཏོང་ཐབས་ཀྱི་བསླུ་བྲིད་ཅིག་ཡིན་ལ། ལས་གཞི་དེའི་དམིགས་ཡུལ་གཙོ་བོ་ནི། ཕྱི་ལོ་༢༠༢༠ བར་དུ་རྒྱ་ནག་གི་ས་ཁུལ་ཁག་ནས་དགེ་རྒན་ཁྲི་༣ ལྷག་བོད་དང་ཡུ་གུར་གྱི་སློབ་གྲྭ་ཁག་ཏུ་གཏང་སྟེ། བོད་ཁུལ་གྱི་ཚན་རིག་དགེ་རྒན་བརྒྱ་ཆའི་༩༠ ཐམ་པའི་ལས་གནས་བརྗེས་ནས་རྒྱ་ནག་ནང་དུ་སྦྱོང་བརྡར་སྤྲོད་རྒྱུ་དེ་ཡིན་སྐོར་བརྗོད་འདུག
བསོད་ནམས་རྒྱ་མཚོ།


c: text/html

text: གསར་འགོད་པས་ནོར་སྲིད་པུའུ་ནས་ཤེས་རྟོགས་བྱས་པར། འཕྲོད་བསྟེན་དང་བདེ་ཐང་གི་ཤེས་ལྡན་མི་སྣ་གསོ་སྐྱོང་གི་ལས་དོན་ལ་སྔར་བས་ཤུགས་སྣོན་རྒྱག་ཆེད། ཀྲུང་དབྱང་ནོར་སྲིད་ཀྱིས་འཕྲོད་བསྟེན་དང་བདེ་ཐང་གི་ཤེས་ལྡན་མི་སྣ་གསོ་སྐྱོང་ཐད་ཁ་གསབ་མ་དངུལ་སྒོར་དུང་ཕྱུར་45.35བཏང་བ་དང་དེའི་ཐོག་2017ལོའི་སྔ་སྣུར་དུ་བཏང་བའི་སྒོར་དུང་ཕྱུར་25.65དང་། ཤིན་ཅང་ཐོན་སྐྱེད་འཛུགས་སྐྲུན་པིང་ཐོན་གྱི་སྒོར་དུང་ཕྱུར་0.14བཅས་2018ལོའི་འཕྲོད་བསྟེན་དང་བདེ་ཐང་གི་ཤེས་ལྡན་མི་སྣ་གསོ་སྐྱོང་གི་ཁ་གསབ་མ་དངུལ་སྒོར་དུང་ཕྱུར་71.14ཚང་མ་གཤམ་སྤྲོད་བྱས་པ་དེ་དག་ནད་སྡོད་སྨན་པ་བཀའ་བཅུ་པའི་ཚད་ལྡན་ཅན་གྱི་གསོ་སྦྱོང་དང་། ལས་རོགས་མཁོ་ཆོད་སྨན་པའི་གསོ་སྦྱོང་། མཁོ་ཆོད་སྨན་པའི་དམིགས་འཛུགས་ལས་གནས་འཆར་གཞི་སོགས་ཀྱི་ཤེས་ལྡན་མི་སྣ་གསོ་སྐྱོང་གི་རྣམ་གྲངས་ཐད་སྤྱོད་རྒྱུ་རེད། སྔོན་རྩིས་ལས་རྗེས་དོ་དམ་ལ་སྔར་བས་ཤུགས་སྣོན་རྒྱག་ཆེད། ད་ཐེངས་མ་དངུལ་ཁག་བགོས་བྱེད་སྐབས་ལས་རྗེས་དཔྱད་ཞིབ་ཀྱི་འབྲས་བུ་དེ་རྒྱུ་རྐྱེན་གལ་ཆེན་དུ་བརྩིས་ནས་དཔྱད་ཞིབ་གྲུབ་འབྲས་མདུན་གྲལ་དུ་སླེབས་པའི་ཞིང་ཆེན་ལ་བྱ་དགའ་འོས་འཚམ་སྤྲོད་རྒྱུ་རེད།

robotstxt: allowed

filter: keep


text:
ཆབ་མདོ་ངག་ཕུན།
དེ་རིང་གླེང་འདོད་པ་ནི། ཕྱི་ལོ་ ༡༩༤༩ ལོར་བོད་ཆོས་ལྡན་གྱི་ཞིང་ཁམས་སུ་ཤར་ཕྱོགས་ཁྱིམ་མཚེས་རྒྱལ་ཁབ་རྒྱ་མི་དམར་པོ་དྲག་པོས་བཙན་འཛུལ་བྱས་ནས་བོད་མི་རིགས་ཆགས་འཇིག་གི་འགག་རྩར་སླེབས་ནས་ཧ་ཅང་ཛ་དྲག་གི་དུས་སྐབས་དེར་༸རྒྱལ་བ་རིན་པོ་ཆེ་མཆོག་གཙོས་སྐུ་འཁོར་ཧྲག་བསྡུས་ཤིག་ངལ་བ་བརྒྱ་ཕྲག་དང་དུ་བཞེས་ཏེ་ལ་ལུང་མང་པོ་བརྒལ་ཏེ་བོད་མི་རིགས་དང་། ཡང་སྒོས་སངས་རྒྱས་བསྟན་པའི་དོན་དུ་རྒྱ་གར་འཕགས་པའི་ཡུལ་དུ་བཙན་བྱོལ་ལ་ཕེབས་ནས་ལོ་ངོ་དྲུག་ཅུ་འཁོར་བ་དང་། དེ་བཞིན་བཙན་བྱོལ་གཞུང་མང་གཉིས་ནས་རྒྱ་གར་གཞུང་མང་ལ་ཐུགས་རྗེ་ཆེ་ཞུའི་མཛད་སྒོ་གཟབ་རྒྱས་ཀྱི་ཚོགས་གནང་སོང་བ་དང་། སྐབས་དེར་དགའ་སྐྱོ་ཟུང་འབྲེལ་གྱི་གནས་སྟངས་ཤིག་བློ་ཡིད་ལ་ཤར་བྱུང་ལ། དེ་བཞིན་བོད་ཀྱི་ཟློས་གར་ཟུར་པ་གཞས་མ་ཞིག་གིས་རྒྱ་གར་གྱི་གླུ་དབྱངས་སྙན་པོ་ཡིད་སེམས་མགུ་བ་ཞིག་བཏང་སོང་བས། གཡས་གཡོན་ནས་མི་ཚོགས་མང་པོ་ཞིག་ཀྱང་མིག་ཆུ་འཁོར་འདུག་ལ། ལྷག་དོན་རྒྱ་གར་སྐུ་སྲུང་འགའ་ཤས་ཀྱང་མིག་ཆུ་ཤོར་སོང་། དེ་བཞིན་སྐུ་མགྲོན་རྣམ་པ་ཡང་མིག་ནང་ཆུས་ཁེངས་ཤིང་། དགའ་སྐྱོ་ཟུང་འབྲེལ་གྱི་ཚོར་སྣང་ཟབ་མོ་དེ་ཉིན་མི་མང་པོ་ཞིག་ལ་སྟེར་ཡོད་པ་ནི་འབྲེལ་བརྗོད་མ་དགོས།
དེ་ནི་བརྗོད་གཞི་དངོས་ལ་འཇུག་པར་བྱ། དེ་ཡང་དེ་ཉིན་འཕགས་ཡུལ་གྱི་སྐུ་མགྲོན་རྣམ་པས་གསུང་བཤད་ཟབ་ཅིང་རྒྱས་པ་རིམ་པར་གནང་སོང་བ་དང་། དེ་ཡང་སྐུ་ཞབས་མ་ཧེཤ་ཤརྨ་མཆོག་ནས། “ཕན་ཚུན་གཉིས་ཀྱི་མཛའ་བརྩེའི་འབྲེལ་ལམ་ཐོག་ནས་ཡིན་ནའང་འདྲ།སྤུན་རྒན་གཞོན་གཉིས་ཀྱི་འབྲེལ་བའི་སྐོར་ཡིན་འང་རེད། དེ་བཞིན་བླ་སློབ་གཉིས་ཀྱི་འབྲེལ་བའི་དབར་ཐུགས་རྗེ་ཆེ་ཞུ་དགོས་པའི་གནས་སྟངས་གང་ཡང་མཐོང་གི་མེད་”ཅེས་དང་། ཡང་”འཕགས་བོད་ཀྱི་འབྲེལ་བ་ལོ་ངོ་སྟོང་གི་རིང་མཛའ་བརྩེའི་འབྲེལ་ལམ་དེ་འཇལ་བྱེད་སྒང་ལ་བཞག་པ་ཡིན་འཇལ་ཐུབ་རྒྱུ་མེད། རྒྱ་གར་རིག་གཞུང་ནང་འཛམ་གླིང་ཡོངས་རྫོགས་ཁྱིམ་ཚང་གཅིག་ཡིན་པའི་ལྟ་ཚུལ་འཛིན་བཞིན་ཡོད། ཁྱོད་ཚོས་ཐུགས་རྗེ་ཞུ་རྒྱུའི་ཀུན་སློང་ཙམལས་མ་ཟད་གོང་དུ་གླུ་དབྱངས་སོགས་ནས་རྣམ་འགྱུར་གསལ་སྟོན་གནང་བ་དེ་དག་གིས་སེམས་འགུལ་ཧ་ཅང་ཐེབས་ནས་མཆིལ་མས་ཁེངས་བྱུང་”ཞེས་གསུང་བཤད་རྒྱས་པ་གནང་ཡོད་པ་དང་། ལྷག་དོན་དུ་སྐབས་དེར་༸རྒྱལ་བ་རིན་པོ་ཆེས་བཀའ་སློབ་སྩལ་དོན་ལས། “བོད་ནས་བྲོས་བྱོལ་དུ་ཡོང་སྐབས་སེམས་ནང་དངངས་སྐྲག་ཡོད། ལྷ་སར་དྲག་གནོན་ཧ་ཅང་བྱས་པའི་གནས་ཚུལ་ཡོད་སྟབས་སེམས་ཞུམ། སེམས་སྐྱོ་ནས་མ་འོངས་པར་ག་འདྲ་བྱེད་ཡོང་བསམས་པའི་བློ་གཡེང་བྱས་ནས་ཡོང་བ་རེད། དེ་ནས་རིམ་བཞིན་རྒྱ་གར་གཞུང་གིས་གཟིགས་སྐྱོང་གནང་རྒྱུའི་འདེང་སྤེབས་ཕྲན་བུ་ཐོབ་སྐབས་སེམས་ནང་སྤོབས་པ་ཞིག་རྙེད་པ་དེ་འདྲ་རེད། དེར་བརྟེན་འདིར་པར་རིས་གཉིས་པོ་དེ་མཐོང་སྐབས་སེམས་ནང་དགའ་སྐྱོ་ཟུང་སྦྲེལ་གྱི་ཚོར་བ་སྐྱེས་བྱུང་། སེམས་ནང་དགའ་སྣང་བསླེབས་པའི་མཚམས་དེར་ལོ་བཞི་བཅུ་ལྔ་བཅུའི་རྗེས་སུ་ག་འདྲ་ཆགས་མིན་བསམ་བློའི་ནང་མེད། ད་ཆ་ང་ཚོ་ལོ་དྲུག་ཅུ་ཕྱིན་པའི་སྐབས་སེམས་ནང་གང་ཙམ་ཚོད་ཐིག་རྒྱུ་ཞིག་ཆགས་འདུག” །ཅེས་བཀའ་སློབ་གནང་བ་དང་། ཡང་རང་རྣམ་ལས། “ང་ཚོ་རྒྱ་གར་ས་གནས་གྲོང་དང་། གྲོང་བརྡལ་དག་ཏུ་རིམ་འབྱོར་སྐབས་བརྩེ་ཞེན་དགའ་བསུ་བྱུང་བ་དེས་ང་ཚོ་ཚང་མའི་སེམས་སྡུག་མངོན་གྱུར་པ་རེ་ཞིག་མ་སངས་ཐབས་མེད་ལྟ་བུར་གྱུར་”ཅེས་དང་།ཡང་”སྲིད་བློན་སྐུ་ཞབས་ནེ་རུ་ནས་མཛའ་བརྩེའི་རླུང་འཕྲིན་ཞིག་གནང་འབྱོར་གནང་། ང་དང་། ལས་རོགས་ཚོས་ཁྱེད་ལ་དགའ་བསུ་རྒྱུ་དང་། རྒྱ་གར་དུ་ཐར་ཕེབས་ཐུབ་པར་བཀྲ་ཤིས་བདེ་ལེགས་ཡོད། ཁྱེད་དང་ཁྱེད་ཀྱི་སྐུ་འཁོར་ཚོ་རྒྱ་གར་དུ་བཞུགས་རྒྱུའི་མཐུན་རྐྱེན་ཇི་དགོས་ང་ཚོས་དགའ་སྒྲུབ་ཞུ་རྒྱུ་ཡིན། རྒྱ་གར་མི་མང་ནས་ཁྱེད་ལ་སྔར་བཞིན་གུས་བཀུར་ཞུ་རྒྱུ་ཐེ་ཚོམ་མེད་”ཅེས་རླུང་འཕྲིན་འབྱོར་བ་དང་། དུས་དེ་ནས་བཟུང་སྟེ་རེ་བ་བཟང་ས་དང་། གྲ་སྒྲིག་སྡུག་སར་གནང་ནས་སྐུ་ལས་ཚད་མེད་སྐྱོན་གནང་མཛད་དེ་བོད་མི་རིགས་འདི་ཉིད་གསོན་པོར་གནས་ཐུབ་པ་བྱུང་ཡོད་ལ། ༸རྒྱལ་བ་རིན་པོ་ཆེ་མཆོག་རྒྱ་གར་འཕགས་པའི་ཡུལ་ལ་ཞབས་སོར་བདེ་བར་འཁོད་ནས་མི་ལོ་དྲུག་ཅུ་འཁོར་ཡོད་ཅིང་། ལོ་ངོ་དེ་དག་གི་རིང་ལ་རྒྱ་གར་གཞུང་མང་གཉིས་ནས་བཀའ་དྲིན་བླ་མེད་ཀྱི་ཐོག་ནས་མཐུན་འགྱུར་རོགས་རམ་ལ་བརྟེན་ནས་རྒྱ་གར་འཕགས་པའི་ཡུལ་ལ་བཙན་བྱོལ་བོད་མིའི་སྒྲིག་འཛུགས་འཆར་གཞི་གོ་རིམ་ལྡན་པའི་འཛུགས་སྐྲུན་ཐུབ་པ་བྱུང་ཡོད་ཅིང་། མ་ཟད་འཕགས་བོད་ཀྱི་འབྲེལ་བ་ནི་ལོ་ངོ་སྟོང་ཕྲག་མང་པོ་གོང་རོལ་ནས་འབྲེལ་ལམ་དམ་ཟབ་ཡོད་པའི་གནས་སྟངས་ཤིག་ཡིན་ལ། བོད་མིའི་ཁ་རྒྱུན་ལས་རྒྱ་གར་འཕགས་པའི་ཡུལ་ཞེས་ཆེས་གནས་མཆོག་ཁྱད་དུ་འཕགས་པ་ཞིག་ལ་ངོས་འཛིན་དང་། གུས་བཀུར་བླ་མེད་ཞུ་བཞིན་ཡོད། དེ་ཡང་མཛད་སྒོའི་སྐབས་ལ་བཀའ་སློབ་ལས། “གོང་དུ་གསུངས་སོང་བ་ལྟར་ངོས་ནས་ནམ་རྒྱུ་བཤད་ཀྱི་ཡོད། འཕགས་བོད་གཉིས་དགེ་རྒན་དང་དགེ་ཕྲུག་ནང་བཞིན་རེད། ང་ཚོ་བོད་པའི་ཁ་རྒྱུན་དུ་འང་འཕགས་པའི་ཡུལ་ཞེས་ཟེར་གྱི་ཡོད། འཕགས་པའི་ཡུལ་ཞེས་པ་ང་ཚོས་རྒྱ་གར་གཅིག་པུ་ལ་མ་གཏོགས་ལུང་པ་གཞན་སུ་ལའང་ཟེར་གྱི་མེད། ང་ཚོའི་རང་བཞིན་གྱི་སེམས་ནང་དུ་རྒྱ་གར་འཕགས་པའི་ཡུལ་ཞེས་སེམས་གཏིང་ནས་དད་མོས་དང་གུས་བཀུར་བྱེད་པའི་འབྲེལ་བ་ཡོད་ཞིག་ཆགས་ཡོད་”ཅེས་བཀའ་སློབ་གནང་བ་དང་།
ཆོས་རྒྱལ་སྲོང་བཙན་སྒམ་པོའི་སྐབས་ནས་རིམ་གྱིས་བོད་ལ་ནང་ཆོས་དར་འགོ་བཙུགས་པ་གྲགས་ཤིང་། དུས་སྐབས་དེ་ནས་བཟུང་སྟེ་ཆོས་རྒྱལ་དང་ལོ་ཙཱ་བ་བཀའ་དྲིན་ཅན་རྣམས་ཀྱིས་ལུས་དང་ལོངས་སྤྱོད་བཅས་པ་བློས་བཏང་གནང་ནས་རྒྱ་གར་འཕགས་ཡུལ་ལ་ཕེབས་ནས་སངས་རྒྱས་ཀྱི་བཀའ་མདོ་རྒྱུད་དང་བཅས་པ་རིམ་གྱིས་ཕབ་བསྒྱུར་གནང་ནས་བོད་གངས་ཅན་གྱི་ལྗོངས་ལ་ཤེས་རིག་གི་སྒྲོན་མེ་དར་སྤེལ་མཛད་ཡོད་ཅིང་། ད་ལྟ་བོད་མི་རིགས་ལ་ངོམ་རིན་མཆོག་པའི་ནང་པ་སངས་རྒྱས་པའི་ལྟ་གྲུབ་འདི་ཉིད་བསྐྲུན་ཐུབ་པ་བྱུང་ཡོད། དེ་ཡང་༸རྒྱལ་བ་རིན་པོ་ཆེ་མཆོག་གིས་བཀའ་སློབ་ལས། “སྔར་རྒྱ་གར་གྱི་རིག་གཞུང་མང་པོའི་ནང་དུ་སེམས་ཁམས་རིག་པའི་སྐོར་དར་སོ་ཆེན་པོ་ཡོད་ཀྱང་། བར་སྐབས་ཉམས་པ་རེད། མ་ཉམས་པར་བདག་པོ་བརྒྱབ་ཡོད་མཁན་བོད་པ་གཅིག་པུ་རེད། གཞུང་ནང་པའི་གཞུང་ནས་ཐོན་པ་ཡིན་ཀྱང་། བརྗོད་བྱའི་ཆ་ནས་ཆོས་ལུགས་དང་མ་འབྲེལ་བའི་སྤྱོད་བཟང་གི་ཐོག་ཏུ་འགྲོ་ཐུབ་པ་ཞིག་རེད། དེ་ལྟ་བུ་ལ་བསམ་བློ་གཏོང་དུས་ང་ཚོ་བཙན་བྱོལ་བ་ཆགས་ཏེ་རང་དབང་ལུང་པར་སླེབས་ནས་གཙོ་ཆེར་རྒྱ་གར་གཞུང་མང་གཉིས་ནས་ཁ་ཞེ་གཉིས་མེད་ཀྱིས་ལོ་ནས་ལོ་བསྟུད་ནས་མཐུན་འགྱུར་དང་རྒྱབ་སྐྱོར་གནང་བའི་འབྲས་བུ་ལ་ང་ཚོས་ལོ་སྟོང་ཕྲག་རིང་རྒྱ་གར་མཁས་པའི་བཞེད་གཞུང་བདག་པོ་བརྒྱབ་ནས་ཡོད་པ་དེ་འཛམ་གླིང་སྤྱི་ལ་གང་འཚམ་ཕན་ཐོགས་བྱེད་ཐུབ་པ་ཞིག་སླེབས་འདུག” །ཅེས་བཀའ་སློབ་རིན་ཐང་བྲལ་བ་གནང་ཡོད། དུས་དེ་ནས་བཟུང་སྟེ་འཕགས་བོད་བླ་སློབ་ཀྱི་དམ་ཚིག་འགྱུར་མེད་འདུ་ཤེས་གསོན་པོ་འཛིན་ནས་བོད་མི་རྣམས་ལ་རྒྱ་གར་གཞུང་མང་གཉིས་ཀྱི་ཐུགས་བརྩེ་བ་ཆེན་པོ་གཟིགས་སྐྱོང་གནང་ཡོད་ཅིང་། དེ་འདྲའི་གཟིགས་སྐྱོང་གནང་བས་དྲིན་ལས་ད་ལྟ་ང་ཚོ་བོད་མི་རིགས་འདི་ཉིད་འཛམ་གླིང་སའི་གོ་ལོའི་སྟེང་ནས་མ་ཡལ་བར་གསོན་པོར་གནས་ཐུབ་པ་བྱུང་ཡོད། རྒྱུ་མཚན་དེ་དག་ལ་བརྟེན་ནས་ངས་འཕགས་ཡུལ་གཞུང་མང་གཉིས་ལ་བཀའ་དྲིན་ཆེ། ཐུགས་རྗེ་ཆེ་ཞུ་བ་འདོད། དྲིན་ཅན་ལ་དྲིན་དུ་བཟོ་བ་ནི་འཇིག་རྟེན་པའི་ལུགས་དང་མཐུན་གྱི་ཡོད་ལ། མ་འོངས་པར་མི་རབས་གསར་པ་རྣམས་ལ་མིག་སྟོས་བཟང་པོ་ཞིག་སེམས་རྒྱུད་འཇོག་པར་ཕན་ཐོགས་ཡོད་པ་དང་། ཡ་རབས་བཟང་སྤྱོད་ཀྱི་ལུགས་དང་མཐུན་གྱི་ཡོད་པ་ཞིག་ལས་དེར་ངོས་དགའ་དང་སྤྲེལ་ལད་ཁྲབ་པ་ཞིག་གཏན་ནས་མིན། འགའ་ཤས་ཀྱིས་རྒྱ་གར་མི་མང་ལ་བཀའ་དྲིན་རྗེས་དྲན་གྱི་ལོ་སྲུང་བརྩི་ཞུ་ཟིན་པ་རེད། ཡང་བསྐྱར་ཞུ་དགོས་མ་མཐོང་ཞེས་ཁ་ཕོ་ཆེ་མདོག་གིས་གསུང་མཁན་འདུག་ཀྱང་རྒྱ་གར་མི་མང་ལ་བཀའ་དྲིན་རྗེས་དྲན་ག་ཚོད་ཞུ་ཐུབ་ན་དགེ་མཚན་ལྡན་པ་ཞིག་ལས་དེར་གནོད་སྐྱོན་གང་ཡང་ཡོད་མ་རེད་སྙམ། བོད་མི་རྣམས་བཙན་བྱོལ་ལ་དང་ཐོག་སླེབས་སྐབས་ངོ་ཤེས་པ་ནི་གནམ་ས་གཉིས་ལས་མེད་པའི་དུས་སྐབས་དེར་རྒྱ་གར་གྱི་སྲིད་བློན་ནེ་རུ་མཆོག་ལ་བོད་མིའི་སློབ་གྲྭ་ཁེར་གཙང་ཟུར་འཛུགས་ཆོག་པའི་ཆོག་མཆན་དང་མཐུན་འགྱུར་རོགས་རམ་ཡོང་བའི་རེ་སྐུལ་རྒྱལ་བ་རིན་པོ་ཆེ་མཆོག་གིས་ཞུ་དོན་ཇི་བཞིན་བཀའ་དྲིན་ཆེན་པོའི་ཐོག་ནས་རྒྱ་གར་སྲིད་བློན་མཆོག་གིས་བོད་མིའི་ཁེར་གཙང་སློབ་གྲྭ་ཁག་ཟུར་འཛུགས་གནང་འཐུས་ཆོག་པའི་བཀའ་ཁྲོལ་དང་མཐུན་འགྱུར་རོགས་རམ་གནང་བ་དེས་ད་ལྟ་ང་ཚོའི་མ་འོངས་པའི་སོན་རྩ་ན་གཞོན་རྣམས་ལ་བོད་མི་རིགས་ཀྱི་སྐད་ཡིག་དང་། རིག་གཞུང་།གོམས་སྲོལ་སོགས་མ་བརླག་པར་གསོན་པོར་གནས་ཐུབ་པ་དེས་བོད་མིའི་སློབ་གྲྭ་ཁག་ཟུར་གནང་ཆོག་པའི་དགོངས་བཞེས་གནང་བ་ལས་བྱུང་བ་ཞིག་རེད་ལ། བོད་མིའི་སློབ་གྲྭ་ཁག་མང་པོ་ཞིག་རྒྱ་གར་ས་གནས་སོ་སོར་བཙུགས་རྒྱུར་མཐུན་འགྱུར་གནང་བ་དང་། དེ་བཞིན་བོད་མིའི་ཁེར་གཙང་གཞིས་ཆགས་གསར་འཛུགས་ཀྱི་མཐུན་འགྱུར་གནང་བ་བཅས་ཀྱིས་གོང་ཞུས་ལྟར་བོད་མི་རིགས་ཀྱི་གོམས་སྲོལ་གཤིས་ལུགས་མ་བརླག་པར་གསོན་པོ་གནས་ཐུབ་པ་བྱུང་བ་བཅས་ནི་རྒྱ་གར་གཞུང་མང་གཉིས་ནི་བཀའ་དྲིན་ལས་བྱུང་བ་ཞིག་ཀྱང་ལོད་ཡིན་སྙམ། བོད་མི་རྣམས་རྒྱ་གར་གྱི་ས་ཆ་གང་དུ་ཕྱིན་ནའང་ཀར་ཀོར་སོགས་ཅི་ཡང་མེད་པར་རང་དབང་གི་འགྲོ་སྡོད་བྱེད་བཅུག་པ་དང་། ལས་དོན་གང་ཞིག་གཉེར་ནའང་ཡུལ་ཁྲིམས་དང་མཐུན་པའི་ཐོག་ནས་གནང་བཅུག་པ་བཅས་ནི་བཀའ་དྲིན་བསམ་གྱིས་མི་ཁྱབ་པ་ཞིག་རེད། ང་ཚོར་རྒྱ་གར་གཞུང་མང་གཉིས་ནི་བཀའ་དྲིན་ཆེ་གྲས་ནས་རྒྱལ་ཁབ་གཅིག་དེ་ཡིན།
དེ་འཛམ་གླིང་འདིར་རྒྱལ་ཁབ་མང་པོ་ཞིག་གིས་ཀྱང་བོད་ཀྱི་བདེན་དོན་ལ་རྒྱབ་སྐྱོར་གནང་གི་ཡོད་པས་ཁོང་རྣམས་ལའང་བཀའ་དྲིན་ཆེ་བ་ཞུ་བ་འདོད། ལྷག་དོན་རང་རེེའི་རྒན་དར་གཞོན་གསུམ་ལ་རྒྱལ་བ་རིན་པོ་ཆེ་མཆོག་གི་ཐུགས་རེ་གནང་བ་ཇི་བཞིན་ལས་དོན་གནང་དགོས་པ་ཞིག་ལས་མིང་དང་སྙན་གྲགས་ཙམ་ལ་དམིགས་ནས་ལས་དོན་གཏན་ནས་གནང་མི་རུང་སྙམ། ངས་དེ་འདྲ་གནང་གི་འདུག་ཅེས་གཏན་ནས་བརྗོད་ཀྱི་མེད། ང་ཚོ་ཚང་མས་ཆུ་མ་ཡོང་གོང་གི་རགས་དང་། རྐྱེན་མ་ཡོང་གོང་གི་ཟློག་པ་ཞེས་པའི་དཔེ་ལྟར་ཡིད་གཟབ་གནང་རྒྱུ་དེ་ཡང་གལ་ཆེ་རང་བཞིན་ཞིག་རེད། ད་ནི་བོད་མི་རིགས་རྒན་དར་གཞོན་གསུམ་གྱི་གནས་སྐབས་ཀྱི་ཚོར་བ་ཙམ་མ་ཡིན་པས་བོད་མི་རིགས་འདི་ཉིད་མ་འོངས་པར་གསོན་པོར་གནས་ཐུབ་པར་བོད་རིགས་ཡོངས་རྫོགས་ཆིག་བསྒྲིལ་གྱིས་ནུས་སྟོབས་རག་ལས་ཡོད་ན། ངེས་པར་དུ་ཆིག་བསྒྲིལ་གྱི་ནུས་སྟོབས་འཕེལ་བའི་ལས་དོན་གནང་དགོས་པ་ཞིག་ལས་ངས་ཁ་དང་ཁྱོད་ཀྱི་སྣ་ཞེས་ནང་ཁུལ་ལ་ཕན་ཐོགས་མེད་པའི་ཚིག་སྐམ་སྟོང་བཤད་གནང་བསྡད་ན་བོད་རིགས་ནང་ཁུལ་ཆིལ་བསྒྲིལ་གྱི་ནུས་སྟོབས་ལ་གནོད་པ་ལས་གཞན་ཕན་ཐོགས་ཁབ་ཀྱི་རྩེ་མོ་ཙམ་ཡང་་མེད་པས་ནང་ཁུལ་ལ་རྙོག་གླེང་གཏན་ནས་བྱེད་མི་རུང་ལ། བོད་རིགས་ནང་ཁུལ་རྙོག་གླེང་གནང་བསྡད་ན་དགྲ་དགའ་གཉེན་སྡུག་ཅེས་པའི་དཔེ་ལྟར་མི་འགྱུར་བའི་ངེས་པ་མེད་གཤིས་ངེས་པར་འགོ་འོག་ཚང་མས་རྣམ་རིག་བསྒྲིམ་ནས་ཡིད་གཟབ་གནང་དགོས་པ་ཞིག་ཏུ་མཐོང་། ང་ཚོ་ཚང་མའི་དགོངས་པ་ཆེ་ས་ནས་བཞེས་པའི་དུས་སྐབས་ཤིག་སླེབས་འདུག་སྙམ་ཞིང་། ང་ཚོ་ཚང་མ་ཤ་ཁྲག་གཅིག་ལས་མཆེད་པའི་སྤུན་ཟླ་ཡིན་ན། བོད་མི་རིགས་ཀྱི་བདེན་དོན་སེལ་ཆེད་དུ་བོད་མི་རྩམ་གཟན་ཡོངས་རྫོགས་རྡོག་རྩ་གོང་བུ་གཅིག་ཏུ་བསྒྲིལ་ནས་རང་དབང་བདེན་དོན་ཐོག་ལ་ནུས་ཤུགས་ལ་འབད་བརྩོན་བྱེད་དགོས་པ་དེ་ཡིན་ནོ། མཐའ་དོན་འཕགས་ཡུལ་གཞུང་མང་གཉིས་ལ་སྙིང་དབུས་ནས་བཀའ་དྲིན་ཆེ།


text:
ཤ་བོ་ཚེ་རིང་ངམ་མཚན་གཞན་རིག་གྲོལ་ལགས་ནི་རབ་རྒྱལ་ཆུ་སྟག་སྤྱི་ལོ ༡༩༦༢ ལོའི་ཟླ་བ་ ༦ པར་མཚོ་སྔོན་གཅན་ཚ་སྣང་རར་འཁྲུངས།
༡༩༧༩ ལོའི་ཟླ ༩ ནས ༡༩༨༢ ལོའི་ཟླ ༧ བར་རྨ་ལྷོ་མི་རིགས་དགེ་སློབ་ཏུ་སློབ་གཉེར་བྱས་ཤིང་། རྒན་དམ་པ་འཇམ་དབྱངས་དང་མཁའ་འབུམ་སོགས་ཀྱིས་གསུང་མཆིད་རྒྱས་པར་གནང་།
༡༩༨༢ ལོའི་ཟླ ༨ ནས ༡༩༨༣ ལོའི་ཟླ ༩ བར་གཅན་ཚ་མི་རིགས་སློབ་འབྲིང་དུ་ཕྱག་ལས་མཛད། ༡༩༨༣ ལོའི་ཟླ ༩ ནས ༡༩༨༦ ལོའི་ཟླ ༧ བར་མཚོ་སྔོན་སློབ་གསོ་སློབ་ཆེན་དུ་སློབ་གཉེར་བྱས་ཤིང་། དགེ་རྒན་ཆེན་མོ་སངས་རྒྱས་རྒྱལ་ལགས་སོགས་ཀྱིས་ཐུགས་སྐྱོང་དམར་བར་གནང་།
༡༩༩༢ ལོའི་ཟླ ༩ ནས ༡༩༩༤ ལོའི་ཟླ ༦ བར་ལན་གྲུ་སློབ་ཆེན་དུ་རབ་འབྱམས་ཞིབ་འཇུག་ཟབ་སྦྱོང་གནང་ཞིང་། མཛུབ་སྟོན་དགེ་རྒན་ཆེན་མོ་ཧྥན་ཞན་ལིན་དང་ཀྲུང་ཁྲིན་ཁེ་གཉིས་ཀྱིས་གསུང་གི་བདུད་རྩི་གནང་།
༢༠༠༠ ལོའི་ཟླ ༩ ནས ༢༠༠༣ ལོའི་ཟླ ༦ བར་ནུབ་བྱང་མི་རིགས་སློབ་ཆེན་དུ་རབ་འབྱམས་ཞིབ་འཇུག་སློབ་གཉེར་གནང་ཞིང་། མཛུབ་སྟོན་དགེ་རྒན་ཆེན་མོ་དོར་ཞི་དང་ཁྲི་བསམ་གཏན་སོགས་ཀྱིས་བཀའ་གསུང་སྨིན་རྒྱས་སུ་བསྩལ། སྤྱི་ལོ ༢༠༠༢ ཟླ ༩ ཚེས ༣༠ བར་ཚན་རིག་པ་ཆེན་པོ་ནོ་པེ་ཨར་བྱ་དགའ་ཐོབ་མཁན་ལིས་ཀྲིན་ཏོ་སྐུ་དངོས་ཀྱིས་ལིས་ཀྲིན་ཏོའི་བྱ་དགའི་རྟགས་མ་གནང་།
སྔ་གཞུག་ཏུ་རྗེ་འཇིགས་མེད་ཐེག་མཆོག་དང་ཆོས་རྗེ་མཆོག་དམིགས་སུ་བསྟེན་མུར་སུམ་རྟགས་དག་གསུམ་དང་ཚད་མ་རིག་པ། ནང་དོན་རིག་པའི་ཆ་ལག་གསན་སྦྱོང་སྒོས་བག་ཆགས་ཟབ་མོ་བཞག ཁྱད་པར་རྗེ་བསམ་འགྲུབ་རྒྱ་མཚོ་བསྟེན་ནས་སྐར་རྩིས་རིག་པའི་གཞུང་ལུགས་ལ་སྦྱང་བརྩོན་རྣལ་མ་གནང་།
ད་ལྟ་ཁོང་ནི་ནུབ་བྱང་མི་རིགས་སློབ་ཆེན་གྱི་གྲངས་རིག་དགེ་རྒན་ཆེན་མོ་བ་ཞིག་ཡིན་པ་དང་། རབ་འབྱམས་ཞིབ་འཇུག་སློབ་མའི་མཛུབ་སྟོན་སློབ་དཔོན་ཆེན་མོའི་འགན་བཞེས་བཞིན་ཡོད།།
སྔ་ཕྱིར་ཁོང་གིས་ཞིང་ཆེན་ཡན་གྱི་རིམ་པའི་ཆེད་རྩོམ ༦༠ ལྷག་སྤེལ་ཡོད་པ་དང་དེ་དག་ལས་རྩོམ་ཡིག་འགར་བྱ་དགའ་ཐོབ་མྱོང་།
ད་བར་ཁོང་གི་གསུང་རྩོམ ༡༨ པར་དུ་བསྐྲུན་ཡོད།
དེ་དག་ལས་དཔེ་ཆ་བཞི་མི་རིགས་སློབ་ཆེན་གྱི་བསླབ་གཞིར་བེད་སྤྱོད་བྱས་དང་བྱེད་མུས་ཡིན་པ་དང་།
ཁོང་གི་དཔེ་ཆ་ 《བུ་སྟོན་གྱི་སྐར་རྩིས》 དང་ 《སྐར་རྩིས་རྣམ་གཞག》 《ཉེར་མཁོའི་རྩིས་རྣམ་པད་ཆུན》 བཅས་གསུམ་ལ་ལྷོ་ནུབ་དང་ནུབ་བྱང་ཁུལ་གྱི་མཆོག་གྱུར་ཚན་རྩལ་བྱ་དགའ་ཨང་གཉིས་པ་ཐོབ་པ་དང་།
《བོད་ཡིག་བརྡ་འཕྲིན་མ་ལག》 ལ་རྒྱལ་ཁབ་དམངས་ཨུད་ཀྱི་་ཚན་རྩལ་བྱ་དགའ་ཨང་དང་པོ་ཐོབ་པ།
《སྐད་གཉིས་དགེ་རྒན་གསོ་སྐྱོང》 དང་ 《མཐོ་རིམ་ཚབ་རྩིས》 གཉིས་ལ་ཞིང་ཆེན་སློབ་ཁྲིད་གྲུབ་འབྲས་ཀྱི་བྱ་དགའ་ཨང་གཉིས་པ་ཐོབ་པ།
《བོད་ཡིག་བརྡ་འཕྲིན་ཚེག་རྟགས་མ་ལག》 དང་ 《སྐད་གཉིས་གྲངས་རིག》 གཉིས་སོ་སོར་ཞིང་ཆེན་ཚན་རྩལ་བྱ་དགའ་ཨང་དང་པོ་དང་ཨང་གཉིས་པ་ཐོབ་པ་བཅས་ཡིན།
ད་བར་ཁོང་གིས་འགོ་འཛིན་གནང་བའི་ཞིང་ཆེན་རིམ་པའི་ལས་གཞི་གཉིས་དང་རྒྱལ་ཁབ་སློབ་གསོ་པུའུ་ཡི་ལས་གཞི་ཞིག་ལེགས་སྒྲུབ་བྱུང་ཡོད།
ད་ལྟ་ཁོང་གིས་ཞིབ་འཇུག་གནང་བཞིན་པ་ནི་རྒྱལ་ཁབ་སྤྱི་ཚོགས་ཚན་རིག་མ་དངུལ་གྱི་ལས་གཞི་ཞིག་དང་རྒྱལ་ཁབ་རང་བྱུང་ཚན་རིག་མ་དངུལ་གྱི་ལས་གཞི་ཞིག་རེད་འདུག། ད་དུང་ཁོང་ནི་ལས་གཞི་དེ་གཉིས་ཀྱི་འགོ་འཛིན་པ་རེད་འདུག།
རྩིས་རིག་ཤེས་བྱའི་སྡོང་པོ་ནས།
༢༠༡༥ ལོའོ་ཟླ་བ་ ༡༠ པའི་ཚེས་ ༢༦ ཉིན།


text:
ལེབ་ཁོག་ནི་འབིས་ཁོག་རྒྱབ་ལོགས་ཀྱི་ལུང་པ་དེའི་མིང་ལ་ཟེར་ཞིང་། འབིས་ཁོག་ནས་ཐད་ཀར་བརྒྱུད་ན་ལེབ་ཁོག་ཏུ་ཐོན་ཏེ། དོན་དུ་ལེབ་ཁོག་དང་འབིས་ཁོག་གཉིས་ལུང་པ་གཅིག་ལ་རི་སྒང་ཞིག་གིས་བཅད་ཡོད། ས་ཆ་དེ་དེང་ཡུལ་ཤུལ་གྲོང་ཁྱེར་དཔལ་ཐང་ཞང་གི་མངའ་ཁོངས་ཡིན།
སྐྱེ་དགུ་གྲོང་ནས་ཤར་གྱི་༢༡༤རྒྱལ་ཁབ་བརྒྱུད་དེ་ཕལ་ཆེར་སྤྱི་ལེ་བཅུ་ཡས་མས་མཚམས་ཐོན་རྗེས་ཛ་ཆུ་བརྒལ་ཏེ་རི་བོ་ཕར་ཕྱོགས་ཀྱི་ལམ་སྣེ་བཟུང་སྟེ་སྤྱི་ལེ་ཉི་ཤུ་ཙམ་སོང་རྗེས་གཡས་སུ་ལུང་པ་ཞིག་གི་མདའ་རུ་སླེབས་ཤིང་། ལུང་པ་དེའི་ནང་ནས་ཆུ་ཕྲན་ཞིག་འབབ་པ་དེ་ཐད་ཀར་ལུང་མདའི་འཕྲད་དུ་ཤར་ཕྱོགས་སུ་རྒྱུག་པའི་འབྲི་ཆུའི་ནང་དུ་བཞུར། ལུང་པ་དེ་ནི་མིང་དུ་གྲགས་པའི་ལེབ་པ་ཁོག་ཟེར་ཞིང་། ལུང་མདའ་དེའི་མིང་ལ་ལེབ་མདའ་ཟེར། ལེབ་ཁོག་ཅེས་པའི་མིང་ཐོགས་དོན་ལ། ལབ་ཁོག་དང་ཀླུ་ཁོག་སོགས་བཞེད་ཚུལ་དུ་མ་ཡོད་ཅིང་། ཞིབ་འཇུག་པ་འགའ་ཡིས་ལེད་[1]ཅེས་བྲིས་འདུག ལེད་ཅེས་པའི་མིང་གི་ཐོག་མའི་བྱུང་ཚུལ་དེ་མདུན་རི་གཟེངས་སུ་ལངས་པའི་གངས་མ་རྫ་ཅན་གྱི་རི་བོ་དེར་འབྲེལ་བ་ཡོད་དེ། རི་བོ་དེའི་མིང་ལ་ལེབ་རྗེ་དཀར་ཡག [2]ཟེར་ཞིང་། དེ་ནི་མདོ་ཁམས་གནས་ཆེན་ཉེར་ལྔ་ལས་རྒྱམ་རྒྱལ་རྡོ་ཐིལ་གངས་དཀར་མཆེད་བརྒྱད་ཀྱི་ཤར་གྱི་སྒོ་སྲུང་ཡིན་པས། ཡུལ་མི་ཚོས་གཞི་བདག་རྩ་ཆེན་ཞིག་ལ་ངོས་བཟུང་བར་མ་ཟད། ལོ་ལྟར་རི་བོ་དེར་ལྷ་གསོལ་གནས་བསྟོད་བྱེད་ཀྱིན་ཡོད། གནས་རི་གལ་ཆེན་གྱི་མིང་དེ་རིམ་བཞིན་ཉེ་བའི་ཡུལ་དང་ལུང་པ་ལ་བཏགས་ཏེ། ད་གཟོད་རི་བོ་ལེད་འདབ་ཀྱི་ལུང་པ་ཡོངས་ལ་ལེབ་ཁོག་ཅེས་ཐོགས་པར་སྙམ།
སྤྱིར་ལེབ་ཁོག་ལུང་བ་དེ་ནུབ་ནས་ཤར་དུ་ཁ་གཏད་ཡོད་ཅིང་། ལེབ་མདའ་ནས་ལེབ་ཡེ་ལ་བར་དུ་སྤྱི་ལེ་༢༠ཡས་མས་ཡོད། ལེབ་ཆུ་དེ་ནུབ་ནས་ཤར་དུ་འབབས་ཤིང་ལེབ་མདའ་ནས་འབྲི་ཆུ་ནང་དུ་འབབ། ལེབ་ཁོག་ལུང་པར་སྔོན་བཙན་པོའི་དུས་སྐབས་སུ་བཞེངས་པའི་ལྷ་སྐུ་དང་རི་མོ། མཆོད་རྟེན། གཟུངས་སྔགས། མདོ་སོགས་རྣམ་པ་སྣ་ཚོགས་པའི་གནའ་བོའི་རིག་གནས་ཀྱི་སྒྱུ་རྩལ་གྱིས་ཡོངས་སུ་བཏུམས་ཤིང་། ལུང་པ་དེ་ནི་ཐང་བོད་གནའ་ལམ་ཞེས་གྲགས་ཤིང་ཐང་སྲས་ཀོང་ཇོ་སྔོན་རྗེས་གཉིས་ཀ་ལམ་བུ་འདིར་བརྒྱུད་དེ་དབུས་ལྷ་སར་ཞབས་ཀྱིས་བཅགས་པའི་ངག་རྒྱུན་རབ་དང་རིམ་པ་ལུང་པ་འདི་དང་འབྲེལ་བའི་ཡུལ་མི་དག་གི་ངག་ལས་གྲགས།
ས་ཚུགས་དང་པོ། ལེབ་མདའ་འབྲི་ཆུ་འགྲམ་དུ་སྐུ་གཟུགས་བྱེ་མ་ཞེས་གྲགས་པའི་བྲག་ངོས་སུ་ལྷ་སྐུ་གཙོས་པའི་རི་མོ་སྣ་ཚོགས་བཞུགས་ཤིང་། གནས་དེ་སའི་གོ་ལའི་ཤར་གྱི་གཞུང་ཐིག་97°15 '11"དང་བྱང་གི་འཕྲད་ཐིག32°56 "3 ' བར་དུ་གནས་ཤིང་། རྒྱ་མཚོ་ངོས་ནས་མཐོ་ཚད་རྨིས་3518ལྷག་ཡོད། རི་མོ་དེ་དག་བྲག་ངོས་ཆེན་པོ་ཞིག་ལ་ཕྱོགས་གཉིས་བགོས་ཏེ་བརྐོས་འདུག ཕྱོགས་གཅིག་ལ་དབུས་ཀྱི་གཙོ་ལྷ་ནི་རྣམ་པ་སྣང་ཀེར་བཞེངས་གནང་བ་ཞིག་མངོན། སྐུ་དེའི་མཐོ་ཚད་ལ་རྨིས་3.50དང་སྲེད་ལ་རྨིས1.43ཡོད་ཅིང་། ཕྱག་གཡས་ལུས་འགྲམ་དུ་བརྐྱངས་ཤིང་ལག་མཐིལ་ཕྱི་རུ་གཏད། གཡོན་པ་སྙིང་གར་མེ་ཏོག་བསྣམས། སྐུ་སྟོད་ནུ་འབུར་དང་ལྟེ་བ་སོགས་རྗེན་པ་མངོན་པ་དང་། དབུ་ལ་མེ་རི་དང་སྐུ་ལུས་ཁྱོན་ཡོངས་ལ་མེ་རིས་བསྐོར་འདུག ཞབས་གཉིས་རྐང་རྗེན་ཕྱི་རྟིང་མཉམ་དུ་གཏད། སྐུ་སྨད་དར་གྱི་དོར་མ་ཁ་ཆེ་མནབས། གཙོ་ལྷའི་འོག་གཡོན་ཞབས་ཀྱི་འགྲམ་དུ་སྐྱེས་པ་ཐང་ལུགས་ལྟག་རལ་གཙུག་གཏོར་ཅན་ཞིག་གིས་མཆོད་པ་འབུལ་བཞིན་པའི་རྣམ་པ་དང་། ཕྱག་གཡས་ལྷུང་གཟེད་ཞབས་ནས་བཏེགས་ཤིང་གཡོན་ཁ་ནས་བསྣམས། ལྷུང་གཟེད་ཀྱི་ཁ་ནས་རླངས་པ་དལ་གྱིས་འཕྱུར། པུས་མོ་གཡས་ཀྱི་ལྷ་ང་སར་བཙུགས་པ་དང་། གཡོན་གྱི་རྐང་པས་ས་རུ་བཙུགས། དེའི་རྒྱབ་ཏུ་བོད་ལྭ་གྱོན་པའི་སྐྱེས་པ་ཞིག་ཀེར་ཏེ་ཕྱག་གཉིས་ཀྱིས་ལྷུང་གཟེད་བཏེགས་ཏེ་མཆོད་པའི་ཚུལ་དུ་བསྣམས། སྐུ་དེའི་རིང་ཚད་ལ་རྨིས་༡༥༥དང་། དེའི་རྒྱབ་ཏུ་སྐྲ་བསླས་སྟངས་དང་ལྭ་བ་གྱོན་སྟངས་སོགས་ཐང་རྒྱལ་རབས་ཀྱི་མིའི་ལུགས་དང་འདྲ་བའི་སྐྱེས་མ་ཞིག་ཀེར་ཏེ་ཕྱག་གཉིས་ཀྱིས་མེ་ཏོག་གི་འདབས་མ་རྩེ་མོ་ཅན་བཏེགས་ཏེ་མཆོད་པའི་ཚུལ་དུ་བཞུགས། སྐུའི་མཐོ་ཚད་ལ་རྨིས༡༣༠དང་། དེའི་རྒྱབ་ཏུ་སྐྱེས་པ་ཐང་གོས་ལྟག་རལ་གཙུག་གཏོར་ཅན་ཞིག་གིས་ཕྱག་རྒྱ་ཚུལ་གྱིས་མེ་ཏོག་འདབས་མ་གོར་གོར་ཅན་བསྣམས། སྐུའི་རིང་ཚད་ལ་རྨིས་༨༤འདུག གཙོ་ལྷའི་ཞོལ་དུ་ཀེར་བའི་མི་བཞི་བོས་མེ་ཏོག་དང་ཞལ་ཟས་ཀྱི་མཆོད་པ་ཕུལ་ཞིང་དབུས་ཀྱི་བོད་པའི་ཆས་ལུགས་ཀྱི་སྐྱེས་པ་དང་ཐང་གི་ཆས་ལུགས་ཀྱི་སྐྱེས་མ་དེ་ནི་སྲོང་བཙན་སྒམ་པོ་དང་རྒྱ་བཟའ་གཉིས་རེད་ཅེས་ས་གནས་ཀྱི་ཡུལ་མི་དག་གིས་ངག་ལས་ཐོས་ཅིང་། ཡུལ་སྐོར་གྱི་སྣེ་ཤན་མས་ཀྱང་དེ་ལྟར་འགྲེལ་གྱི་འདུག ང་ཚོས་བྲག་བརྐོས་ཀྱི་རི་མོར་ཞིབ་ཀྱི་བལྟས་ཚེ། མཆོད་པ་འབུལ་བཞིན་པའི་མི་བཞི་ལས་གསུམ་ནི་ཐང་ལུགས་ཀྱི་ཆས་དང་གཅིག་ནི་བོད་ལུགས་ཀྱི་ཆས་སུ་མཛད་འདུག དེ་དག་ལས་དབུས་ཀྱི་གཅིག་ནི་ཐང་ལུགས་ཆས་ཅན་གྱི་བུད་མེད་ཅིག་དང་དེའི་མདུན་དེ་བོད་ལུགས་ཆས་ཅན་གྱི་སྐྱེས་པ་ཞིག་ཡིན་ལ། སྐྱེས་པ་དེས་དབུ་ལ་དར་གྱི་ལེབ་རྒན་དཀྲིས་འདུག དར་ལེབ་རྒན་དཀྲིས་པ་ཙམ་གྱིས་སྲོང་བཙན་སྒམ་པོ་ཡིན་ཞེས་བཤད་པ་དཀའ་སྟེ། བོད་ཀྱི་ལྡེབས་རིས་དང་འཇིམ་བཟོ་ལས་ཐོན་མི་སམ་བྷོ་ཊ་དང་མགར་སྟོང་བཙན་ཡུལ་བཟུང་སོགས་ཀྱིས་དབུ་ལ་དར་ལེབ་རྒན་དཀྲིས་པ་མཐོང་ལ། དེ་ནི་ཕལ་ཆེར་སྲོང་བཙན་སྒམ་པོ་ཙམ་མིན་པ་བཙན་པོའི་སྐབས་མཐོ་རིམ་མི་སྣས་དར་ལེབ་རྒན་གྱིས་དཀྲིས་པའི་སྲོལ་ཡོད་པར་སྣང་། དེའི་ཕྱིར། སྲོང་བཙན་དང་རྒྱ་བཟའ་གཉིས་ཀྱི་སྐུ་བརྙན་ཡིན་མིན་ཐད་ཇི་བཞིན་དུ་ཐག་གཅོད་པར་དཀའ་ཡང་། ང་ཚོས་ཕྱོགས་གཉིས་ལ་བསམ་བློ་གཏང་ཆོག་སྟེ། གཅིག་ནི་བཞེངས་པ་པོས་ཐད་ཀར་སྲོང་བཙན་དང་རྒྱ་བཟའ་གཙོས་པའི་འཁོར་གྱིས་རྣམ་པ་སྣང་མཛད་ལ་མཆོད་པ་འབུལ་བའི་རྣམ་པ་ཡིན་པ་དང་། ཕྱོགས་གཞན་ཞིག་ནི་ཐང་བོད་མཚོན་པའི་དད་ལྡན་མི་སྣས་རྣམ་སྣང་ལ་མཆོད་པ་འབུལ་པའི་རྣམ་པའང་ཡིན་སྲིད། ང་ཚོས་ཐག་གིས་ཆོད་པའི་གནད་དོན་ཞིག་ནི་སྐུ་བརྙན་དེ་དག་ཕྱོགས་གཉིས་ལས་གང་ཞིག་ཡིན་དུའང་དེས་རྒྱ་བཟས་བཞེངས་པར་གྲགས་པའི་ངག་རྒྱུན་དེའི་ལུང་ཁུངས་འཛིན་པར་དཀའ། བྲག་བརྐོས་ཀྱི་ཁྱོན་ཡོངས་ལ་གཞིགས་ཚེ་འབིས་ཁོག་གི་རྣམ་སྣང་དང་ཉེ་བའི་སྲས་ཆེན་བརྒྱད་སོགས་ཀྱི་ལུགས་དང་ཀུན་ནས་མཚུངས་པར་སྙམ།
བྲག་ངོས་དེའི་གཡས་ལོགས་ཏུ་བྲག་བརྐོས་རི་མོ་གཞན་ཞིག་འདུག་སྟེ། དེའི་དབུས་ཀྱི་གཙོ་ལྷ་ནི་སེང་གེ་གཉིས་ཀྱིས་གཞོགས་གཉིས་བཏེགས་པའི་ཁྲི་ཐོག་ཏུ་དཀྱིལ་དཀྲུང་དུ་བཞུགས་པ། ཕྱག་གཉིས་སྙིང་གར་ཕྱག་རྒྱ་འཛིན་པ། གཙུག་གཏོར་ཅན། མཐོ་ཚད་ལ་རྨིས་༢༠༨དང་ཡ་མཚར་བ་ཞིག་ལ་སེང་གེ་གཉིས་པད་མའི་གདན་དུ་འགྱིང་བ། གཡོན་གྱི་སེང་གེ་ཡོད་སའི་བྲག་ལྡེབས་གཅིག་སྐྱོན་ཤོར་བས་སེང་གེའི་གཟུགས་བརྙན་མཐོང་མི་ཐུབ། གཙོ་ལྷའི་གཡས་ཕྱོགས་སུ་སྐུ་ཞིག་བརྐོས་པའི་རྗེས་ཤུལ་ཞིག་ཡོད་ལ། ལྷའི་ཆ་ལུགས་དང་རྣམ་པ་སོགས་གཏན་ནས་མི་མཐོང་། གཡོན་གྱི་སྨད་ཙམ་དུ་དཀྱིལ་དཀྲུང་དུ་བཞུགས་པའི་ལྷ་ཞིག་སྙིང་གར་ཕྱག་རྒྱ་སྟངས་ཅན་ཞིག་འདུག དེའི་སྟོད་དུ་མཆོད་པའི་ལྷ་གསུམ་གྱི་བརྐོས་རིས་མངོན། གཡས་ཕྱོགས་ཀྱི་ཞོལ་དུ་ཁྱི་ལྟ་བུ་རྔ་མ་རིང་པོ་ཅན་གྱི་སེམས་ཅན་གསུམ་དང་། དེའི་གཞོག་ཏུ་ནོར། གླང་ཆེན་ལྟ་བུ་སེམས་ཅན་གཉིས་འདུག གཡོན་གྱི་ཞོལ་དུ་ཁོག་སྟོད་མི་དང་ཁོག་སྨད་ཉའི་རྣམ་པ་ཅན་གྱི་སེམས་ཅན་གསུམ་དང་། དེའི་མདུན་དུ་རྟ་གཅིག གཞན་ཁོག་སྟོད་རྒྱ་མཚོའི་ནང་དུ་གནས་པའི་ཆུ་སྲིན་ལྟ་བུ་དང་ཁོག་སྨད་ཁྱི་ལྟར་རྔ་མ་གྱེན་དུ་གྲིལ་བའི་སེམས་ཅན་གཅིག་བཅས་སོ།།
ས་ཚིགས་གཉིས་པ། དེ་ནས་ལེབ་ཁོག་ལུང་པའི་འགག་ཏུ་སྤྱི་ལེ་གཅིག་ཙམ་མཚམས་སུ་ཨ་ལག་ཟམ་ཁ་ཟེར་བར་བྲག་རི་དམར་པོ་གཟེངས་སུ་མཐོ་བའི་ངོས་སུ་ཡིག་གེ་དང་སྟོད་ན་སྐུ་སོགས་བཞེངས་འདུག བྲག་ངོས་གཟར་ཆེ་བས་དང་བྲག་ངོས་སུ་བརྐོས་པའི་ལྷ་སྐུའི་ཐིག་རིས་དག་ལོ་ཟླའི་བཞུར་རྒྱུན་རིང་མོའི་ཁྲོད་ཆར་ཉིར་ཟགས་པ་སོགས་རྒྱུ་རྐྱེན་དུ་མས་གསལ་བོར་མི་མཐོང་། ལྷ་སྐུ་དེའི་གཡས་ཞོལ་དུ་གུ་གི་ཕྱིར་ལོག་ཅན་གྱི་བརྡ་རྙིང་ཡི་གེ་བྲིས་པ་མངོན། ཡི་གེ་ཁྱོན་ལ་ཡིག་ཕྲེང་བཅོ་བརྒྱད་ཡོད་ཅིང་། ལ་ལ་ཆུ་ཟགས་པ་དང་ལ་ལ་ཞིག་བྲག་ངོས་སྐྱོན་ཤོར་བ་སོགས་རྒྱུ་རྐྱེན་དུ་མས་ཡིག་འབྲུ་མང་པོ་ཞིག་མི་གསལ་ཞིང་། འགའ་ཞིག་ཚིག་གྲོགས་ལ་ལྟོས་ཏེ་རིགས་པས་དེད་ན་ཁ་སྣོན་ཀྱི་འདུག གཤམ་དུ་ཁོ་བོས་དེར་སོང་ནས་མ་ཡིག་ངོ་བཤུས་བྱས་པ་གཤམ་གསལ།
1༄། སློབ་དཔོན་མི་ཡུལ་སྒྲ་ཅན་ན་བཞུགས
2 ཏེ དོམས་སྦར་×གཤིས་ལྷུང་གཟེད་ཁྱེར་ཏེ།
3 ×དེ་བརྩིས་བཀང་ནས
4 བཅོམ་ལྡན་འདས××××
5 ཡོན་དུ་གསོལ་ཏོ། དེ་ནས་བཀའ་བཞིན་ཕྱ་ནུར
6 སོང་་བང་ཁྲོན་པར་ལྷུང་བ་དུམ་ལས་འདས་སོ། དེ་མྱིའསྐྱེས་ལ་ཆོས་
7 ཐོས་ནས་འཕགས་པའྀ་འབྲ་བུ་ཐོབ་པའོ།
8 སྐྱེས་ཚལ་ལུམ་བྀ་ནིརབྱང་ཆུབ་སེམས་དཔའ་ཡུམ་གྱི་×གསུམ་གྱི་སྙིང་ནས་××ནས་×××མ་མོ××ཕྱོགས
9 བཞིར་གོམ་་པ་བདུན་བདུན་པོར་ཏེ་འདས་གསུངས་×××ཕྱོགས་×
10 ལས་འདའ་བའྀ་དང་པོར་འགྲོ་བར་བྱའོ། འདྀ་ནིའ་ཕྱོགས་×ལ་×ང་(མི)
11 ནུབ་ཕྱོགས་ཏེ་ངའྀ་སྐྱེ་པའི་ཐམས་××××
12 ×××××××ས་ཆེན་པོ་འདི་
13 ས་པ་དྲུལ་དུ་གཡོས་སོ།། ཕྱོགས་བཅུ་འོད་སྣང་གསལ་བ་དག་བྱུང་བས་སེམས་ཅན
14 ཐམས་ཅད་དགའ་ི་བདེ་བར་གྱུར་ཏོ།། ིག×ས××ཀླུས་སོས་ཆུད×མེ་ཏོག་ཆ×
15 སེམས་རིན་པོ་ཆེའྀ་གཏེར་ལྔ་བརྒྱ་བགྱྀའོ། རྒྱལ་པོ་×××××བཙས་××ཀྱ
16 ལྔ་བརྒྱའ×བཙས་××གླང་མོའལྔ་བརྒྱ×××སྐྱ་སྣར་ལྔ་བརྒྱ་རྟེའུ་འབྲངས།
17 བ་ལང་ལྔ་བརྒྱ་བེའུ་འབྲངས།། དོའ དོན་××××རྒྱལ་བུའྀམཆན་དོས།
18 འགྲུ་ཏུ་གསོལ×ཏོ།
༢ བྲག་ངོས་གཡས་ཀྱི་མར་འོག་གི་རྟེན་ཡིག
1 རྒྱགརསྐད་དུཨརྱ××××
2 ཕྱིན་པའི་མདོ། བཅོམ་ལྡན་འདས་མ་ཤེས××
3ལྡནསངསརྒྱ×པོ་ཁབ་བྱ×གྱྀ××དགེ་སློང××
4 བཞུགས×། དེའིཚེབཅོམལྡནའདསཆོས××ཟབ་མོ××××
5 དེའྀཚེབྱང་ཆུབ་སེམསདཔཱ××འཕགས་པསྤྱནརསགཟྀགས་ཀྱི××××
6 པར་རྟོག་ཅིང་ཕུང་པོ་དེ་དགལཡྔརང་གཞན་གྱྀ་××ནས་ཆེ××××
7 ཆུབ་སེམས་དཔལ་སེཾས་དཔཱ་ཆེན་པོ་འཕགས་པ་སྤྱན་རས་གཟྀགས་ཀྱི××××
8 ལལཤེས×ཀྱིཕརོལ་དུ་ཕྱིན××××
9 ཆུབ་སེམས་དཔཱསེཾསདཔཱཆེན་པོ་འཕགས××××
10 རྀགས་ཀྱི×ཀྱིབུ་མོ་གང་ལ××××
11 སྟེ། ཕུང་པོ་ལྔ་པོ་སོགས་ཀྱིས་རང་བཞིན××××
12 ×××ཡྀནནོ། ། སྟོང་བ་ཉྀད་ནས་ཀྱང×××ཟུགས×××××
13 ཤརྀའི་བུ་དེ་ལྟར་ཆོས་ཐམས་ཅད་×××སྟོང་བ་ཉིད་དོ།། མཚན་
14 བྲིབམྱེད་པ། གང་བམྱེད་པའོ།། ཤརྀའི་བུ་དེ་ལྟར་ན་སྟོང་བ་ཉིད་ནི་གཟུགསམ××××
15 མ་ཡིན། རྣ་བ་མ་ཡྀན། ལྕེ་མ་ཡིན། ལུས་མ་ཡྀན། ཡིད་མཡིནནོ།། གཟུགས××××
16 གནས། ཡྀད་ཀྱི་ཁམས་མ་ཡིན། ཡྀད་ཀྱི་རྣམ་པར་ཤེསཔའྀ་ཁམས་××
17 སྡུགབསྔལདྔ། ཀུནའབྱུང་དང་། འགོག་པ་རང་། ལམ་མ་ཡིན། ཡེ་ཤེས་མ་ཡིན།
18 ཕྱྀར་ཤེས་རབ་ཀྱི་ཕ་རོལ་དུ་ཕྱིན་པལགནས××ང་སྤྱོད་དེ། སེམས་གྱྀ་སྒྲིབ་པ་མྱེད་པས་སྐྲགཔམྱེད་དོ།། ཕྱྀམ་ནྀ××
19 དུས་གསུམ་དུ་རྣམ་པར་བཞུགས་པའྀ་སངསརྒྱས་ཐམསཅད་ཀྱང་ཤེས་རབ་ཀྱིཕ་རོལ་དུ་ཕྱིན་པ་ལ་××××སངས་རྒྱས
20 སོ།། དེ་བསན་ཤེས་རབ་ཀྱི་ཕ་རོལ་དུ་ཕྱིན་པའི་སྔགས། རིག་པ་ཆེན་པོའི་སྔགས། བླ་ན་མེད་པའྀ་སྔགས། མྱྀ་མཉམ་པ་དང་མཉམ་པའྀ་སྔགས××××
21 པའི་སྔགས་སུ་ཤེས་པར་བྱ་སྟེ། བདེན་ཏེ་མནོར་པས་ཤེས་རབ་ཀྱི་ཕ་རོལ་དུ་ཕྱིན ××འགད་ཏེ་པར་པར་སང་འག་ད་དེ་སྭཧ། ཤརྀའི་བུདང་བྱང་ཆུབ་སེམས་དཔཱ་སེམསདཔཱ××××ཤེས་རབ་ཀྱི་ཕ་རོལ་དུ་ཕྱིན་པའ×××
22 བསླབ་པར་བྱའོ།། དེ་ནས་བཅོམ་ལྡན་འདས་ཏིང་ངེ་འཛིནད་ལས་བཞེངས་ཏེ་བྱང་ཆུབ××××
23 དབང་བོལ་ལེགས་སོ་ཞེས་བྱ་བ་བྱིན་ནས། ལེགས་སོལེགས་སོ། རིགས་ཀྱི་བུ། དེ×བཞིན་ཏེ××ཁྱོད་ཀྱི××××
24 བསྙད་པདེ་བཞིན་དུ། ཤེས་རབ་ཀྱི་ཕ་རོལ་དུ་ཕྱིན་པ་ཟ ×ྱདཔར་བྱ་སྟེ་དེ་བཞིན××
25 བཅོམ་ལྡན་འདས་དགྱེས་ཤྀང་དེ་སྐད་ཅེས་བཀའ་བསྩལ་ཏེ། ཚེ་དང་ལྡན་པའི་ཤ་རྀའི་བུད། བྱ
26 ལྷ་དང་མྱི་དང་ལྷ་མ་ཡིན་དང་དྲི་ཟར་བཅས་པའི་འཇིག་རྟེན་གྱི་འཁོར་ད་དེ་ཐམས་ཅ××××
27 གསུང་པ་ལམ་ངོན་པར་དགའོ།། རྫོགས་སོ།།
ས་ཚིགས་གསུམ་པ། ལེབ་ཁོག་ལུང་མདའ་ནས་སྤྱི་ལེ་གསུམ་གྱི་མཚམས་སུ་ལེབ་ཆག་འགག་ཅེས་པའི་ཡུལ་མཛེས་སྡུག་ལྟ་བས་ཆོག་མི་ཤེས་པ་ཞིག་ཏུ་སླེབས། འགག་དེ་ཅུང་དོག་ཀྱང་ཚང་ཚིང་གི་ལྗོན་བཟང་གསེབ་ནས་བྱ་རིགས་སྣ་ཚོགས་ཀྱི་སྐད་སྙན་སྒྲོག་པ་དང་། དབུས་སུ་བཞུར་བའི་དྭངས་ཤིང་གཙང་བའི་ཆུ་ཕྲན་གྱི་བཞུར་སྒྲ་ཡང་རྣ་བར་ལྷག་ཏུ་སྙན། དེའི་གཡས་ཕྱོགས་ཀྱི་བྲག་ངོས་ཆེས་དམའ་སར་ལྷ་སྐུ་འབུར་མ་འགའ་བཞུགས་ཤིང་། གཙོ་ལྷའི་དབུ་ལ་རིགས་ལྔ་བསྣམས་པ་དང་དཀྱིལ་དཀྲུང་དུ་ཕྱག་གཉིས་མཉམ་བཞག་ཏུ་བཞུགས།( སྐུའི་མཐོ་ཚད་རྨིས་༢༠༣ དང་། སེང་ཁྲི་མི་ཐེ་བར་ལྷ་སྐུ་རྐྱང་པ་ལ་རྨིས་༡༠༣ཡོད། སྲེད་ལ་རྨིས་༡༠༨དང་ཟབ་ཚད་ལ་རྨིས་༠༢༠བཅས་འདུག གཡས་ལྷའི་ཞལ་གསལ་བོར་མི་མངོན། ཕྱག་གཉིས་སྙིང་གར་ཕྱག་རྒྱ་འཛིན་པ། ཞབས་གཡས་བསྐུམས་གཡོན་བརྐྱངས་པདྨའི་གདན་དུ་བཞུགས། གཡོན་ལྷའི་དབུ་ལ་རིགས་ལྔ་བསྣམས་པ་དང་ཞབས་གཡས་བརྐྱངས་གཡོན་བསྐུམས་ཚུལ་དུ་བཞུགས། སྐུ་གསུམ་པོར་དབུ་དང་སྐུའི་མཐའར་མེ་རིས་བསྐོར། ལྷ་སྐུའི་འབུར་བརྐོས་ཟབ་ཚད་ཆེ་ཕྱིར་སྐུ་རྣམ་པ་ད་དུང་ལྷག་པ་མ་གཏོགས། ཞལ་གྱི་དབང་པོའི་རྣམ་པ་སོགས་ཞིབ་ཆ་གསལ་བོ་མི་མངོན་པས། ལྷ་སྐུ་དེ་དག་སྐུ་གང་ཡིན་གསལ་བོར་ངོས་མི་ཟིན་ཀྱང་། སྟབས་ལེགས་པ་ཞིག་ལ་ལྷ་སྐུའི་འོག་ཏུ་བརྡ་རྙིང་མའི་ཡི་གེ་ཕྲེང་གསུམ་མཆིས་པར་མཇལ་ཚེ་གོང་གི་ལྷ་སྐུ་འབུར་བརྐོས་མ་དག་སྐུ་གང་ཡིན་པ་གསལ་བོར་ཤེས་ཐུབ། གཤམ་གྱི་“བརྡ་རྙིང་མའི་ཡི་གེ་ནི། སངས་རྒྱས་རྣམ་པར་སྣང་མཛད་དང་ཕྱག་ན་རྡོ་རྗེ་དང་ཨརྱ་པ་ལོ་ལ་ཕྱག་འཚལོ་རྟའི་ལོ་ལ་བགྱྀས་།། ”བརྡ་རྙིང་ཡིག་འབྲུ་འདི་དག་ལས་ང་ཚོས་གོང་གི་སྐུ་གསུམ་མོ་རྣམ་པ་སྣང་མཛད་དང་ཕྱག་ན་རྡོ་རྗེ། སྤྱན་རས་གཟིགས་གསུམ་ཡིན་པ་ཤེས་པར་མ་ཟད། དེ་ལས་གལ་ཆེ་བ་ཞིག་རྟའི་ལོ་ལ་བཞེངས་ཞེས་པའི་ལོ་ཚིགས་བསྟན་པ་དེ་རེད། སྤྱིར་ལེབ་ཁོག་ལུང་ནང་དུ་ལྷ་སྐུ་དང་རྟེན་ཡིག མཆོད་རྟེན་སོགས་རིན་ཐང་གཞལ་དུ་མེད་པའི་གནའ་བོའི་བྲག་བརྐོས་སྒྱུ་རྩལ་རིག་གནས་ཕུན་སུམ་ཚོགས་པ་དེ་དག་བཙན་པོ་གང་གི་སྐུ་རིང་ལ་བཞེངས་པ་དང་། བཞེངས་མཁན་གྱི་མཚན་སོགས་ཅི་ཡང་མེད་ཕྱིར། དུས་ནམ་བཞེངས་པར་ཁ་ཚོན་གཅོད་པར་ཤིན་ཏུ་དཀའ། འོན་ཀྱང་། རྟའི་ལོ་ཞེས་པ་ལོ་ཚིགས་དེ་ནི་ལེབ་ཁོག་ལུང་ནང་གི་གནའ་བོའི་བྲག་བརྐོས་སྒྱུ་རྩལ་རིག་གནས་དེ་དུས་ནམ་བཞེངས་པར་ཞིབ་འཇུག་བྱ་བའི་ཁུངས་སྣེ་གལ་ཆེན་ཡིན། མ་ཚད་འབིས་ཁོག་གཙོ་ལྷ་དགུ་བཞེངས་ལོ་སྟེ་ཁྱིའི་ལོ་དང་འབྲེལ་བ་དམ་པོ་ཡོད་པ་འདོད།
ས་ཚིགས་བཞི་པ། དེ་ནས་ལུང་པའི་ཕུ་རུ་གོམ་པ་ཉིས་བརྒྱ་ཙམ་མཚམས་ཀྱི་གཡས་ཕྱོགས་སུ་ལུང་པ་ཕུ་ཐག་རིང་མོ་ཞིག་ཁ་ལྷོ་ཕྱོགས་སུ་གཏད་འདུག ལུང་པ་དེ་གནའ་ནས་བྱེའུ་ཆུ་ཁུག་ཟེར། ལུང་པའི་མདའ་ནས་གོམ་པ་ཁ་ཤས་སུ་མཆོད་རྟེན་ཆེན་པོ་ཏོག་མེད་པ་ཞིག་བཞེངས་འདུག གྱེན་དུ་གཟར་བའི་འགག་དོག་མོ་དེ་རིམ་བཞིན་འཛེགས་ཚེ། ཕལ་ཆེར་སྤྱི་ལེ་གསུམ་ཡས་མས་སུ། བྲག་ངོས་ཅུང་གཟར་བར་མཆོད་རྟེན་འབུར་བརྐོས་མ་ཞིག་བཞེངས་འདུག མཆོད་རྟེན་གྱི་མཐོ་ཚད་ལ་རྨིས་ལྔ་དང་ཟབ་ཚད་ལ་རྨིས་༠༡༢ལྷག་འདུག མཆོད་རྟེན་དེ་ལ་བང་རིམ་བཅུ་བཞི་ཡོད་ཅིང་། དཀྱིལ་དུ་སངས་རྒྱས་ཀྱི་སྐུ་ཞིག་བཞེངས་འདུག བམ་ཏོ་འོག་ལ་སླར་བང་རིམ་དགུ་འདུག དེའི་གཡས་འགྲམ་དུ་རྡོ་སེམས་ཀྱི་སྐུ་ཞིག་དང་དེའི་འགྲམ་དུ་མཆོད་རྟེན་གཉིས་མཉམ་དུ་བཞེངས་ཤིང་། གཅིག་ཤོས་ཀྱི་དབྱིབས་ནི་དགེ་ཆོས་ཀྱི་གསུངས་པར་ལྟར་དྲིལ་བུ་ཁ་སྦུབ་པ་ལྟ་བུ་དང་། གཅིག་ཤོས་ནི་དེང་སང་གི་མཆོད་མཆོད་རྟེན་གྱི་དབྱིབས་དང་ཀུན་ནས་མཚུངས། ལུང་པ་དེའི་ཕུ་རུ་རིམ་བཞིན་སོང་ཚེ། བྲག་བརྐོས་མཆོད་རྟེན་ཤིན་ཏུ་མང་ཞིང་། ཡུལ་མི་དག་གི་བཤད་ཚུལ་ལྟར་ན་ལུང་པའི་ནང་དུ་མཆོད་རྟེན་བརྒྱ་དང་རྩ་བརྒྱད་ཡོད་པ་གྲགས། ང་ཚོས་མིག་མཐོང་ལག་ཟིན་གྱི་མཆོད་རྟེན་བྲག་བརྐོས་མ་དག་རེ་རེ་བཞིན་རྩིས་ཚེ་བདུན་ཅུ་རྩ་གཅིག་ཙམ་བགྲང་ཐུབ། འོན་ཀྱང་མང་པོ་ཞིག་ཆར་རླུང་གིས་དག་པ་དང་། འགའ་ཞིག་བྲག་སྐྱི་འཐོར་བ་སོགས་ཕྱི་རྐྱེན་དུ་མས་མཆོད་རྟེན་གྱི་དབྱིབས་དང་ཚུགས་ཀ་སོགས་ཇི་བཞིན་མཇལ་བའི་སྐལ་བ་དབེན། གང་ལྟར་འགག་འཕྲང་དེའི་གཡས་གཡོན་གྱི་བྲག་རི་རྔམ་ཞིང་མཐོ་བ་དང་། ཤུག་པ་དང་ལྕང་མ། གླང་མ་སོགས་ལྗོན་བཟང་ཕྲེང་བ་ཚར་དུ་དངར་བ། བྲག་ངོས་ཕྱོགས་ཀུན་ལ་མེས་པོ་བློ་གྲོས་ཅན་དག་གི་སོར་རྩེ་ལས་འཁྲུངས་པའི་བྲག་བརྐོས་ཀྱི་སྒྱུ་རྩལ་ཏེ། མ་ཎི་འབྲུ་དྲུག་དང་། ལྷ་སྐུ མཆོད་རྟེན། བསྔོ་སྨོན། ཡིག་བརྒྱ་སོགས་རབ་ཏུ་བཏུམས་པས། རི་ཀླུང་ཀུན་ཏུ་ཆོས་ཀྱི་དྲི་ངད་གང་སར་ལྡང་།
ཕྱིས་སུ་དེའི་གཡས་གཡོན་དུ་སྐྱེས་ཆེན་དམ་པར་བན་ཆེན་བླ་མ་ཀརྨ་རྒྱལ་དབང་དང་བློ་གྲོས་རབ་གསལ་རྣམ་གཉིས་ཀྱིས་བཞེངས་པའི་མ་ཎིའི་བྲག་འབུར་དང་བླ་མ་བློ་ལྡན་གྱིས་བཞེངས་པའི་མདོ་པད་དཀར་འབུར་མ་བཅས་བཞུགས། ལེབ་པའི་འབྲོག་ས་དགུན་འཚེར་ནི་གྲོང་པ་དེ་དང་། གཡས་ལག་རྣ་ཤུང་༼ཆུང་༽ནང་བཀྲ་ཤིས་བཀྱག་ཁ་ཞེས་དུར་ཁྲོད་རྟོགས་ལྡན་ཀརྨ་རྒྱལ་དབང་ཆོས་ར་བཙུགས་ས་ཡིན་པས་དགེ་བས་བཀྲ་ཤིས་པའི་དོན། དེ་ནས་ཡར་གཡོན་ཕྱོགས་འགམ་གམ་ཞེས་པའི་ས་དེ་ལ་བག་ར་ཧོ་ཡང་ཟེར། སྤང་གི་དཀྱིལ་ཏུ་བྲག་ཟུར་མཐའ་རིས་མཐའ་ནས་གོར་གོར་ཞིག་ལ་ཟེར། དེ་ནི་ལེབ་རྒྱལ་དཀར་ཡག་གི་མདུན་ལ་བྲག་འབུར་འཛམ་གླིང་གཡས་བཞག་ཟེར་བ་རྟོགས་ལྡན་ཀརྨ་རྒྱལ་དབང་གིས་བཞེངས་པའི་ཕོ་འདོམ་བཞི་ཅུ་ཞེ་བརྒྱད་ཡོད་པ་ཞིག་བཞེངས་ཡོད་པས་མི་ཤུགས་དང་རྒྱུ་ཤུགས་སོགས་གང་གི་ཆ་ནས་ད་ལྟའི་སྤྱི་ཚོགས་དང་མི་འདྲ་བས་ཤིན་ཏུ་སྐུ་ཕྱག་འོ་རྒྱལ་ཆེ་བ་དང་བྲག་ངོས་སུ་འབུར་མ་འཛམ་བུ་གླིང་ནས་ཆེ་ཤོས་ཡིན་པས་ཤིན་ཏུ་གྲགས་སོ། ། ལེབ་རྒྱལ་ཤོག་ལ་སྒྲུབ་ཕུག་བརྒྱ་རྩ་བརྒྱད་ཡོད་ཟེར་སྲོལ་ཡོད་ཀྱང་། ཨོ་རྒྱན་གུ་རུ་རིན་པོ་ཆེ་བཞུགས་པའི་འཚམས་ཁང་དང་ཀརྨ་པ་བཅུ་གསུམ་བདུད་འདུལ་རྡོ་རྗེ་བཞུགས་པའི་སྒྲུབ་ཁང་ཡོད་པ་མ་ཟད་ནང་ཀར་ཁུང་ནས་འབྲི་ཆུ་ཟོར་བའི་ཆོལ་ལྟ་ཞིག་མཐོང་ཐུབ། ཡེ་ཤེས་དཔལ་འབར་འཚམ་ཁང་སོགས་མང་པོ་མཆིས།
--------
[1] ཆབ་མདོ་ལྡན་མའི་བྲག་བརྐོས་ཡི་གེ་ལས། ༄། ཡེ་ཤེས་དབྱངས་ཀྱིས་ཡོལ་དང་འབོམ་དང་ལེད། བོའུ་དུ་ཡང་རྒྱ་ཆེ་བྲིས་སོ། ཞེས་ལོ་ཆེན་ཡེ་ཤེས་དབྱངས་ཀྱིས་སྔ་ཕྱིར་ཡུལ་ལུང་མི་འདྲ་བ་ལྔ་ལ་ལྷ་སྐུ་རྟེན་བཞེངས་ཀྱི་དགེ་ལས་བགྱིས་པའི་གནས་ཚུལ་བཀོད་ཡོད་ལ། དེར་བཀོད་པའི་ལེད་ཅེས་པ་ནི་དེང་སང་ལེབ་དང་ལབ་ཀྱི་དོན་ཡིན། ལོ་ངོ་སྟོང་གི་ཡར་སྔོན་དུ་ས་ཆར་དེར་ལེད་ཅེས་འབོད་པར་ཁ་ཚོན་གཅོད་ཐུབ།
[2] ལེབ་རྗེ་དཀར་ཡག་ནི། ཡུལ་ཤུལ་གྲོང་ཁྱེར་སྲིད་གཞུང་གི་ཤར་ལྷོའི་ཕྱོགས་སུ་བར་ཐག་སྤྱི་ལེ་༢༠དང་ལམ་ཐག་སྤྱི་ལེ་༣༡ཡི་མཚམས་སུ་ས་གོ་ལའི་ཤར་གྱི་གཞུང་ཐིག་༩༧°༡༡′༣༨″དང་། བྱང་གི་འཕྲེད་ཐིག་༣༢°༥༣′༣༠″ཐོག་ཏུ་ཡོད་ཅིང་ས་མགོ་མཐོ་ཚད་ལ་སྨི་༥༠༥༩ཡོད་དང་། རི་དེ་ནི་རི་མགོ་རྫ་ཡིས་བཟུང་ཞིང་རི་སྐེད་དང་རི་འདབས་སྤང་གིས་གྲུབ་པའི་སྤང་རི་རྫ་ཡིས་བརྒྱན་པའི་རི་རྔམ་བརྗིད་ཅན་ཞིག་ཡིན། ལེབ་རྒྱལ་དཀར་ཡག་ཅེས་པའི་གཞི་བདག་དེའི་ཕྱག་གཡས་ལ་རྒྱལ་མཚན་འཛིན་ཞིང་གཡོན་ལ་ནེའུ་བཟུང་པ་དང་སྐྱེས་གཟུགས་ཡག་ལ་མི་དཀར་རྟ་དཀར་ཅན་ཞིག་ཡོད་པར་བཤད། ཡུལ་དེའི་ངག་རྒྱུན་ཞིག་ལ་ནི། ལེབ་རྗེ་དཀར་ཡག་ཀྱི་སྐྱེས་གཟུགས་ཧ་ཅང་ཡག་པོ་ཡོད་ཅིང་། ལེབ་རྗེ་གྱི་ལྷོ་ཕྱོགས་སུ་ཡོད་པའི་རྒྱམ་རྒྱལ་རྡོ་ཏི་གངས་དཀར་གྱི་ཤར་གྱི་སྒོ་སྲུང་སྐུ་རྒྱལ་དཀར་ཡག་གི་བཙུན་མོར་སྐྱེས་གཟུགས་ཤིན་ཏུ་ཡག་པོ་ཞིག་ཡོད་པ་དེ་ཕན་ཚུན་དགའ་ནས་སྐུ་རྒྱལ་དཀར་ཡག་བྱེས་སུ་སོང་རྗེས་བཙུན་མོ་ལྐོག་ནས་ལེབ་རྒྱལ་ས་ལ་འགྲོ་བཞིན་ཡོད། བཙུན་མོས་རང་གི་བུ་དེ་ཉིན་བཞིན་ཇེ་ཆེར་འཚར་བཞིན་ཡོད་པ་དེ། ཉིན་ཞིག་སྐུ་རྒྱལ་ལས་གཟུགས་རིང་པར་གྱུར་ནས་རང་ཉིད་ལེབ་རྒྱལ་སར་ལྐོག་འགྲོས་ཀྱི་ལས་དེ་མཐོང་བར་དོགས་ནས་མོས་རང་གི་བུ་དེའི་མགོ་ལ་ཞོ་སྐྱོགས་བརྒྱབ་པས་དེ་ནས་བཟུང་སྐུ་རྒྱལ་གྱི་བུ་དེའི་གཟུགས་ཆེ་རྒྱུ་མེད་པར་གྱུར། སྐབས་ཤིག་སྐུ་རྒྱལ་བྱེས་ནས་གཞིས་སུ་སླེབས་ནས་ལེབ་རྒྱལ་དང་བཙུན་མོའི་ལྐོག་ལས་ཀྱི་བྱ་བ་ཤེས་པར་གྱུར། དེ་ནས་ལེབ་རྒྱལ་གྱིས་སྐུ་རྒྱན་གྱི་ཕྱོགས་སུ་རང་གི་འཁོར་གྱི་ཀླུ་དམག་སྡུག་པ་ཅན་གམ་སྦལ་དམག་དྲངས་ནས་འབོ་ཡུ་སྟག་རྩེའི་འདབས་སུ་སླེབས་པ་དང་སྐུ་རྒྱལ་གྱིས་རྡོ་དམག་ཕབས་པའི་དམག་དཔོན་གཉིས་ཀྱིས་གནས་དེ་ནས་བཀག་པས་སྦལ་དམག་གནས་དེ་ལས་ཡར་སྐུ་རྒྱན་གྱི་ཕྱོགས་ས་འགྲོ་མ་ཐུབ། དེ་ནས་སྐུ་རྒྱན་གྱིས་ཞེ་སྡང་གིས་མདའ་ཞིག་འཕངས་པས་ལེབ་རྒྱལ་གྱི་ལྟོ་བར་ཕོག་ནས་ཁྲག་དམར་ཤར་རེར་བཞུར་ཡོང་། དེ་ནས་ཕན་ཚུན་དགྲ་ལེན་མེད་པར་ཕན་ཚུན་ཞི་མཐུན་ངང་གནས། ལེབ་རྒྱལ་ལ་མདའ་ཕོག་པའི་མདའ་ཤུལ་གནམ་སྐར་ཡོད་པ་དེ་སྤྱི་ལོ་༡༩༩༦ལོར་ཞིག་པ་དང་ཁྲག་བཞུར་བའི་རྗེས་ཤུལ་ད་ལྟའང་མཐོང་རྒྱུ་ཡོད། འབོ་ཡུ་འགག་ཡན་ཆོད་ཀྱི་སྐུ་རྒྱལ་ཕྱོགས་སུ་སྦལ་པ་གཅིག་ཀྱང་མཐོང་རྒྱུ་མེད་ལ་མན་ཆོད་ལ་སྦལ་པ་མང་པོ་ཡོད་པ་དང་། སྐུ་རྒྱལ་རི་འདབས་ནས་འབོ་ཡུ་འགག་བར་རྡོ་ཕ་ཝང་དམག་གྲལ་སྒྲིག་པ་ལྟ་བུ་མང་པོ་ཡོད། སྐུ་རྒྱལ་བུ་རུ་གྲགས་པའི་བྲག་རི་སྐུ་རྒྱལ་དང་འདྲ་བ་ཞིག་ཡོད་པའི་རྩེ་རུ་ཞོ་སྐྱོགས་བཞུས་ཤུལ་ཞོ་འགོས་པ་ལྟ་བུའི་དཀར་ཐིག་ཆགས་ཡོད།


text:
ཏང་གི་ཚོགས་ཆེན་ཐེངས་བཅུ་དགུ་པའི་སྙན་ཞུ།
(དྲུག) ཕྱོགས་ཡོངས་ནས་སྒོ་འབྱེད་ཅན་གྱི་གནས་བབ་གསར་པ་ཆགས་པའི་སྐུལ་འདེད་གཏོང་དགོས།
སྒོ་མོ་ཕྱེ་ན་གོང་དུ་འཕེལ། བཀག་སྡོམ་བྱས་ན་རྗེས་སུ་ལུས། ཀྲུང་གོས་སྒོ་མོ་ཆེན་པོ་འབྱེད་པ་ཇེ་ཆེར་གཏོང་བ་ལས། རྒྱག་མི་སྲིད། “རྒྱུད་གཅིག་ལམ་གཅིག”འཛུགས་སྐྲུན་གཙོ་གནད་དུ་བཟུང་སྟེ། ནང་དུ་འདྲེན་པ་དང་ཕྱི་རུ་གཏོང་བ་གལ་ཆེ་མཉམ་དུ་བརྩི་བ་མཐའ་འཁྱོངས་དང་། མཉམ་གྲོས་མཉམ་སྐྲུན་མཉམ་སྤྱོད་བཅས་ཀྱི་རྩ་དོན་བརྩི་སྲུང་དང་། གསར་གཏོད་བྱེད་ནུས་ཇེ་ཆེར་བཏང་ནས་སྒོ་འབྱེད་མཉམ་ལས་བཅས་བྱས་ཏེ། སྐམ་མཚོ་དང་ཕྱི་ནང་མཉམ་འགུལ་དང་། ཤར་ནུབ་ཕྱོགས་གཉིས་ཕན་ཚུན་གཉིས་ཕན་སྒོ་འབྱེད་ཀྱི་རྣམ་པ་ཆགས་པར་བྱེད་དགོས། ཕྱི་ཕྱོགས་སུ་ཉོ་ཚོང་རྒྱ་བསྐྱེད་པ་དང་། ཉོ་ཚོང་གི་ལས་རྣམ་གསར་པ་དང་ཉོ་ཚོང་བྱེད་སྟངས་གསར་པ་སྐྱེད་སྲིང་བྱས་ཏེ། ཉོ་ཚོང་སྟོབས་ལྡན་རྒྱལ་ཁབ་འཛུགས་སྐྱོང་བྱེད་པར་སྐུལ་འདེད་གཏོང་དགོས། ཆུ་ཚད་མཐོ་བའི་ཉོ་ཚོང་དང་མ་དངུལ་གཏོང་བ་རང་མོས་ཅན་དང་སྟབས་བདེ་ཅན་གྱི་སྲིད་ཇུས་ལག་བསྟར་བྱེད་པ་དང་། ཞུགས་འཐུས་ཀྱི་སྔོན་ལ་རྒྱལ་དམངས་ཀྱི་ཐོབ་ཐང་སྟེང་དུ་བཀག་རྒྱའི་གསལ་ཐོ་སྣོན་པའི་དོ་དམ་ལམ་ལུགས་ཕྱོགས་ཡོངས་ནས་ལག་བསྟར་བྱེད་པ། ཚོང་རར་ཞུགས་འཐུས་ཀྱི་ཚད་བཀག་ཆེས་ཆེར་གློད་པ། ཞབས་ཞུའི་ལས་རིགས་ཕྱི་ཕྱོགས་སུ་སྒོ་འབྱེད་རྒྱ་ཇེ་ཆེར་གཏོང་བ། ཕྱི་རྒྱལ་གྱི་ཚོང་པས་མ་དངུལ་འཇོག་པའི་ཁྲིམས་མཐུན་ཁེ་དབང་སྲུང་སྐྱོང་བཅས་བྱེད་དགོས། རང་རྒྱལ་གྱི་མངའ་ཁོངས་ནང་ཐོ་བཀོད་པའི་ཁེ་ལས་ཚང་མར་ཉེ་རིང་ཕྱོགས་རིས་མེད་པ་དང་། འདྲ་མཉམ་གཅིག་མཐུན་གྱི་ལྟ་སྟངས་འཛིན་དགོས། ས་ཁོངས་སྒོ་འབྱེད་ཀྱི་བཀོད་པ་ལེགས་སྒྱུར་བྱས་ནས། ནུབ་རྒྱུད་སྒོ་མོ་འབྱེད་པའི་ཤུགས་ཚད་ཇེ་ཆེར་གཏོང་དགོས། རང་མོས་ཉོ་འཚོང་ཚོད་ལྟ་ཁུལ་ལ་སྒྱུར་བཅོས་ཀྱི་རང་བདག་དབང་ཆ་སྔར་ལས་ཆེན་པོ་སྤྲོད་པ་དང་། རང་མོས་ཉོ་འཚོང་གྲུ་ཁ་འཛུགས་སྐྲུན་བྱེད་པའི་འཚོལ་ཞིབ་བྱེད་དགོས། ཕྱི་ཕྱོགས་སུ་མ་དངུལ་འཇོག་སྟངས་གསར་དུ་གཏོད་པ་དང་། རྒྱལ་སྤྱིའི་ཐོན་ནུས་མཉམ་ལས་ལ་སྐུལ་འདེད་བཏང་སྟེ། གོ་ལ་ཧྲིལ་པོར་ཕྱོགས་པའི་ཉོ་འཚོང་དང་། མ་དངུལ་གཏོང་སྡུད། ཐོན་སྐྱེད། ཞབས་ཞུ་བཅས་ཀྱི་དྲ་བ་ཆགས་པར་བྱེད་པ་དང་། རྒྱལ་སྤྱིའི་དཔལ་འབྱོར་མཉམ་ལས་དང་འགྲན་རྩོད་ཀྱི་དགེ་མཚན་གསར་པ་མགྱོགས་མྱུར་སྐྱེད་སྲིང་བྱེད་དགོས།
བློ་མཐུན་རྣམ་པ། སྤྱི་ཚོགས་ཀྱི་ཐོན་སྐྱེད་ནུས་ཤུགས་བཅིངས་འགྲོལ་དང་འཕེལ་རྒྱས་གཏོང་རྒྱུ་ནི་སྤྱི་ཚོགས་རིང་ལུགས་ཀྱི་ངོ་བོའི་བླང་བྱ་ཡིན་པས། ང་ཚོས་སྤྱི་ཚོགས་ཡོངས་ཀྱི་གསར་སྐྲུན་ནུས་པ་དང་འཕེལ་རྒྱས་ཀྱི་གསོན་ཤུགས་སྐུལ་སྤེལ་བཏང་ནས། སྤུས་ཚད་སྔར་ལས་བཟང་བ་དང་། ཕན་ཆོད་སྔར་ལས་ཆེ་བ། སྔར་ལས་འདྲ་མཉམ་ཡིན་པ། སྔར་ལས་རྒྱུན་མཐུད་རུང་བ་བཅས་ཀྱི་འཕེལ་རྒྱས་ཡོང་བར་བརྩོན་དགོས།
དྲུག མི་དམངས་ཀྱི་རང་ཁྱིམ་རང་བདག་གི་ལམ་ལུགས་མ་ལག་འཐུས་ཚང་དུ་བཏང་ནས། སྤྱི་ཚོགས་རིང་ལུཌ་ཀྱི་དམངས་གཙོའི་ཆབ་སྲིད་འཕེལ་རྒྱས་གཏོང་དགོས།
རང་རྒྱལ་ནི་བཟོ་པའི་གྲལ་རིམ་གྱིས་འགོ་ཁྲིད་ཅིང་། བཟོ་ཞིང་མནའ་འབྲེལ་རྨང་གཞིར་གྱུར་པའི་མི་དམངས་དམངས་གཙོའི་སྲིད་དབང་སྒེར་འཛིན་གྱི་སྤྱི་ཚོགས་རིང་ལུགས་རྒྱལ་ཁབ་ཡིན་པས། རྒྱལ་ཁབ་ཀྱི་དབང་ཆ་ཡོད་ཚད་མི་དམངས་ལ་དབང་བ་ཡིན། རང་རྒྱལ་སྤྱི་ཚོགས་རིང་ལུགས་ཀྱི་དམངས་གཙོ་ནི་མི་དམངས་ཀྱི་རྩ་བའི་ཁེ་ཕན་སྲུང་སྐྱོང་བྱེད་པའི་དམངས་གཙོ་ཁྱབ་རྒྱ་ཆེ་ཤོས་དང་། དོན་དངོས་དང་མཐུན་ཤོས། ཕན་གོ་ཆོད་ཤོས་བཅས་ཡིན། སྤྱི་ཚོགས་རིང་ལུགས་ཀྱི་དམངས་གཙོའི་ཆབ་སྲིད་འཕེལ་རྒྱས་གཏོང་བ་ནི་མི་དམངས་ཀྱི་འདོད་བློ་མཚོན་པ་དང་། མི་དམངས་ཀྱི་ཁེ་ཕན་འགན་སྲུང་བྱེད་པ། མི་དམངས་ཀྱི་གསར་སྐྲུན་ནུས་པ་འདོན་སྤེལ་བྱེད་པ་བཅས་ཡིན་ཞིང་། ལམ་ལུགས་ཆ་ལག་ཚང་བར་བརྟེན་ནས་མི་དམངས་རང་ཁྱིམ་རང་བདག་ཡོང་བའི་འགན་ལེན་བྱེད་དགོས།
ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཆབ་སྲིད་འཕེལ་རྒྱས་གཏོང་བའི་བགྲོད་ལམ་ནི། ཉེ་རབས་ནས་བཟུང་སྟེ་ཀྲུང་གོའི་མི་དམངས་ཀྱི་ཡུན་རིང་འབད་འཐབ་བྱེད་པའི་ལོ་རྒྱུས་ཀྱི་གཏན་ཚིགས་དང་། གཞུང་ལུགས་ཀྱི་གཏན་ཚིགས། ལག་ལེན་གྱི་གཏན་ཚིགས་བཅས་ཀྱི་ལྡོག་མེད་ཀྱི་འབྲས་བུ་ཡིན་ལ། ཏང་གི་ངོ་བོའི་རང་གཤིས་མཐའ་འཁྱོངས་དང་། ཏང་གི་རྩ་བའི་དམིགས་ཡུལ་ལག་ལེན་བསྟར་བའི་ལྡོག་མེད་བླང་བྱའང་ཡིན། འཛམ་གླིང་ཐོག་ཡོངས་སུ་འདྲ་མཚུངས་ཡིན་པའི་ཆབ་སྲིད་ལམ་ལུགས་ཀྱི་མ་དཔེ་མེད་ལ། ཆབ་སྲིད་ལམ་ལུགས་དེ་ཁྱད་པར་ཅན་གྱི་སྤྱི་ཚོགས་ཀྱི་ཆབ་སྲིད་ཆ་རྐྱེན་དང་ལོ་རྒྱུས་རིག་གནས་ཀྱི་སྲོལ་རྒྱུན་དང་ཁ་བྲལ་ནས་སྤྱི་མཚན་དུ་ཤན་འབྱེད་བྱེད་མི་རུང་བ་དང་། གཅིག་རང་མཆོག་འཛིན་མི་རུང་བ་དང་། ཕྱི་རྒྱལ་གྱི་ཆབ་སྲིད་ལམ་ལུགས་ཀྱི་མ་དཔེ་མི་འཕྲོད་བཙན་སྦྱོར་ཡང་བྱེད་མི་རུང་། རང་རྒྱལ་སྤྱི་ཚོགས་རིང་ལུགས་ཀྱི་དམངས་གཙོའི་ཆབ་སྲིད་ཡུན་རིང་མཐའ་འཁྱོངས་དང་། རྒྱུན་མི་ཆད་པར་འཕེལ་རྒྱས་གཏོང་བ་དང་། ཆབ་སྲིད་སྒྲིག་སྲོལ་སྒྱུར་བཅོས་ཧུར་ཐག་དང་བརྟན་པོའི་ངང་ནས་བྱེད་པ། སྤྱི་ཚོགས་རིང་ལུགས་ཀྱི་དམངས་གཙོའི་ཆབ་སྲིད་ལམ་ལུགས་ཅན་དང་། ཚད་ལྡན་ཅན། གོ་རིམ་ཅན་བཅས་སུ་སྐུལ་སྤེལ་གཏོང་བ་དང་། མི་དམངས་ཀྱིས་ཁྲིམས་མཐུན་ལྟར་ཐབས་ལམ་དང་རྣམ་པ་མི་འདྲ་བ་སྣ་ཚོགས་བརྒྱུད་དེ་རྒྱལ་ཁབ་ཀྱི་བྱ་གཞག་དོ་དམ་དང་། དཔལ་འབྱོར་དང་རིག་གནས་བྱ་གཞག་དོ་དམ། སྤྱི་ཚོགས་ཀྱི་བྱ་གཞག་དོ་དམ་བཅས་བྱེད་པའི་འགན་ལེན་བྱེད་པ། གསོན་ཉམས་ལྡན་ཞིང་འཁྲུག་ཆ་དོད་པ་དང་། བརྟན་ལྷིང་མཐུན་སྒྲིལ་གྱི་ཆབ་སྲིད་རྣམ་པ་སྲ་བརྟན་དང་འཕེལ་རྒྱས་གཏོང་དགོས།
(གཅིག) ཏང་གི་འགོ་ཁྲིད་མཐའ་འཁྱོངས་དང་། མི་དམངས་རང་ཁྱིམ་རང་བདག ཁྲིམས་མཐུན་ལྟར་རྒྱལ་ཁབ་སྐྱོང་བ་བཅས་གཅིག་གྱུར་དམ་ཟབ་བྱེད་དགོས། ཏང་གི་འགོ་ཁྲིད་ནི་མི་དམངས་ཀྱིས་རང་ཁྱིམ་རང་བདག་བྱེད་པ་དང་ཁྲིམས་མཐུན་ལྟར་རྒྱལ་ཁབ་སྐྱོང་བའི་རྩ་བའི་འགན་ལེན་ཡིན་པ་དང་། མི་དམངས་རང་ཁྱིམ་རང་བདག་བྱེད་པ་ནི་སྤྱི་ཚོགས་རིང་ལུགས་ཀྱི་དམངས་གཙོའི་ཆབ་སྲིད་ཀྱི་ངོ་བོའི་ཁྱད་ཆོས་ཡིན་ལ། ཁྲིམས་མཐུན་ལྟར་རྒྱལ་ཁབ་སྐྱོང་བ་ནི་ཏང་གིས་མི་དམངས་ཀྱི་འགོ་ཁྲིད་དེ་རྒྱལ་ཁབ་སྐྱོང་བའི་གཞི་རྩའི་རྣམ་པ་ཡིན་ཞིང་། འདི་གསུམ་པོ་རང་རྒྱལ་སྤྱི་ཚོགས་རིང་ལུགས་ཀྱི་དམངས་གཙོའི་ཆབ་སྲིད་ཀྱི་ལག་ལེན་རླབས་པོ་ཆེའི་ནང་དུ་གཅིག་གྱུར་བྱུང་ཡོད། རང་རྒྱལ་གྱི་ཆབ་སྲིད་འཚོ་བའི་ཁྲོད་དུ། ཏང་ནི་འགོ་ཁྲིད་བྱེད་མཁན་གྱི་གནས་སུ་ཡོད་པས། ཏང་གི་གཅིག་སྡུད་དང་གཅིག་གྱུར་གྱི་འགོ་ཁྲིད་བྱེད་ཤུགས་ཇེ་ཆེར་གཏོང་བ་དང་གཅིག མི་དམངས་འཐུས་ཚོགས་དང་། སྲིད་གཞུང་། སྲིད་གྲོས་བཅས་དང་། ཁྲིམས་ཁང་དང་ཞིབ་དཔྱོད་ཁང་གིས་ཁྲིམས་མཐུན་དང་སྒྲིག་ཡིག་ལྟར་འགན་ནུས་སྒྲུབ་པ་དང་། ལས་དོན་སྒྲུབ་པ། ནུས་པ་འདོན་པ་བཅས་ལ་རྒྱབ་སྐྱོར་བྱེད་པ་དང་གཉིས་ཏེ། འདི་གཉིས་ནི་གཅིག་གྱུར་ཡིན། ཏང་གི་འགོ་ཁྲིད་བྱེད་སྟངས་དང་སྲིད་དབང་སྐྱོང་སྟངས་ལེགས་སྒྱུར་བྱས་ཏེ། ཏང་གིས་མི་དམངས་ཀྱི་འགོ་ཁྲིད་དེ་རྒྱལ་ཁབ་ཕན་ནུས་ལྡན་པར་སྐྱོང་བའི་འགན་ལེན་བྱེད་དགོས། མི་དམངས་གོ་རིམ་ལྡན་པའི་ངང་ཆབ་སྲིད་ལ་ཐེ་ཞུགས་བྱེད་རྒྱ་བསྐྱེད་དེ། མི་དམངས་ཀྱིས་ཁྲིམས་མཐུན་ལྟར་དམངས་གཙོའི་འདེམས་བསྐོ་དང་། དམངས་གཙོའི་གྲོས་མོལ། དམངས་གཙོའི་ཇུས་གཅོད། དམངས་གཙོའི་དོ་དམ། དམངས་གཙོའི་ལྟ་སྐུལ་བཅས་བྱེད་པའི་འགན་ལེན་བྱེད་དགོས། རྒྱལ་ཁབ་ཀྱི་ཁྲིམས་ལུགས་གཅིག་གྱུར་དང་། གཟི་རྔམ། དབང་ཟིལ་བཅས་སྲུང་སྐྱོང་བྱེད་པ་དང་། འགྲོ་བ་མིའི་ཐོབ་ཐང་ཁྲིམས་སྐྱོང་གི་ཐོག་ནས་འགན་སྲུང་བྱེད་ཤུགས་ཇེ་ཆེར་གཏོང་བ། མི་དམངས་ཀྱིས་ཁྲིམས་མཐུན་ལྟར་ཁྱབ་རྒྱ་ཆེ་བའི་ཁེ་དབང་དང་རང་དབང་ལོངས་སུ་སྤྱོད་པའི་འགན་ལེན་བཅས་བྱེད་དགོས། གཞི་རིམ་གྱི་སྲིད་དབང་སྲ་བརྟན་དུ་གཏོང་བ་དང་། གཞི་རིམ་གྱི་དམངས་གཙོའི་ལམ་ལུགས་འཐུས་སྒོ་ཚང་དུ་གཏོང་བ། མི་དམངས་ཀྱི་གནས་ཚུལ་ཤེས་དབང་དང་། ཐེ་ཞུགས་བྱེད་དབང་། འདོད་བློ་མཚོན་པར་བྱེད་དབང་། ལྟ་སྐུལ་བྱེད་དབང་བཅས་འགན་ལེན་བྱེད་དགོས། ཁྲིམས་མཐུན་ལྟར་ཇུས་ཐག་གཅོད་པའི་ལམ་སྲོལ་ཆ་ཚང་དུ་གཏོང་བ་དང་། ཇུས་གཅོད་ཚན་རིག་དང་མཐུན་ཞིང་། ལག་བསྟར་བློ་ཐག་ཆོད་པ། ལྟ་སྐུལ་ཤེད་ཤུགས་ལྡན་པ་བཅས་ཀྱི་དབང་ཆ་སྤྱོད་པའི་ལམ་སྲོལ་འཛུགས་དགོས། རིམ་ཁག་འགོ་ཁྲིད་ལས་བྱེད་པས་དམངས་གཙོའི་འདུ་ཤེས་ཟབ་ཏུ་གཏོང་བ་དང་། དམངས་གཙོའི་སྤྱོད་ཚུལ་དར་སྤེལ། མི་དམངས་ཀྱི་ལྟ་སྐུལ་དང་ལེན་བཅས་བྱས་ནས། མི་དམངས་ཀྱི་སྤྱི་ཞབས་པ་བཟང་པོ་བྱེད་དགོས།
(གཉིས) མི་དམངས་རང་ཁྱིམ་རང་བདག་བྱེད་པའི་ལམ་ལུགས་ཀྱི་འགན་སྲུང་བྱེད་ཤུགས་ཇེ་ཆེར་གཏོང་དགོས། མི་དམངས་འཐུས་མི་ཚོགས་ཆེན་གྱི་ལམ་ལུགས་ནི་ཏང་གི་འགོ་ཁྲིད་མཐའ་འཁྱོངས་དང་། མི་དམངས་ཀྱིས་རང་ཁྱིམ་རང་བདག་བྱེད་པ། ཁྲིམས་མཐུན་ལྟར་རྒྱལ་ཁབ་སྐྱོང་བ་བཅས་གཅིག་གྱུར་དམ་ཟབ་བྱེད་པའི་རྩ་བའི་ཆབ་སྲིད་ལམ་ལུགས་ཀྱི་བཀོད་སྒྲིག་ཡིན་པས། ངེས་པར་དུ་ཡུན་རིང་མཐའ་འཁྱོངས་བྱེད་པ་དང་རྒྱུན་མི་ཆད་པར་འཐུས་སྒོ་ཚང་དུ་གཏོང་དགོས། མི་དམངས་ཀྱིས་མི་དམངས་འཐུས་མི་ཚོགས་ཆེན་བརྒྱུད་དེ་རྒྱལ་ཁབ་ཀྱི་དབང་ཆ་སྤྱོད་པར་རྒྱབ་སྐྱོར་དང་འགན་ལེན་བྱེད་དགོས། མི་དམངས་འཐུས་ཚོགས་དང་དེའི་རྒྱུན་ལས་ཨུ་ལྷན་གྱིས་ཁྲིམས་འཛུགས་ཀྱི་ལས་ཀའི་ཁྲོད་གཙོ་ཁྲིད་ཀྱི་ནུས་པ་འདོན་པ་དང་། མི་དམངས་འཐུས་ཚོགས་ཀྱི་རྩ་འཛུགས་ལམ་ལུགས་དང་ལས་ཀའི་ལམ་ལུགས་འཐུས་ཚང་དུ་གཏོང་བ། མི་དམངས་འཐུས་ཚོགས་ཀྱིས་ཁྲིམས་མཐུན་ལྟར་ཁྲིམས་འཛུགས་ཀྱི་དབང་ཆ་དང་། ལྟ་སྐུལ་གྱི་དབང་ཆ། ཐག་གཅོད་ཀྱི་དབང་ཆ། བསྐོ་འཐེན་གྱི་དབང་ཆ་བཅས་སྤྱོད་པར་རྒྱབ་སྐྱོར་དང་འགན་ལེན་བྱས་ཏེ། མི་དམངས་འཐུས་ཚོགས་ཀྱི་འཐུས་མིའི་ནུས་པ་སྔར་ལས་ལེགས་པར་བཏོན་ནས། མི་དམངས་འཐུས་ཚོགས་རིམ་པ་ཁག་དང་དེའི་རྒྱུན་ལས་ཨུ་ལྷན་རྩ་ཁྲིམས་དང་བཅའ་ཁྲིམས་ཀྱིས་སྤྲད་པའི་འགན་འཁྲི་ཁག་ཕྱོགས་ཡོངས་ནས་ཕྲག་ཏུ་འཁུར་བའི་ལས་དོན་ལས་ཁུངས་སུ་འགྱུར་བར་བྱེད་པ་དང་། མི་དམངས་མང་ཚོགས་དང་འབྲེལ་བ་དམ་ཟབ་བྱེད་པའི་འཐུས་ཚབ་ལས་ཁུངས་སུ་འགྱུར་བར་བྱེད་དགོས། མི་དམངས་འཐུས་ཚོགས་ཀྱི་ཆེད་དོན་ཨུ་ཡོན་ལྷན་ཁང་འཛུགས་སྟངས་འཐུས་སྒོ་ཚང་དུ་གཏོང་བ་དང་། མི་དམངས་འཐུས་ཚོགས་ཀྱི་རྒྱུན་ལས་ཨུ་ལྷན་དང་ཆེད་དོན་ཨུ་ལྷན་ཁོངས་མིའི་གྲུབ་ཚུལ་ཇེ་ལེགས་སུ་གཏོང་དགོས།
(གསུམ) སྤྱི་ཚོགས་རིང་ལུགས་ཀྱི་གྲོས་མོལ་དམངས་གཙོའི་ནུས་པ་གལ་ཆེན་འདོན་སྤེལ་བྱེད་དགོས། བྱ་བ་ཐམས་ཅད་གྲོས་མོལ་བྱས་པས་ཆོག མི་དམངས་ཀྱི་བྱ་བ་མི་དམངས་ཀྱིས་གྲོས་ནས་སྒྲུབ་དགོས་པ་འདི་ནི་མི་དམངས་དམངས་གཙོའི་བདེན་ལུགས་མཐར་སོན་རེད། གྲོས་མོལ་དམངས་གཙོ་ནི་ཏང་གི་འགོ་ཁྲིད་མངོན་འགྱུར་བྱེད་ཐབས་གལ་ཆེན་ཞིག་ཡིན་ལ། རང་རྒྱལ་སྤྱི་ཚོགས་རིང་ལུགས་ཀྱི་དམངས་གཙོའི་ཆབ་སྲིད་རྣམ་པ་ཁྱད་པར་ཅན་དང་ཐུན་མོང་མ་ཡིན་པའི་དགེ་མཚན་ཡིན་པས། དམངས་གཙོ་གྲོས་མོལ་ཡོངས་ཁྱབ་དང་། རིམ་པ་མང་པོ། ལམ་ལུགས་ཅན་བཅས་སུ་འཕེལ་རྒྱས་གཏོང་བ་དང་། སྲིད་ཏང་གི་གྲོས་མོལ་དང་། མི་དམངས་འཐུས་ཚོགས་ཀྱི་གྲོས་མོལ། སྲིད་གཞུང་གི་གྲོས་མོལ། སྲིད་གྲོས་ཀྱི་གྲོས་མོལ། མི་དམངས་ཚོགས་པའི་གྲོས་མོལ། གཞི་རིམ་གྱི་གྲོས་མོལ། དེ་བཞིན་སྤྱི་ཚོགས་རྩ་འཛུགས་ཀྱི་གྲོས་མོལ་བཅས་གཅིག་གྱུར་འཆར་འགོད་ཀྱིས་སྐུལ་འདེད་གཏོང་དགོས། གྲོས་མོལ་དམངས་གཙོའི་ལམ་ལུགས་འཛུགས་སྐྱོང་བྱེད་ཤུགས་ཇེ་ཆེར་བཏང་སྟེ། ལམ་ལུགས་ཀྱི་གོ་རིམ་དང་ཐེ་ཞུགས་ཀྱི་ལག་ལེན་ཆ་ལག་ཚང་བ་ཞིག་ཆགས་པར་བྱས་ནས། མི་དམངས་ལ་དུས་རྒྱུན་གྱི་ཆབ་སྲིད་འཚོ་བའི་ཁྲོད་ཐེ་ཞུགས་ཀྱི་ཁེ་དབང་ཡོངས་ཁྱབ་དང་། རྒྱུན་མཐུད། གཏིང་ཟབ་བཅས་ཡོང་བའི་འགན་ལེན་བྱེད་དགོས།
མི་དམངས་སྲིད་གྲོས་ནི་ཀྲུང་གོའི་ཁྱད་ཆོས་ཀྱི་ལམ་ལུགས་ཀྱི་བཀོད་སྒྲིག་ཡིན་ལ། སྤྱི་ཚོགས་རིང་ལུགས་ཀྱི་གྲོས་མོལ་དམངས་གཙོའི་ཐབས་ལམ་གལ་ཆེན་དང་ཆེད་དོན་གྲོས་མོལ་ལས་ཁུངས་ཡིན། མི་དམངས་སྲིད་གྲོས་ཀྱི་ལས་དོན་ནང་ཏང་དང་རྒྱལ་ཁབ་ཀྱི་ལས་འགན་ལྟེ་བ་འདུས་དགོས་པ་དང་། མཐུན་སྒྲིལ་དང་དམངས་གཙོའི་བརྗོད་བྱ་གཙོ་བོ་གཉིས་ལ་དམིགས་ཏེ། གྲོས་མོལ་དམངས་གཙོ་དེ་ཆབ་སྲིད་གྲོས་མོལ་དང་། དམངས་གཙོའི་ལྟ་སྐུལ། སྲིད་ཞུགས་སྲིད་གླེང་བཅས་ཀྱི་གོ་རིམ་ཡོངས་ལ་ཁྱབ་པར་བྱེད་དགོས་ལ། སྲིད་དོན་གྲོས་མོལ་གྱི་ནང་དོན་དང་རྣམ་པ་འཐུས་སྒོ་ཚང་དུ་གཏོང་བ་དང་། ངོས་འཛིན་གཅིག་མཐུན་ཇེ་ཆེ་དང་མཐུན་སྒྲིལ་ཇེ་དམ་དུ་གཏོང་གང་ཐུབ་བྱེད་དགོས། མི་དམངས་སྲིད་གྲོས་ཀྱི་དམངས་གཙོའི་ལྟ་སྐུལ་བྱེད་ཤུགས་ཇེ་ཆེར་བཏང་སྟེ། ཏང་དང་རྒྱལ་ཁབ་ཀྱི་བྱེད་ཕྱོགས་དང་སྲིད་ཇུས་གལ་ཆེན་དང་ཇུས་གཞི་གལ་ཆེན་གྱི་བཀོད་སྒྲིག་དོན་འཁྱོལ་བྱས་ཚུལ་ལ་གཙོ་གནད་དུ་ལྟ་སྐུལ་བྱེད་དགོས། མི་དམངས་སྲིད་གྲོས་ཀྱི་ལས་རིགས་དབྱེ་ཁོངས་མི་འདྲ་བའི་མཚོན་བྱེད་རང་བཞིན་ཇེ་ཆེར་གཏོང་བ་དང་། ཨུ་ཡོན་གྱི་དཔུང་ཁག་འཛུགས་སྐྱོང་བྱེད་ཤུགས་ཇེ་ཆེར་གཏོང་དགོས།
(བཞི) ཁྲིམས་མཐུན་ལྟར་རྒྱལ་ཁབ་སྐྱོང་བའི་ལག་ལེན་ཇེ་ཟབ་ཏུ་གཏོང་དགོས། ཕྱོགས་ཡོངས་ནས་ཁྲིམས་མཐུན་ལྟར་རྒྱལ་ཁབ་སྐྱོང་རྒྱུ་ནི་རྒྱལ་ཁབ་བཅོས་སྐྱོང་གི་གསར་བརྗེ་གཏིང་ཟབ་མོ་ཞིག་ཡིན་པས། ཁྲིམས་ཀྱིས་སྐྱོང་བ་ངེས་པར་མཐའ་འཁྱོངས་བྱས་ནས། ཚན་རིག་དང་མཐུན་པའི་ཁྲིམས་འཛུགས་དང་། ཁྲིམས་བསྟར་ནན་པོར་བྱེད་པ། ཁྲིམས་འཛིན་དྲང་གཞག དམངས་ཡོངས་ཀྱིས་ཁྲིམས་སྲུང་བཅས་ལ་སྐུལ་སྤེལ་གཏོང་དགོས། ཕྱོགས་ཡོངས་ནས་ཁྲིམས་མཐུན་ལྟར་རྒྱལ་ཁབ་སྐྱོང་བའི་ཀྲུང་དབྱང་གི་འགོ་ཁྲིད་ཚོགས་ཆུང་བཙུགས་ནས། ཁྲིམས་སྐྱོང་གི་ཀྲུང་གོ་འཛུགས་སྐྱོང་ལ་གཅིག་གྱུར་ཐོག་འགོ་ཁྲིད་བྱེད་ཤུགས་ཇེ་ཆེར་གཏོང་དགོས། རྩ་ཁྲིམས་ལག་བསྟར་དང་ལྟ་སྐུལ་བྱེད་ཤུགས་ཇེ་ཆེར་གཏོང་བ་དང་། རྩ་ཁྲིམས་དང་འཚམ་མཐུན་ཡིན་མིན་ཞིབ་བཤེར་བྱས་ཏེ། རྩ་ཁྲིམས་ཀྱི་དབང་ཟིལ་སྲུང་སྐྱོང་བྱེད་དགོས། ཚན་རིག་དང་མཐུན་པར་ཁྲིམས་འཛུགས་དང་། དམངས་གཙོའི་ཁྲིམས་འཛུགས། ཁྲིམས་མཐུན་ལྟར་ཁྲིམས་འཛུགས་བཅས་བྱས་ནས། ཁྲིམས་བཟང་ལ་བརྟེན་ནས་འཕེལ་རྒྱས་ལ་སྐུལ་འདེད་གཏོང་བ་དང་། ལེགས་སྐྱོང་མཁས་པོ་ཡོང་བའི་འགན་སྲུང་བྱེད་དགོས། ཁྲིམས་སྐྱོང་སྲིད་གཞུང་འཛུགས་སྐྱོང་བྱས་ནས། ཁྲིམས་མཐུན་ལྟར་སྲིད་སྐྱོང་བར་སྐུལ་འདེད་གཏོང་བ་དང་། ཁྲིམས་བསྟར་གཟབ་ནན་ཚད་ལྡན་དང་དྲང་གཞག་ཡ་རབས་བཅས་ཀྱི་སྒོ་ནས་བྱེད་དགོས། ཁྲིམས་འཛིན་སྒྲིག་སྲོལ་ཕྱོགས་བསྡུས་ཀྱིས་སྒྱུར་བཅོས་ཆ་ལག་ཚང་བར་གཏིང་ཟབ་བྱེད་པ་དང་། ཁྲིམས་འཛིན་འགན་འཁྲིའི་ལམ་ལུགས་ཕྱོགས་ཡོངས་ནས་དོན་འཁྱོལ་བྱས་ཏེ། ཁྲིམས་འཛིན་གྱི་གྱོད་དོན་རེ་རེའི་ནང་མི་དམངས་མང་ཚོགས་ལ་འདྲ་མཉམ་དང་དྲང་གཞག་གི་ཚོར་སྣང་སྐྱེས་སུ་འཇུག་གང་ཐུབ་བྱེད་དགོས། དམངས་ཡོངས་ལ་ཁྲིམས་ལུགས་ཤེས་བྱ་ཁྱབ་སྤེལ་གཏོང་ཤུགས་ཇེ་ཆེར་གཏོང་བ་དང་། སྤྱི་ཚོགས་རིང་ལུགས་ཀྱི་ཁྲིམས་སྐྱོང་རིག་གནས་འཛུགས་སྐྱོང་བྱེད་པ། རྩ་ཁྲིམས་དང་བཅའ་ཁྲིམས་བླ་ན་མེད་པ་དང་། བཅའ་ཁྲིམས་ཀྱི་མདུན་དུ་མི་ཚང་མ་འདྲ་མཉམ་ཡིན་པའི་ཁྲིམས་སྐྱོང་གི་བསམ་གཞི་འཆང་དུ་འཇུག་དགོས། ཏང་རྩ་འཛུགས་རིམ་པ་ཁག་དང་ཏང་ཡོན་ཡོངས་ཀྱིས་སྣེ་ཁྲིད་དེ་བཅའ་ཁྲིམས་ལ་བརྩི་འཇོག་དང་། སློབ་སྦྱོང་། བརྩི་སྲུང་། བེད་སྤྱོད་བཅས་བྱེད་དགོས། རྩ་འཛུགས་དང་སྒེར་པ་སུ་གང་ལ་ཡང་རྩ་ཁྲིམས་དང་བཅའ་ཁྲིམས་ལས་འདས་པའི་དམིགས་བསལ་དབང་ཆ་ཡོད་མི་ཆོག ཁྲིམས་ཚབ་གཏམ་བྱེད་དང་། ཁྲིམས་མགོ་དབང་གནོན། ཁེ་གཉེར་ཁྲིམས་འགལ། ཉེར་ཕྱོགས་ཁྲིམས་འགལ་བཅས་གཏན་ནས་བྱེད་མི་ཆོག
(ལྔ) སྒྲིག་གཞི་དང་སྲིད་འཛིན་སྒྲིག་སྲོལ་སྒྱུར་བཅོས་གཏིང་ཟབ་བྱེད་དགོས། སྒྲིག་གཞི་སྣ་ཚོགས་འཛུགས་པར་གཅིག་གྱུར་གྱིས་བཀོད་སྒྲིག་བྱས་ནས། ཏང་སྲིད་སྡེ་ཁག་དང་ནང་ཁུལ་དུ་བཙུགས་པའི་སྒྲིག་གཞིའི་དབང་ཆ་ཚན་རིག་དང་མཐུན་པར་བགོ་སྒྲིག་བྱེད་པ་དང་འགན་འཁྲི་ཁ་གསལ་བཟོ་དགོས། སྒྲིག་ཁོངས་ཀྱི་ཐོན་ཁུངས་སྣ་ཚོགས་གཅིག་གྱུར་གྱིས་བཀོལ་སྤྱོད་བྱས་ནས། དོ་དམ་གྱི་སྒྲིག་སྲོལ་ཚན་རིག་དང་མཐུན་ཞིང་འཚམ་པོ་ཆགས་པར་བྱེད་པ་དང་། རྒྱལ་ཁབ་ཀྱི་སྒྲིག་གཞིའི་འཛུགས་ཁྲིམས་འཐུས་སྒོ་ཚང་དུ་གཏོང་དགོས། སྲིད་གཞུང་གི་འགན་ནུས་སྒྱུར་བ་དང་། ལས་ཁུངས་ཁུ་བསྡུ་དང་དབང་ཆ་གཤམ་སྤྲོད་གཏིང་ཟབ་བྱེད་པ། ལྟ་སྐུལ་དོ་དམ་བྱེད་སྟངས་གསར་སྐྲུན་བྱེད་པ། སྲིད་གཞུང་ལ་ཀུན་གྱིས་ཡིད་ཆེས་བྱེད་ཚད་དང་སྲིད་གཞུང་གི་ལག་བསྟར་བྱེད་ཤུགས་ཇེ་ཆེར་གཏོང་བ་བཅས་བྱས་ནས། མི་དམངས་ཀྱི་འདོད་བློ་ཚིམ་པའི་ཞབས་ཞུ་ཅན་གྱི་སྲིད་གཞུང་འཛུགས་སྐྱོང་བྱེད་དགོས། ཞིང་ཆེན་རིམ་པ་དང་དེ་མན་གྱི་སྲིད་གཞུང་ལ་རང་བདག་དབང་ཆ་སྔར་བས་མང་པོ་སྤྲོད་དགོས། ཞིང་ཆེན་དང་གྲོང་ཁྱེར་དང་རྫོང་བཅས་སུ་འགན་ནུས་འདྲ་མཚུངས་ཡིན་པའི་ཏང་སྲིད་ལས་ཁུངས་ཟླ་སྒྲིལ་གྱིས་འཛུགས་པའམ་ཡང་ན་མཉམ་བསྲེས་ཀྱིས་གཞུང་དོན་སྒྲུབ་སྟངས་འཚོལ་ཞིབ་བྱེད་དགོས། བྱ་ལས་སྡེ་ཚན་སྒྱུར་བཅོས་གཏིང་ཟབ་བྱེད་པ་དང་། སྤྱི་ཕན་གྱི་ངང་ཚུལ་ཇེ་ཆེར་གཏོང་བ། སྲིད་གཞུང་དང་བྱ་ལས་སྡེ་ཚན་ལོགས་སུ་འབྱེད་པ་དང་། བྱ་ལས་སྡེ་ཚན་དང་ཁེ་ལས་སོ་སོར་འབྱེད་པ། དོ་དམ་དང་ལས་གཉེར་ལོགས་སུ་འབྱེད་པ་བཅས་བྱེད་དགོས།
(དྲུག) རྒྱལ་གཅེས་འཐབ་ཕྱོགས་གཅིག་གྱུར་སྲ་བརྟན་དང་འཕེལ་རྒྱས་གཏོང་དགོས། འཐབ་ཕྱོགས་གཅིག་གྱུར་ནི་ཏང་གི་བྱ་གཞག་ལ་རྒྱལ་ཁ་ལེན་པའི་ཐབས་མཆོག་གལ་ཆེན་ཞིག་ཡིན་པས་ངེས་པར་དུ་ཡུན་རིང་མཐའ་འཁྱོངས་བྱེད་དགོས། རྒྱལ་གཅེས་རིང་ལུགས་དང་སྤྱི་ཚོགས་རིང་ལུགས་ཀྱི་དར་ཆ་མཐོན་པོར་བསྒྲེངས་ནས། མཐུན་སྒྲིལ་ཆེན་པོ་དང་མཉམ་འབྲེལ་ཆེན་པོའི་བརྗོད་བྱ་གཙོ་བོ་ཁོང་དུ་ཟབ་མོ་ཆུད་པར་བྱེད་པ་དང་།
གཅིག་མཐུན་རང་བཞིན་དང་སྣ་མང་རང་བཞིན་གཅིག་གྱུར་མཐའ་འཁྱོངས་བྱས་ཏེ། སྤྱི་མཐུན་གྱི་ཆ་ཆེ་ཤོས་རྙེད་པར་བྱེད་པ་དང་། ཐུན་མོང་གི་རེ་སྨོན་ཆེ་ཤོས་གཏོད་དགོས། ཡུན་རིང་མཉམ་གནས་དང་། ཕན་ཚུན་ལྟ་སྐུལ། གཅིག་སེམས་གཅིག་གཏད། བདེ་སྡུག་མཉམ་མྱོང་བཅས་མཐའ་འཁྱོངས་བྱས་ནས། དམངས་གཙོའི་ཏང་ཤོག་ལ་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་སྲིད་ཞུགས་ཏང་གི་བླང་བྱ་ལྟར་འགན་ནུས་སྔར་ལས་ལེགས་པར་སྒྲུབ་པའི་རྒྱབ་སྐྱོར་བྱེད་དགོས། མི་རིགས་མཐུན་སྒྲིལ་དང་ཡར་ཐོན་གྱི་སློབ་གསོ་གཏིང་ཟབ་སྤེལ་བ་དང་། ཀྲུང་ཧྭ་མི་རིགས་ཀྱི་ཐུན་མོང་ཚོགས་པའི་འདུ་ཤེས་བརྟན་པོ་འཆང་བ་དང་། མི་རིགས་ཁག་ཕན་ཚུན་འགྲོ་འོང་དང་སྤེལ་རེས་མཉམ་འདྲེས་བཅས་བྱེད་ཤུགས་ཇེ་ཆེར་བཏང་སྟེ། མི་རིགས་ཁག་སེ་འབྲུ་བཞིན་དུ་རྡོག་པོར་འགྲིལ་བར་བྱས་ནས། མཉམ་དུ་མཐུན་སྒྲིལ་འབད་འཐབ་དང་། མཉམ་དུ་དར་རྒྱས་གོང་འཕེལ་ཡོང་བར་བྱེད་དགོས། ཏང་གི་ཆོས་ལུགས་ལས་དོན་གྱི་གཞི་རྩའི་བྱེད་ཕྱོགས་ཕྱོགས་ཡོངས་ནས་ལག་བསྟར་བྱེད་པ་དང་། རང་རྒྱལ་གྱི་ཆོས་ལུགས་ཀྲུང་གོ་ཅན་དུ་འགྱུར་བའི་ཁ་ཕྱོགས་མཐའ་འཁྱོངས་དང་། ཆོས་ལུགས་དང་སྤྱི་ཚོགས་རིང་ལུགས་ཀྱི་སྤྱི་ཚོགས་འཚམ་མཐུན་ཡོང་བ་བྱེད་པར་ཁྲིད་སྟོན་ཧུར་ཐག་བྱེད་དགོས། ཏང་ཕྱིའི་ཤེས་ཡོན་ཅན་གྱི་ལས་དོན་སྒྲུབ་ཤུགས་ཇེ་ཆེར་གཏོང་བ་དང་། སྤྱི་ཚོགས་ཀྱི་རིམ་གྲས་གསར་པའི་མི་སྣའི་ལས་དོན་ལེགས་པོར་བསྒྲུབས་ཏེ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་བྱ་གཞག་འཛུགས་སྐྲུན་བྱེད་པའི་ཁྲོད་ཀྱི་ཁོང་ཚོའི་ནུས་པ་གལ་ཆེན་འདོན་སྤེལ་བྱེད་དགོས། མཛའ་མཐུན་ལྷད་མེད་ཀྱི་སྲིད་ཚོང་འབྲེལ་བ་གསར་པ་འཛུགས་པ་དང་། སྤྱི་ལ་དབང་བ་མ་ཡིན་པའི་ལམ་ལུགས་ཀྱི་དཔལ་འབྱོར་སྐྱོན་བྲལ་ངང་འཕེལ་རྒྱས་གཏོང་བ་དང་སྤྱི་ལ་དབང་བ་མ་ཡིན་པའི་ལམ་ལུགས་ཀྱི་དཔལ་འབྱོར་མི་སྣ་སྐྱོན་བྲལ་ངང་འཚར་ལོངས་ཡོང་བར་སྐུལ་སྤེལ་གཏོང་དགོས། ཕྱིར་སྡོད་སྤུན་ཟླ་དང་། ཕྱིར་ལོག་རང་མི་དང་ཕྱིར་སྡོད་རང་མིའི་ཁྱིམ་མི་བཅས་ལ་ཡོངས་ཁྱབ་ཏུ་མཐུན་སྒྲིལ་དང་འབྲེལ་གཏུག་བྱས་ནས། ཀྲུང་ཧྭ་མི་རིགས་བསྐྱར་དར་རླབས་པོ་ཆེ་ཡོང་བར་མཉམ་དུ་འབད་བརྩོན་བྱེད་དགོས།
བློ་མཐུན་རྣམ་པ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཆབ་སྲིད་ལམ་ལུགས་ནི་ཀྲུང་གོ་གུང་ཁྲན་ཏང་དང་ཀྲུང་གོའི་མི་དམངས་ཀྱི་གསར་གཏོད་རླབས་པོ་ཆེ་ཞིག་ཡིན། རང་རྒྱལ་སྤྱི་ཚོགས་རིང་ལུགས་ཀྱི་དམངས་གཙོའི་ཆབ་སྲིད་ཀྱི་དགེ་མཚན་དང་ཁྱད་ཆོས་ཡོངས་སུ་འདོན་སྤེལ་བྱས་ནས། མིའི་རིགས་ཀྱི་ཆབ་སྲིད་དཔལ་ཡོན་ཡར་ཐོན་ཡོང་བར་ཀྲུང་གོའི་བློ་གྲོས་ཀྱིས་ཁེངས་པའི་བྱས་རྗེས་འཇོག་པར་ང་ཚོར་རྦད་དེ་གདེང་ཚོད་དང་ནུས་པ་ཡོད།
བདུན། རིག་གནས་ཀྱི་གདེང་ཚོད་བརྟན་པོ་ཡོང་བར་བྱས་ཏེ། སྤྱི་ཚོགས་རིང་ལུགས་ཀྱི་རིག་གནས་དར་རྒྱས་གོང་འཕེལ་ཡོང་བར་བྱེད་དགོས།
རིག་གནས་ནི་རྒྱལ་ཁབ་ཅིག་དང་མི་རིགས་ཤིག་གི་བླ་སྲོག་ཡིན་པས། རིག་གནས་དར་ན་རྒྱལ་ཁབ་དར་རྒྱས་ཡོང་བ་དང་། རིག་གནས་སྟོབས་དང་ལྡན་ན་མི་རིགས་སྟོབས་ལྡན་དུ་འགྱུར་ངེས། རིག་གནས་ཀྱི་གདེང་ཚོད་ཆེན་པོ་མེད་པ་དང་། རིག་གནས་དར་རྒྱས་གོང་འཕེལ་མ་བྱུང་ན། ཀྲུང་ཧྭ་མི་རིགས་བསྐྱར་དར་རླབས་པོ་ཆེ་ཡོང་མི་སྲིད། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རིག་གནས་འཕེལ་རྒྱས་ཀྱི་བགྲོད་ལམ་མཐའ་འཁྱོངས་བྱེད་པ་དང་། མི་རིགས་ཡོངས་ཀྱི་རིག་གནས་གསར་གཏོད་དང་གསར་སྐྲུན་གྱི་གསོན་ཤུགས་སྐུལ་སློང་བྱས་ནས། སྤྱི་ཚོགས་རིང་ལུགས་ཀྱི་རིག་གནས་སྟོབས་ལྡན་རྒྱལ་ཁབ་སྐྲུན་དགོས། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རིག་གནས་ནི་ཀྲུང་ཧྭ་མི་རིགས་ཀྱི་ལོ་ངོ་ལྔ་སྟོང་ལྷག་ཙམ་གྱི་དཔལ་ཡོན་རྒྱས་པའི་ལོ་རྒྱུས་ལས་ཀྲུང་ཧྭའི་ཕུལ་བྱུང་སྲོལ་རྒྱུན་རིག་གནས་བྱུང་བ་དང་། ཏང་གིས་མི་དམངས་ཀྱི་འགོ་ཁྲིད་དེ་གསར་བརྗེ་དང་། འཛུགས་སྐྲུན། སྒྱུར་བཅོས་གསུམ་གྱི་ཁྲོད་གསར་དུ་བཏོད་པའི་གསར་བརྗེའི་རིག་གནས་དང་སྤྱི་ཚོགས་རིང་ལུགས་ཀྱི་སྔོན་ཐོན་རིག་གནས་བཏོད་པ་ཡིན་ཞིང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ལག་ལེན་རླབས་པོ་ཆེའི་ནང་རྩ་བ་ཚུགས་ཡོད། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རིག་གནས་འཕེལ་རྒྱས་གཏོང་བ་ནི་མར་ཁེ་སི་རིང་ལུགས་མཛུབ་ཁྲིད་དུ་བྱེད་པ་དང་། ཀྲུང་ཧྭའི་རིག་གནས་ཀྱི་ལངས་ཕྱོགས་བརྟན་སྲུང་། དེང་རབས་ཀྱི་ཀྲུང་གོའི་དོན་དངོས་ལ་རྩ་བ་འཛུགས་པ། ད་ལྟའི་དུས་རབས་ཀྱི་ཆ་རྐྱེན་དང་ཟུང་འབྲེལ་བཅས་བྱས་ཏེ་དེང་རབས་ཅན་དུ་ཁ་ཕྱོགས་པ་དང་། འཛམ་གླིང་ལ་ཁ་ཕྱོགས་པ། མ་འོངས་པར་ཁ་ཕྱོགས་པ་བཅས་དང་། མི་རིགས་དང་། ཚན་རིག མང་ཚོགས་བཅས་ཀྱི་སྤྱི་ཚོགས་རིང་ལུགས་ཀྱི་རིག་གནས་འཕེལ་རྒྱས་གཏོང་བ་ཡིན་ལ། སྤྱི་ཚོགས་རིང་ལུགས་ཀྱི་བསམ་པའི་དཔལ་ཡོན་དང་དངོས་པོའི་དཔལ་ཡོན་མཐུན་སྦྱོར་ངང་འཕེལ་རྒྱས་ཡོང་བར་བྱེད་པ་ཡིན། མི་དམངས་ལ་ཞབས་འདེགས་ཞུ་བ་དང་སྤྱི་ཚོགས་རིང་ལུགས་ལ་ཞབས་འདེགས་ཞུ་བ་མཐའ་འཁྱོངས་བྱེད་པ་དང་། མེ་ཏོག་མཉམ་བཞད་དང་མཁས་བརྒྱ་འགྲན་གླེང་མཐའ་འཁྱོངས་བྱེད་པ། གསར་སྐྲུན་རང་བཞིན་སྤོ་སྒྱུར་དང་། གསར་གཏོད་རང་བཞིན་གྱི་འཕེལ་རྒྱས་མཐའ་འཁྱོངས་བྱས་ནས། ཀྲུང་ཧྭའི་རིག་གནས་འོད་སྟོང་འབར་བ་གསར་པ་རྒྱུན་མ་ཆད་པར་གསར་དུ་གཏོད་དགོས།
(གཅིག) འདུ་ཤེས་འཛིན་སྟངས་ཀྱི་ལས་ཀའི་འགོ་ཁྲིད་དབང་ཆ་ཁོང་དུ་བརྟན་པོར་ཆུད་པར་བྱེད་དགོས། རིག་གནས་མདུན་སྐྱོད་ཀྱི་ཁ་ཕྱོགས་དང་འཕེལ་རྒྱས་ཀྱི་བགྲོད་ལམ་ནི་འདུ་ཤེས་འཛིན་སྟངས་ལ་ཐུག་པ་ཡིན་པས། མར་ཁེ་སི་རིང་ལུགས་ཀྲུང་གོ་ཅན་དང་། དུས་རབས་ཅན། མང་ཚོགས་ཅན་བཅས་སུ་འགྱུར་བར་ངེས་པར་སྐུལ་འདེད་གཏོང་བ་དང་། གོང་བུ་འགྲིལ་ཤུགས་དང་སྣེ་ཁྲིད་ཀྱི་ནུས་པ་ཆེན་པོ་ལྡན་པའི་སྤྱི་ཚོགས་རིང་ལུགས་ཀྱི་འདུ་ཤེས་འཛིན་སྟངས་སྐྱེད་སྲིང་བྱས་ནས་ཕུགས་འདུན་དང་། དད་སེམས། རིན་ཐང་གི་བསམ་གཞི། ཀུན་སྤྱོད་ཀྱི་ལྟ་བ་བཅས་ཀྱི་ཐོག་མི་དམངས་ཡོངས་མཐུན་སྒྲིལ་དམ་ཟབ་ཡོང་བར་བྱེད་དགོས། གཞུང་ལུགས་ཀྱིས་དྲག་ཆས་སྤྲོས་ཤུགས་ཆེ་རུ་བཏང་ནས། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མི་རྣམས་ཀྱི་སེམས་སུ་ཟབ་མོ་འཇགས་པར་བྱེད་དགོས། མར་ཁེ་སི་རིང་ལུགས་ཀྱི་གཞུང་ལུགས་ཞིབ་འཇུག་དང་ལེགས་སྐྱོང་ཟབ་ཏུ་སྤེལ་ནས། ཀྲུང་གོའི་ཁྱད་ཆོས་ཀྱི་མཚན་ཉིད་རིག་པ་དང་སྤྱི་ཚོགས་ཚན་རིག་གང་མྱུར་ལེགས་སྐྱོང་དང་། ཀྲུང་གོའི་ཁྱད་ཆོས་ཀྱི་རིག་མཛོད་དཔེ་གསར་འཛུགས་སྐྱོང་བྱེད་ཤུགས་ཆེ་རུ་གཏོང་དགོས། གླེང་ཕྱོགས་ཀྱི་ཁྲིད་སྟོན་ཡང་དག་མཐའ་འཁྱོངས་དང་སྒྲོག་སྤེལ་བྱེད་སྟངས་འཛུགས་སྐྱོང་དང་གསར་གཏོད་བྱེད་པར་མཐོང་ཧ་ཅང་ཆེན་པོ་བྱས་ཏེ། གསར་འགྱུར་དང་གླེང་ཕྱོགས་སྒྲོག་སྤེལ་བྱེད་ནུས་དང་། ཁྲིད་སྟོན་བྱེད་ནུས། བག་ཆགས་འཇོག་ནུས། ཀུན་གྱིས་ཡིད་ཆེས་བྱེད་ཚད་བཅས་ཇེ་ཆེར་གཏོང་དགོས། དྲ་སྦྲེལ་གྱི་ནང་དོན་ལེགས་སྐྱོང་བྱེད་ཤུགས་ཆེ་རུ་གཏོང་བ་དང་། དྲ་སྦྲེལ་ཕྱོགས་བསྡུས་ཀྱིས་བཅོས་སྐྱོང་བྱེད་པའི་མ་ལག་བཙུགས་ཏེ་དྭངས་གཙང་གི་དྲ་སྦྲེལ་བར་སྟོང་གཏོད་དགོས། འདུ་ཤེས་འཛིན་སྟངས་ཀྱི་ལས་ཀའི་འགན་འཁྲིའི་ལམ་ལུགས་དོན་འཁྱོལ་ཡོང་བར་བྱེད་པ་དང་། འཐབ་ས་ལེགས་སྐྱོང་དང་དོ་དམ་བྱེད་ཤུགས་ཆེ་རུ་གཏོང་བ། ཆབ་སྲིད་ཀྱི་རྩ་དོན་ཐད་ཀྱི་གནད་དོན་དང་། བསམ་བློའི་ངོས་འཛིན་གྱི་གནད་དོན། རིག་གཞུང་གི་ལྟ་བའི་གནད་དོན་བཅས་དབྱེ་བ་འབྱེད་པར་དོ་སྣང་བྱས་ཏེ། ནོར་འཁྲུལ་གྱི་ལྟ་བ་སྣ་ཚོགས་ལ་ལྟ་བ་གསལ་སྟོན་གྱིས་ངོ་རྒོལ་དང་བཀག་འགོག་བྱེད་དགོས།
(གཉིས) སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་སྐྱེད་སྲིང་དང་ལག་ལེན་བྱེད་དགོས། སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་ནི་དེང་རབས་ཀྱི་ཀྲུང་གོའི་སྙིང་སྟོབས་གཅིག་བསྡུས་སུ་མཚོན་བྱེད་ཡིན་པ་དང་། མི་དམངས་ཡོངས་ཀྱི་ཐུན་མོང་གི་རིན་ཐང་དོན་གཉེར་གཅིག་ཏུ་འདུས་ཡོད་པས། མི་རིགས་བསྐྱར་དར་གྱི་ལས་འགན་ཆེན་པོ་འཁུར་བའི་དུས་རབས་ཀྱི་མི་གསར་པ་གསོ་སྐྱོང་བྱེད་པར་དམིགས་ཏེ། སློབ་གསོས་སྣེ་འཁྲིད་ཅིང་། ལག་ལེན་ལ་གོམས་པ་དང་། ལམ་ལུགས་ཀྱི་འགན་ལེན་བཅས་ཆེ་རུ་གཏོང་བ་དང་། སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བས་རྒྱལ་དམངས་ལ་སློབ་གསོ་དང་། བསམ་པའི་དཔལ་ཡོན་ལེགས་སྤེལ། བསམ་པའི་རིག་གནས་ཐོན་རྫས་གསར་གཏོད་ཐོན་སྐྱེད་སྒྲོག་སྤེལ་བཅས་བྱེད་པར་སྣེ་ཁྲིད་ཀྱི་ནུས་པ་འདོན་སྤེལ་བྱེད་དགོས་ཤིང་། སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་སྤྱི་ཚོགས་འཕེལ་རྒྱས་ཀྱི་ཕྱོགས་གང་ཅིར་འཐིམ་པར་བྱས་ཐོག མི་རྣམས་ཀྱི་བརྩེ་དུང་གི་ངོས་འཛིན་གཅིག་མཐུན་དང་བྱ་སྤྱོད་ཀྱི་གོམས་སྲོལ་དུ་འགྱུར་བར་བྱེད་དགོས། དམངས་ཡོངས་འགུལ་བ་དང་། ལས་བྱེད་པས་འགོ་ཁྲིད་མཐའ་འཁྱོངས་བྱས་ནས། ཁྱིམ་ཚང་ནས་སྒྲུབ་འགོ་རྩོམ་པ་དང་བྱིས་པའི་དུས་ནས་དམ་འཛིན་བྱེད་དགོས། ཀྲུང་ཧྭའི་སྲོལ་རྒྱུན་རིག་གནས་ཕུལ་དུ་བྱུང་བར་འདུས་པའི་བསམ་བློའི་ལྟ་བ་དང་། མི་ཆོས་ཀྱི་སྙིང་སྟོབས། ཀུན་སྤྱོད་ཀྱི་ཚད་གཞི་བཅས་འཚོལ་འདོན་དང་། དུས་རབས་ཀྱི་དགོས་མཁོ་དང་ཟུང་འབྲེལ་བྱས་ནས་རྒྱུན་འཛིན་དང་གསར་གཏོད་བྱས་ཏེ། ཀྲུང་ཧྭའི་རིག་གནས་ལ་ནམ་ཡང་མཚར་སྡུག་དང་དུས་རབས་ཀྱི་གཟི་མདངས་ལྡན་དུ་འཇུག་དགོས།
(གསུམ) བསམ་བློ་དང་ཀུན་སྤྱོད་ལེགས་སྐྱོང་བྱེད་ཤུགས་ཆེ་རུ་གཏོང་དགོས། མི་དམངས་ལ་དད་མོས་ཡོད་ན། རྒྱལ་ཁབ་ལ་སྟོབས་ཤུགས་ལྡན་ཞིང་མི་རིགས་ལ་རེ་བ་ཡོད། མི་དམངས་ཀྱི་བསམ་བློའི་གོ་རྟོགས་དང་། ཀུན་སྤྱོད་ཀྱི་ཆུ་ཚད། དཔལ་ཡོན་གྱི་བྱང་ཚད་བཅས་ཇེ་མཐོར་བཏང་ནས། སྤྱི་ཚོགས་ཡོངས་ཀྱི་དཔལ་ཡོན་ཆུ་ཚད་མཐོ་རུ་གཏོང་དགོས། ཕུགས་བསམ་དང་དད་སེམས་ཀྱི་སློབ་གསོ་ཁྱབ་ཆེར་སྤེལ་བ་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དང་ཀྲུང་གོའི་ཕུགས་འདུན་དྲིལ་བསྒྲགས་ཀྱི་སློབ་གསོ་ཟབ་སྤེལ། མི་རིགས་ཀྱི་སྙིང་སྟོབས་དང་དུས་རབས་ཀྱི་སྙིང་སྟོབས་དར་སྤེལ། རྒྱལ་གཅེས་རིང་ལུགས་དང་། ཐུན་མོང་རིང་ལུགས། སྤྱི་ཚོགས་རིང་ལུགས་བཅས་ཀྱི་སློབ་གསོ་རྒྱག་ཤུགས་ཆེ་རུ་གཏོང་བ་བཅས་བྱས་ཏེ། མི་རྣམས་ལ་ལོ་རྒྱུས་ཀྱི་ལྟ་བ་དང་། མི་རིགས་ཀྱི་ལྟ་བ། རྒྱལ་ཁབ་ཀྱི་ལྟ་བ། རིག་གནས་ཀྱི་ལྟ་བ་བཅས་ཡང་དག་འཆང་བའི་སྣེ་འཁྲིད་དགོས། སྤྱི་དམངས་ཀྱི་ཀུན་སྤྱོད་ལེགས་སྐྱོང་ལས་གཞི་ཟབ་ཏུ་སྤེལ་ནས། སྤྱི་ཚོགས་ཀྱི་སྤྱི་པའི་ཀུན་སྤྱོད་དང་། ལས་རིགས་ཀྱི་ཀུན་སྤྱོད། ཁྱིམ་ཚང་གི་སྤྱོད་བཟང་། སྒེར་གྱི་གཤིས་སྤྱོད་བཅས་ལེགས་སྐྱོང་ལ་སྐུལ་འདེད་གཏོང་ཞིང་། མི་རྣམས་ཡར་ཐོན་དགེ་བརྩོན་དང་། རྒན་བཀུར་བྱམས་བརྩེ། མེས་རྒྱལ་ལ་བློ་དཀར་བ། མི་དམངས་ལ་བློ་དཀར་བའི་སྐུལ་སློང་བྱེད་དགོས། བསམ་བློ་དང་ཆབ་སྲིད་ལས་ཀར་ཤུགས་སྣོན་རྒྱག་པ་དང་ལེགས་བཅོས་བྱས་ནས། མང་ཚོགས་རང་བཞིན་གྱི་བསམ་པའི་དཔལ་ཡོན་གསར་དུ་གཏོད་པའི་བྱེད་སྒོ་ཟབ་མོར་སྤེལ་དགོས། ཚན་རིག་གི་སྙིང་སྟོབས་དར་སྤེལ་དང་། ཚན་རིག་གི་ཤེས་བྱ་ཁྱབ་གདལ་གཏོང་བ། ཡུལ་སྲོལ་གོམས་གཤིས་སྒྱུར་བ། དུས་རབས་ཀྱི་གོམས་སྲོལ་གསར་པ་དར་སྤེལ་གཏོང་བ་བཅས་བྱས་ཏེ། རུལ་སུངས་རྗེས་ལུས་ཀྱི་རིག་གནས་བསླད་སྐྱོན་བཀག་འགོག་བྱེད་དགོས། ཡིད་རྟོན་ལེགས་སྐྱོང་དང་མ་སྐུལ་དང་བླངས་ཀྱི་ཞབས་ཞུ་ལམ་ལུགས་ཅན་དུ་འགྱུར་བར་སྐུལ་སྤེལ་གཏོང་བ་དང་། སྤྱི་ཚོགས་ཀྱི་འགན་འཁྲི་འཁུར་སེམས་དང་། སྒྲིག་ལམ་སྲུང་སེམས། ལེགས་སྐྱེས་འབུལ་སེམས་བཅས་ཆེ་རུ་གཏོང་དགོས།
(བཞི) སྤྱི་ཚོགས་རིང་ལུགས་ཀྱི་རིག་རྩལ་དར་རྒྱས་གོང་སྤེལ་གཏོང་དགོས། སྤྱི་ཚོགས་རིང་ལུགས་ཀྱི་རིག་རྩལ་ནི་མི་དམངས་ཀྱི་རིག་རྩལ་ཡིན་པས། མི་དམངས་ལྟེ་བར་འཛིན་པའི་གསར་རྩོམ་གྱི་ཁྲིད་ཕྱོགས་ངེས་པར་དུ་མཐའ་འཁྱོངས་བྱེད་དགོས་ཤིང་། འཚོ་བར་ཟབ་ཞུགས་དང་། མི་དམངས་ཀྱི་ཁྲོད་དུ་རྩ་བ་ཟབ་མོ་ཚུགས་ནས་དུས་རབས་ལ་ངོ་གནོང་མི་དགོས་པའི་རིག་རྩལ་གསར་རྩོམ་བྱེད་དགོས། རིག་རྩལ་གསར་རྩོམ་དར་རྒྱས་གཏོང་དགོས་ན། བསམ་བློ་གཏིང་ཟབ་ཅིང་སྒྱུ་རྩལ་རྩེར་སོན། བཟོ་སྐྲུན་སྤུས་དག་བཅས་ཕན་ཚུན་གཅིག་གྱུར་ཡོང་བ་མཐའ་འཁྱོངས་བྱས་ཏེ་བརྗོད་བྱ་དངོས་གསར་རྩོམ་བྱེད་ཤུགས་ཆེ་རུ་བཏང་ནས། ཏང་དང་མེས་རྒྱལ་ལ་བསྟོད་པ་དང་། མི་དམངས་དང་དཔའ་བོར་བསྟོད་པའི་བརྩམས་ཆོས་ཕུལ་བྱུང་ཆད་མེད་འདོན་དགོས། རིག་གཞུང་དམངས་གཙོ་དང་སྒྱུ་རྩལ་དམངས་གཙོ་དར་སྤེལ་བཏང་སྟེ། རིག་རྩལ་ཐོག་མར་གསར་དུ་གཏོད་ནུས་ཆེ་རུ་བཏང་སྟེ་རིག་རྩལ་གསར་གཏོད་ལ་སྐུལ་འདེད་གཏོང་དགོས། སྤུས་ཚད་དང་བརྩམས་ཆོས་འགན་འཁྲི་གསུམ་ལ་དོ་སྣང་བྱེད་པ་དར་སྤེལ་བཏང་ནས། མ་རབས་དང་། ཐ་མལ་བ། སྤྲེལ་ལད་བཅས་བཀག་འགོག་བྱེད་དགོས། རིག་རྩལ་དཔུང་ཁག་འཛུགས་སྐྱོང་བྱེད་ཤུགས་ཆེ་རུ་བཏང་སྟེ། སྤྱོད་རྩལ་གཉིས་ལྡན་གྱི་མཁས་དབང་གྲགས་ཅན་འབོར་ཆེན་ཞིག་སྐྱེད་སྲིང་བྱེད་པ་དང་། ཆུ་ཚད་མཐོ་བའི་གསར་རྩོམ་མི་སྣ་ཁག་གཅིག་གསོ་སྐྱོང་བྱེད་དགོས། (ལྔ) རིག་གནས་བྱ་གཞག་དང་རིག་གནས་ཐོན་ལས་འཕེལ་རྒྱས་ཡོང་བར་བྱེད་དགོས། མི་དམངས་ཀྱི་བདེ་སྐྱིད་ལྡན་པའི་འཚོ་བར་རོལ་བའི་རེ་སྨོན་གསར་པ་སྐོང་དགོས་ན། ངེས་པར་དུ་བསམ་པའི་ལོངས་སྤྱོད་ཕུན་སུམ་ཚོགས་པོ་མཁོ་འདོན་བྱེད་དགོས། རིག་གནས་ཀྱི་སྒྲིག་སྲོལ་སྒྱུར་བཅོས་ཟབ་སྤེལ་བྱེད་པ་དང་། རིག་གནས་དོ་དམ་སྒྲིག་སྲོལ་འཐུས་སྒོ་ཚང་དུ་བཏང་སྟེ། སྤྱི་ཚོགས་ཀྱི་ཕན་འབྲས་ཨང་དང་པོར་འཇོག་ཅིང་། སྤྱི་ཚོགས་ཀྱི་ཕན་འབྲས་དང་དཔལ་འབྱོར་གྱི་ཕན་འབྲས་གཅིག་གྱུར་གྱི་སྒྲིག་སྲོལ་དང་ལམ་སྲོལ་གང་མགྱོགས་འཛུགས་དགོས། སྤྱི་པའི་རིག་གནས་ཞབས་ཞུའི་མ་ལག་འཐུས་ཚང་དུ་གཏོང་བ་དང་། རིག་གནས་དམངས་ཕན་ལས་གཞི་ལག་བསྟར་ཟབ་མོར་བྱས་ནས། མང་ཚོགས་རང་བཞིན་གྱི་རིག་གནས་བྱེད་སྒོ་ཕུན་སུམ་ཚོགས་སུ་གཏོང་དགོས། རིག་དངོས་སྲུང་སྐྱོང་བེད་སྤྱོད་དང་རིག་གནས་ཤུལ་བཞག་སྲུང་སྐྱོང་དང་རྒྱུན་འཛིན་བྱེད་ཤུགས་ཆེ་རུ་གཏོང་དགོས། དེང་རབས་ཅན་གྱི་རིག་གནས་ཐོན་ལས་མ་ལག་དང་ཚོང་རའི་མ་ལག་ཆ་ཚང་དུ་གཏོང་བ་དང་། ཐོན་སྐྱེད་གཉེར་སྐྱོང་ལམ་སྲོལ་གསར་དུ་བཏོད་ཅིང་། རིག་གནས་དང་དཔལ་འབྱོར་སྲིད་ཇུས་འཐུས་སྒོ་ཚང་དུ་བཏང་སྟེ། རིག་གནས་ཀྱི་ལས་རྣམ་གསར་པ་སྐྱེད་སྲིང་བྱེད་དགོས། དམངས་ཡོངས་ལུས་ཁམས་བདེ་ཐང་ཡོང་བའི་བྱེད་སྒོ་རྒྱ་ཆེར་སྤེལ་བ་དང་། ལུས་རྩལ་སྟོབས་ཆེའི་རྒྱལ་ཁབ་འཛུགས་སྐྲུན་མགྱོགས་པོ་བྱེད་པར་སྐུལ་འདེད་བཏང་ནས། པེ་ཅིང་གི་དགུན་དུས་ཨོ་རྩལ་འགྲན་ཚོགས་དང་། དབང་པོ་སྐྱོན་ཅན་གྱི་དགུན་དུས་ཨོ་རྩལ་འགྲན་ཚོགས་གྲ་སྒྲིག་ལེགས་པོ་བྱེད་དགོས། ཀྲུང་གོ་དང་ཕྱི་རྒྱལ་གྱི་མི་ཆོས་སྤེལ་རེས་ལ་ཤུགས་སྣོན་བརྒྱབ་སྟེ། རང་ཉིད་གཙོ་བོར་བཟུང་ནས་མཉམ་སྡུད་མཉམ་གསོག་བྱེད་དགོས། རྒྱལ་སྤྱིའི་སྒྲོག་སྤེལ་ནུས་པ་ལེགས་སྐྱོང་ལ་སྐུལ་འདེད་གཏོང་བ་དང་། ཀྲུང་གོའི་བྱུང་རབས་ལེགས་པོ་བརྗོད་པ། ཀྲུང་གོ་མངོན་སུམ་དང་། རིམ་མང་། ཁྱོན་ཡོངས་མངོན་པར་བྱས་ནས་རྒྱལ་ཁབ་ཀྱི་རིག་གནས་མཉེན་པའི་སྟོབས་ཤུགས་ཆེ་རུ་གཏོང་དགོས།
བློ་མཐུན་རྣམ་པ། ཀྲུང་གོ་གུང་ཁྲན་ཏང་ནི་དབུ་བརྙེས་པའི་ཉིན་ནས་བཟུང་ཀྲུང་གོའི་སྔོན་ཐོན་རིག་གནས་ཀྱི་དགེ་མཚན་ལྡན་པའི་སྣེ་ཁྲིད་པ་དང་ལག་བསྟར་བ་ཡིན་ལ། ཀྲུང་ཧྭའི་སྲོལ་རྒྱུན་རིག་གནས་ཕུལ་དུ་བྱུང་བའི་བློ་དཀར་རྒྱུན་འཛིན་པ་དང་དར་སྤེལ་གཏོང་མཁན་ཡང་ཡིན། དེང་རབས་ཀྱི་ཀྲུང་གོ་གུང་ཁྲན་ཏང་མི་དང་ཀྲུང་གོའི་མི་དམངས་ཀྱིས་རིག་གནས་ཀྱི་འགན་འཁྲི་གསར་པ་ཕྲག་པར་འཁུར་འོས་ལ་འཁུར་ཡང་ཐུབ་ངེས་ཡིན་པ་དང་། ལག་ལེན་གྱི་གསར་གཏོད་ཁྲོད་དུ་རིག་གནས་གསར་གཏོད་བྱེད་པ་དང་། ལོ་རྒྱུས་ཡར་ཐོན་གྱི་ཁྲོད་རིག་གནས་ཡར་རྒྱས་ཡོང་བར་བྱེད་དགོས།
བརྒྱད། དམངས་འཚོ་འགན་སྲུང་དང་ལེགས་བཅོས་བྱེད་པའི་ཆུ་ཚད་མཐོ་རུ་གཏོང་བ་དང་། སྤྱི་ཚོགས་བཅོས་སྐྱོང་བྱེད་ཤུགས་ཆེ་རུ་གཏོང་བ་དང་གསར་དུ་གཏོད་དགོས།
མི་སུ་ལ་ཞབས་འདེགས་ཞུ་བའི་གནད་དོན་ནི་སྲིད་ཏང་ཞིག་དང་སྲིད་དབང་ཞིག་གི་ངོ་བོར་ཞིབ་བཤེར་བྱེད་པའི་རྡོ་ཀ་ཤུ་ཀ་ལྟ་བུ་ཡིན་པ་ཏང་ཡོངས་ཀྱིས་ངེས་པར་དུ་ཡིད་ལ་འཇགས་པར་བྱེད་དགོས། མི་དམངས་ཀྱི་སྣེ་ཁྲིད་ནས་བདེ་སྐྱིད་ལྡན་པའི་འཚོ་བ་གསར་སྐྲུན་བྱེད་པ་ནི། ང་ཚོའི་ཏང་གི་ཐོག་མཐའ་བར་གསུམ་དུ་འགྱུར་དུ་མེད་པའི་འབད་འཐབ་ཀྱི་དམིགས་ཡུལ་ཡིན། ངེས་པར་དུ་མི་དམངས་ཀྱི་ཁེ་ཕན་ཐོག་མཐའ་བར་གསུམ་དུ་བླ་ན་མེད་པའི་གནས་སུ་འཇོག་པ་དང་། སྒྱུར་བཅོས་དང་འཕེལ་རྒྱས་ཀྱི་གྲུབ་འབྲས་སྔར་ལས་མང་པོ་སྔར་ལས་དྲང་སྙོམས་ཀྱི་སྒོ་ནས་མི་དམངས་ཡོངས་ལ་ཕན་ཐོགས་སུ་བཅུག་སྟེ། མི་དམངས་ཡོངས་ཐུན་མོང་ཐོག་ཕྱུག་པོར་འགྱུར་བའི་ཕྱོགས་སུ་རྒྱུན་མ་ཆད་པར་མདུན་དུ་སྐྱོད་དགོས།
དམངས་འཚོ་འགན་སྲུང་དང་ལེགས་བཅོས་བྱེད་ན། མི་དམངས་ཀྱིས་སེམས་ཁུར་ཆེ་ཤོས་བྱེད་པ་དང་། ཆེས་ཐད་ཀ་དང་། ཆེས་དོན་དངོས་ཀྱི་ཁེ་ཕན་གནད་དོན་དམ་པོར་འཛིན་དགོས་པ་དང་། གང་ཐུབ་ཅི་ཐུབ་བྱེད་དགོས་ལ་འཁོས་དཔག་ལའང་བསྟུན་དགོས་ཤིང་། དོན་དག་རེ་རེ་བཞིན་བསྒྲུབ་དགོས་པ་དང་། ལོ་རེ་ནས་ལོ་རེ་བཞིན་བསྒྲུབ་དགོས། མི་རེ་ངོ་རེས་འགན་འཁྲི་སྒྲུབ་ཅིང་། མི་རེ་ངོ་རེས་ལོངས་སུ་སྤྱོད་པ་མཐའ་འཁྱོངས་བྱེད་ཅིང་། མཐའ་ཚད་བརྟན་སྲུང་དང་། གཙོ་གནད་འབུར་ཐོན། ལམ་ལུགས་འཐུས་ཚང་། སྔོན་དཔག་ཁྲིད་སྟོན་བཅས་བྱས་ནས། སྤྱི་པའི་ཞབས་ཞུའི་མ་ལག་འཐུས་སྒོ་ཚང་དུ་གཏོང་ཞིང་མང་ཚོགས་ཀྱི་གཞི་རྩའི་འཚོ་བ་འགན་སྲུང་བྱེད་པ་དང་།
ཉིན་བཞིན་ཆེ་རུ་འགྲོ་བའི་མི་དམངས་ཀྱི་བདེ་སྐྱིད་འཚོ་བའི་དགོས་མཁོ་བསྐོང་དགོས། སྤྱི་ཚོགས་ཀྱི་དྲང་སྙོམས་དྲང་བདེན་ལ་མུ་མཐུད་སྐུལ་སྤེལ་བཏང་སྟེ། ཕན་ནུས་ལྡན་པའི་སྤྱི་ཚོགས་བཅོས་སྐྱོང་དང་། སྤྱི་ཚོགས་ཀྱི་སྒྲིག་ལམ་བཟང་པོ་ཆགས་པར་བྱས་ནས། མི་དམངས་ལ་ཐོབ་སྣང་སྐྱིད་སྣང་བདེ་སྣང་གསུམ་སྔར་ལས་ཆེ་རུ་འགྲོ་བ་དང་། སྔར་ལས་འགན་སྲུང་། སྔར་ལས་རྒྱུན་མཐུད་བཅས་ཡོང་བར་བྱེད་དགོས།
(གཅིག) སློབ་གསོའི་བྱ་གཞག་དམིགས་སུ་བཀར་ནས་སྔོན་ལ་འཕེལ་རྒྱས་གཏོང་དགོས། སློབ་གསོ་སྟོབས་ཆེའི་རྒྱལ་ཁབ་འཛུགས་སྐྱོང་བྱེད་པ་ནི་ཀྲུང་ཧྭ་མི་རིགས་བསྐྱར་དར་རླབས་པོ་ཆེ་ཡོང་བའི་རྨང་གཞིའི་ལས་གཞི་ཡིན་པས། སློབ་གསོའི་བྱ་གཞག་ངེས་པར་དུ་དམིགས་སུ་བཀར་ནས་སྔོན་ལ་འཕེལ་རྒྱས་གཏོང་བའི་གནས་སུ་བཞག་སྟེ། སློབ་གསོའི་སྒྱུར་བཅོས་གཏིང་ཟབ་ཏུ་གཏོང་བ་དང་། སློབ་གསོ་དེང་རབས་ཅན་དུ་འགྱུར་ཚད་མགྱོགས་སུ་གཏོང་བ། མི་དམངས་ཡིད་ཚིམ་པའི་སློབ་གསོ་ལེགས་པོ་གཉེར་དགོས། ཏང་གི་སློབ་གསོའི་ཐབས་ཇུས་ཕྱོགས་ཡོངས་ནས་ལག་བསྟར་བྱེད་པ་དང་། ཀུན་སྤྱོད་ལྡན་པའི་མི་སྣ་གསོ་སྐྱོང་བྱེད་པའི་རྩ་བའི་ལས་འགན་དོན་འཁྱོལ་བྱེད་པ། བྱང་ཚད་སློབ་གསོ་འཕེལ་རྒྱས་གཏོང་བ། སློབ་གསོ་འདྲ་སྙོམས་ཡོང་བར་བྱས་ཏེ། སྤྱོད་ཤེས་ལུས་མཛེས་བཞི་ཕྱོགས་ཡོངས་ནས་འཕེལ་རྒྱས་ཡོང་བའི་སྤྱི་ཚོགས་རིང་ལུགས་འཛུགས་སྐྲུན་མཁན་དང་ཤུལ་འཛིན་པ་གསོ་སྐྱོང་བྱེད་དགོས། གྲོང་ཁྱེར་དང་གྲོང་གསེབ་ཀྱི་འོས་འགན་སློབ་གསོ་གཞི་གཅིག་ཅན་འཕེལ་རྒྱས་ཡོང་བར་བྱས་ཏེ། གྲོང་གསེབ་ཀྱི་འོས་འགན་སློབ་གསོར་མཐོང་ཧ་ཅང་ཆེན་པོ་བྱེད་ཅིང་། སློབ་ན་མ་སོན་གོང་གི་སློབ་གསོ་དང་། དམིགས་བསལ་སློབ་གསོ། དྲ་སྦྲེལ་སློབ་གསོ་བཅས་ལེགས་པོ་གཉེར་བ་དང་། མཐོ་འབྲིང་དུས་རིམ་གྱི་སློབ་གསོ་ཁྱབ་གདལ་བཏང་ཐོག བྱིས་པ་མི་རེ་ངོ་རེར་སྤུས་ཚད་ལེགས་པའི་སློབ་གསོ་འདྲ་མཉམ་ལོངས་སྤྱོད་གང་ཐུབ་བྱེད་དུ་འཇུག་དགོས། ལས་རིགས་སློབ་གསོ་དང་གསོ་སྦྱོང་མ་ལག་འཐུས་སྒོ་ཚང་དུ་གཏོང་དགོས་པ་དང་། ཐོན་སྐྱེད་དང་སློབ་གསོ་མཉམ་འདྲེས་དང་སློབ་གྲྭ་དང་ཁེ་ལས་མཉམ་ལས་ཟབ་ཏུ་སྤེལ་དགོས། སློབ་ཆེན་རྩེར་སོན་དང་རིག་ཚན་རྩེར་སོན་གང་མགྱོགས་འཛུགས་སྐྱོང་བྱས་ནས། མཐོ་རིམ་སློབ་གསོ་དོན་སྙིང་ལྡན་པར་འཕེལ་རྒྱས་ཡོང་བར་བྱེད་དགོས། སློབ་མའི་རོགས་དངུལ་ལམ་ལུགས་ཆ་ཚང་དུ་བཏང་སྟེ། གྲོང་ཁྱེར་དང་གྲོང་གསེབ་ཀྱི་གསར་ཐོན་ངལ་རྩོལ་ནུས་ཤུགས་མང་ཆེ་བས་མཐོ་འབྲིང་དུས་རིམ་གྱི་སློབ་གསོ་དང་ལེན་བྱེད་པ་དང་མཐོ་རིམ་སློབ་གསོ་སྔར་ལས་མང་པོ་མྱོང་དུ་འཇུག་དགོས། སྤྱི་ཚོགས་སྟོབས་ཤུགས་ཀྱིས་སློབ་གསོ་གཉེར་བར་རྒྱབ་སྐྱོར་དང་ཚད་ལྡན་བཟོ་དགོས། དགེ་རྒན་གྱི་ཀུན་སྤྱོད་དང་དར་སྲོལ་འཛུགས་སྐྱོང་བྱེད་ཤུགས་ཆེ་རུ་བཏང་ནས། བྱང་ཚད་མཐོ་བའི་དགེ་རྒན་དཔུང་ཁག་གསོ་སྐྱོང་བྱེད་པ་དང་། སྤྱི་ཚོགས་ཡོངས་ཀྱིས་དགེ་རྒན་ལ་གུས་བཀུར་དང་སློབ་གསོར་མཐོང་ཆེན་བྱེད་པ་དར་སྤེལ་གཏོང་དགོས། རྒྱུན་མཐུད་སློབ་གསོ་ལེགས་པོ་གཉེར་བ་དང་། སློབ་སྦྱོང་ཅན་གྱི་སྤྱི་ཚོགས་མགྱོགས་པོ་འཛུགས་སྐྱོང་བྱས་ནས་རྒྱལ་དམངས་ཀྱི་བྱང་ཚད་མཐོ་རུ་ཤུགས་ཆེན་གཏོང་དགོས།


text:
ཟླ་བ་གཞོན་ནུ།
འདི་ནི་ཨཱཙཱརྱ་ཤྲཱི་ཙརཎ་ཏཱིརྠ་མ་ཧཱ་རཱ་ཛས[1]རྒྱ་གར་གྱི་ནུབ་བྱང་སྟེ་མུཾབྷཻ་ཕྱོགས་ཀྱི་ཉེ་རབས་ཀྱི་ལེགས་སྦྱར་མཁས་པའི་དབང་བོ་གསུམ་གྱིས་ནག་མོ་ཁོལ་དང་འབྲེལ་ཏེ་བཀའ་མོལ་གནང་བ་ཞིག་ཇི་ལྟར་ཐོས་པ་བཞིན་བྲིས་པ་ཞིག་སྟེ། མཁས་པ་དེ་དག་ནི་ཤྲཱི་ཀེབལ་རཱམ་ལཱི་ལ་དྷཱར་ཤཱསྟྲཱི[2]་དང་། ཤྲཱི་ཛི་བན་རཱམ་ཤཱསྟྲཱི་མཆོག[3] ཤྲཱི་ཤངྐར་ལཱལ་ཤཱསྟྲཱི[4]་གསུམ་མོ།། ཚན་པ་འདི་ཨཱཙཱརྱ་ཤྲཱི་ཙརཎ་ཏཱིརྠ་མ་ཧཱ་རཱ་ཛ་མཆོག་གི་སྤྲིན་གྱི་ཕོ་ཉའི་འགྲེལ་བའི་གླེང་བརྗོད་ལས་དྲངས་ཏེ་བསྒྱུར།
སྙན་ངག་དམ་པ་སྤྲིན་གྱི་ཕོ་ཉའི་ནང་གི་གནོད་སྦྱིན་རྒྱལ་བོ་སྟེ་ཀུ་བེ་ར་ལུས་ངན་བྱ་བ་ནི་རྒྱལ་བོ་རྣམ་གནོན་རང་ཡིན་པ་དང་། ཆུང་མ་དང་བྲལ་བའི་གནོད་སྦྱིན་སྙན་ངག་མཁན་ནག་མོ་ཁོལ། དེ་བཞིན་དུ་ཁོང་གི་ཆུང་མ་གསར་བ་དེ་གནོད་སྦྱིན་མོ། རྣམ་གནོན་གྱི་རྒྱལ་ས་འཕགས་རྒྱལ་ནི་ལྕང་ལོ་ཅན་མ་དང་། སྤྲིན་གྱི་ཕོ་ཉ་ནི་སྙན་ངག་མཁན་གྱི་གྲོགས་སྤྲིན་གྱི་ང་རོ་ཡིན་པར་བཤད།
ཁོང་ཚོའི་དགོངས་པ་ལྟར་ན། ནག་མོ་ཁོལ་ནི་རྒྱལ་བོ་རྣམ་གནོན་གྱི་རིན་ཆེན་དགུའི་གྲས་ཀྱི་གཅིག་ཡིན་པ་དང་། རྒྱལ་བོ་དེས་རྣམ་གནོན་གྱི་ལོ[5]་ཟེར་བའི་རང་ཉིད་ཀྱི་དུས་རབས་ཤིག་གསར་དུ་བཏོད། རྒྱལ་བོ་ཁོ་རང་ཉིད་ཀྱང་ལེགས་སྦྱར་མཁས་པ་ཞིག་ཡིན་པས། ཁོས་མཁས་པ་རྣམས་ལ་རྒྱལ་བོ་དང་རྒྱལ་བོ་ཆེན་པོ་གཞན་ལས་ཀྱང་བཀུར་བསྟི་ཆེ་བར་མཛད། མཁས་པ་དག་ལ་གཞིས་ཀ་ལ་སོགས་པའི་ལེགས་སྐྱེས་གནང་བས་ན་དེ་དག་སྐུ་དྲག་ལྟ་བུའི་འཚོ་བ་རོལ་ཐུབ་ཀྱི་ཡོད། ཕོ་བྲང་གཞན་གྱི་ལེགས་སྦྱར་མཁས་པ་དག་ལའང་གཅིག་མཚུངས་ཀྱིས་བཀུར་བསྟི་གནང་། དུས་སྐབས་དེར། རྒྱལ་བོ་ཞིག་གི་སྟོབས་འབྱོར་དེ་ཁོང་གིས་སྦྱིན་བདག་བྱེད་སའི་པཎྜི་ཏ་རྣམས་ཀྱི་གོ་ཐོབ་དང་རྒྱུ་འབྱོར། མཚན་མཐོང་སོགས་ཀྱིས་འབྱེད་པ་ཡིན། དམངས་རྣམས་ཀྱིས་ཀྱང་རྒྱལ་བོ་ལེགས་སྦྱར་མཁས་པ་དང་ཡང་ན་ལེགས་སྦྱར་གྱི་པཎྜི་ཏ་རྣམས་ལ་འོས་འཚམས་ཀྱི་བཀུར་བསྟི་བྱེད་མཁན་ཞིག་ལ་དགའ་མོས་ཆེན་པོ་བྱེད་པ་ཡིན།
གྲོང་ཁྱེར་འཕགས་རྒྱལ[6]་ནི་རྒྱ་གར་གྱི་རྒྱལ་བོ་རྣམ་གནོན་གྱི་རྒྱལ་ས་ཡིན་པ་དང་། ཁོའི་འོག་ཏུ་ཚོ་དཔོན་༨༠༠ཙམ་ཡོད་ཅིང་། དེ་དག་སོ་སོར་སོ་སོའི་ཕོ་བྲང་ཡང་གྲོང་ཁྱེར་དེ་རང་དུ་ཡོད། དུས་ནས་དུས་སུ། རྒྱལ་སྲས་རྣམས་རྒྱལ་སར་འཛོམས་དགོས་ཤིང་། རྒྱལ་བོའི་དུས་སྟོན་དང་དགའ་སྟོན་སོགས་ལ་ཞུགས་དགོས་པ་ཡིན། དེ་དག་གིས་རྒྱལ་བོར་བློ་འདོན་ཞིང་། བརྒྱ་ལ་ཕྱིའི་རྒྱལ་ཁབ་ཁག་གིས་དཔུང་འཇུག་བྱས་ཚེ། རྒྱལ་བོ་ལ་དམག་རོགས་བྱེད་པས། དེ་དག་རྒྱལ་བོ་ལ་ཕན་ཐོགས་ཧ་ཅང་ཆེ་བ་ཡིན། དེ་བཞིན་རྒྱལ་བོས་ཀྱང་དེ་དག་སྒེར་སོ་སོའི་འཇོན་ནུས་ལ་ལྟོས་ཏེ་གཟིགས་སྐྱོང་མཛད།
སློབ་དཔོན་ནག་མོ་ཁོལ་དགུང་ལོ་༣༢ཟིན་པ་ན། ཁོང་གི་ཆུང་མ་གྲོངས་ཤིང་། དེ་ལ་ཤིན་ཏུ་བརྩེ་བས། ཁོས་གཉེན་བསྐྱར་དུ་མ་བསྒྲིགས། དུས་ཤིག་ལ། བིན་དྷ་ཡའི་རྒྱལ་བོའི་སྲས་མོས་ཁོང་ལ་གཉེན་སྒྲིག་འདོད་ཀྱི་བསམ་པ་བསྟན། སྲས་མོ་དེ་ནི་ལེགས་སྦྱར་ལ་ཤིན་ཏུ་མཁས་ཤིང་། ནག་མོ་ཁོལ་ནི་མོའི་སློབ་དཔོན་ཡིན་པས། མོ་སྙན་ངག་མཁན་གྱི་རང་བཞིན་དང་འཇོན་ནུས། མཁས་ཚུལ་སོགས་ལ་རྒྱུས་མངའ་ཧ་ཅང་ཆེན་པོ་ཡོད། ཡིན་ནའང་། གཉེན་སྒྲིག་དེ་སྲས་མོའི་ཡབ་ལ་མཚོན་ན་ཁས་ལེན་བྱེད་ཐབས་བྲལ་བ་སྟེ། ཁོ་ནི་རྒྱལ་བོ་རྣམ་གནོན་གྱི་མག་པ་ཡིན་པས་སོ།། དེ་བས་ཁོས་རང་གི་ཉེ་དུའི་སེམས་པ་དཀྲུགས་འདོད་མེད་པར་མ་ཟད། རང་གི་སྲས་མོ་རྒྱལ་བོ་ཞིག་ལ་སྟེར་འདོད་ཀྱི་བྲམ་ཟེ་སྙན་ངག་མཁན་ཞིག་སྤྲད་འདོད་མེད། དེ་བས་ཁོས་ནག་མོ་ཁོལ་ལ་དེ་ཁས་ལེན་མི་ཉན་ཚུལ་གྱི་ཞལ་ཏ་གནང་། ཡིན་ནའང་། སྲས་མོའི་བློ་ཐག་རྦད་དེ་ཆོད་ཡོད་པས། སྲས་མོའི་ཡུམ་ནི་གཉེན་སྒྲིག་དེ་དོན་ཐོག་ཏུ་མ་འཁྱོལ་ན་དོན་རྐྱེན་ངན་པ་འདྲ་འབྱུང་དོགས་དང་། རང་ཉིད་ཀྱི་བུ་མོ་ལ་བརྩེ་བའི་དབང་གིས་རྒྱལ་བོ་ལ་གོ་སྐོན་བྱས་ཏེ་སྲས་མོ་དང་ནག་མོ་ཁོལ་གཉིས་གཉེན་སྒྲིག་ཏུ་བཅུག
ནག་མོ་ཁོལ་ནི་རྒྱས་སྤྲོས་ཀྱི་འཚོ་བར་རོལ་མྱོང་བ་སྟེ། སྙན་ངག་མཁན་འཇིག་རྟེན་མགོན་པོ་ལ་ཐུག་པའི་བར་དུ་ལེགས་སྦྱར་གྱི་སྙན་ངག་མཁན་རྣམས་ནི་དེ་དག་གི་རྒྱལ་བོ་རྣམས་ཀྱིས་ཡོན་སྦྱར་ཏེ་རྒྱས་སྤྲོས་ཀྱི་འཚོ་བར་རོལ་ཡོད་པ་ང་ཚོས་ཤེས་ཐུབ། སྙན་ངག་མཁན་འཇིག་རྟེན་མགོན་པོ[7]་ནི་ཁ་ཆེའི་རྒྱལ་བོའི་སྲས་མོ་ཞིག་དང་གཉེན་བསྒྲིགས། ཁོང་གིས་རོལ་མྱོང་བའི་འཚོ་བ་རྒྱས་སྤྲོས་ཅན་དེས་དམངས་ཀྱི་གཏམ་དཔེ་འདི་གྲུབ་པར་བྱས། (དིལླིཤྭརོ བཱ ཛགདཱིཤྭརོ བཱ མནོརཐཱན྄ པཱུརཡིཏུཾ སམརྠཿ[8]) འཇིག་རྟེན་མགོན་པོའི་ཡིད་ཀྱི་ཤིང་རྟ་ནི།། ལྷའམ་དིལླིའི་དབང་བོས་ཚིམས་པར་ནུས།། ཞེས་པའོ།། བཤད་སྲོལ་ཞིག་ལ། སྙན་ངག་མཁན་འཇིག་རྟེན་མགོན་པོ་ལན་ཅིག་རྒྱལ་བའི་གྲོང[9]་གི་རྒྱལ་བོ་ཆེན་པོས་གདན་དྲངས་ཤིང་། ལྷན་ཅིག་ནགས་སུ་རི་དྭགས་བཤོར་དུ་ཕྱིན། ངལ་གསོ་བའི་དུས་སུ། ནུབ་འཚལ་འཐུང་ཟིན་ནའང་། བཏུང་བ་མཆོད་པའི་དུས་ཟིན་པའི་ཚེ། ཞབས་ཞུ་བས་བྲེལ་འཚུབ་ཀྱི་དབང་གིས་རྡོ་ཐལ་འཁྱེར་མི་འདུག་པ་རྟོགས་པས། རྒྱལ་བོ་ཆེན་པོས་མྱུར་བ་མྱུར་དུ་ཞབས་ཞུ་བ་འགའ་དེ་ལེན་དུ་བརྫངས་ནའང་། སྙན་ངག་མཁན་གྱིས་སྒུག་མ་བཟོད་པར། ཁོས་ཁོང་གི་སོར་གདུབ་རིན་ཐང་ཅན་དེ་རྡོ་ལ་བརྡར་ཏེ་དེའི་ཚབ་ཏུ་བྱས་ཏེ་བཏུང་བར་རོལ། སྙན་ངག་མཁན་འཇིག་རྟེན་མགོན་པོའི་སོར་གདུབ་བརྡར་ཟིན་པ་དེ་དུས་དེང་སང་ཡང་རྒྱལ་བའི་གྲོང་གི་དཀོར་མཛོད་དུ་བདག་ཉར་བྱས་ནས་ཡོད།
གཏམ་རྒྱུད་འདིས་ཁ་ཆེ་རྒྱལ་བོ་ཞིག་གི་མངའ་ཞབས་ཀྱི་ལེགས་སྦྱར་མཁས་པ་ཞིག་གི་རྒྱས་སྤྲོས་དང་བདེ་སྐྱིད་མཚོན་ཐུབ་པ་དང་། དེ་ཡང་དུས་རབས་འགའི་གོང་གི་ཡིན་པས། ང་ཚོས་ལོ་ངོ་ཉིས་སྟོང་སྔོན་ཏེ། ལེགས་སྦྱར་གྱི་སྐད་དེ་སྤྱི་སྐད་ཡིན་དུས་ཀྱི་ལེགས་སྦྱར་མཁས་པ་དག་ལ་མཚན་མཐོང་དང་འབྱོར་བ་ཅི་ཙམ་ཡོད་པ་ཚོད་དཔག་བྱེད་ཐུབ་པ་ཞིག་གོ།།
བྲམ་ཟེ་དང་རྒྱལ་རིགས་གཉིས་གཉེན་སྒྲིག་པའི་སྲོལ་དེ་སྔོན་གྱི་བྱུང་རབས་དང་མ་ཧཱ་བྷཱ་ར་ཏ་སོགས་ལས་ཀྱང་འབྱུང་། ལུགས་སྲོལ་དེ་རྒྱལ་བོ་རྣམ་གནོན་གྱི་རྗེས་ཀྱི་ལོ་ཆིག་སྟོང་ཙམ་གྱི་རིང་ལ་ཡང་རྒྱུན་བསྐྱངས་འདུག དེ་ལྟ་བུའི་དཔེ་མཚོན་གནའ་སྔ་མོ་དང་དེའི་རྗེས་སུ་ཡང་ཇི་སྙེད་ཅིག་འབྱུང་། རིམ་གྱིས་རིམ་གྱིས། རིགས་བཞི་བོ་དེ་དག་ཀྱང་ནང་གསེས་ནང་གསེས་བྱས་ཏེ་ཇེ་མང་དུ་གྱུར།
ནག་མོ་ཁོལ་རྣམ་གནོན་ལོ་བརྒྱད་པར་སྲས་མོ་དེ་དང་གཉེན་བསྒྲིགས་ཤིང་། དེའི་རྗེས་སུ། ཁོང་དགའ་མགུའི་ལོངས་སྤྱོད་ལ་ཆེས་ཆགས་ཏེ་ཕོ་བྲང་ལ་ཡང་དུས་ཐོག་བཅར་མ་ཐུབ། མཁས་པ་དང་བློན་པོ་རྣམས་གདན་འཛོམས་དུས་ཀྱང་ནག་མོ་ཁོལ་མ་ཕེབས་པས་རྒྱལ་བོ་ཅུང་ཙམ་ཐུགས་ཁྲོས་པར་གྱུར་ཞིང་། གཉེན་བསྒྲིགས་ནས་ཅང་འགོར་མེད་པ་དེ་དེའི་རྒྱུ་མཚན་ཡིན་པའང་ཁོང་གིས་རྟོགས།
ནག་མོ་ཁོལ་ནི་ཕོ་བྲང་ནང་གི་ལེགས་སྦྱར་གྱི་སྙན་ངག་མཁན་གྲགས་ཅན་ཙམ་དུ་མ་ཟད། ཁོང་ནི་བློན་ཆེན་བརྒྱད་ཀྱི་གྲས་ཀྱང་ཡིན་ཏེ། ཕྱི་འབྲེལ་དང་ཆོས་ལུགས་ཚན་པའི་མདུན་ན་འདོན་ཡིན་པས་ཁོང་འཛིན་སྐྱོང་དང་འབྲེལ་བའི་ལས་དོན་ཆ་ཚང་ལ་ཞུགས་དགོས་ཤིང་། ཕྱི་དང་ནང་གི་མཁས་པ་དག་ལ་སྣེ་ལེན་དང་བཀུར་བསྟི་བྱེད་རྒྱུའང་ཁོའི་གཞུང་ཕྱོགས་ཀྱི་ལས་འགན་རིགས་ཤིག་ཡིན་པ་རེད། སྲས་མོ་དང་གཉེན་བསྒྲིགས་རྗེས། ནག་མོ་ཁོལ་སྒྱིད་ལུག་པར་གྱུར་བ་དང་ལས་འགན་ཡང་དུས་ཐོག་ཏུ་ཁུར་མ་ཐུབ་པ་ལན་མང་བྱུང་།
སྙན་ངག་མཁན་ཁོང་ཕོ་བྲང་དུ་བཅར་མ་ཐུབ་པ་ལ་བརྟེན་ནས། གཞུང་གི་ལས་དོན་མང་དག་ཅིག་འཐུས་ཤོར་དུ་ཕྱིན། ཁོང་གི་ཚན་ཁོངས་སུ་གླེང་རྙོག་ཀྱང་ལན་འགར་བྱུང་། དེ་ལ་ཐུགས་རབ་ཏུ་ཁྲོས་པས། རྒྱལ་བོ་ཆེན་པོས་ནག་མོ་ཁོལ་ལས་གནས་ནས་བསྐྲད་འདོད་ཀྱང་། སྙན་ངག་མཁན་གྱི་མཁས་ཚུལ་དང་སྒེར་གྱི་ཉེ་དུའི་འབྲེལ་བ་སོགས་ལ་བརྟེན་ནས་དེ་ལྟར་གནང་མ་ཐུབ། གང་ལྟར་ཡང་། རྒྱལ་བོ་ཁོང་ལ་མི་དགའ་བ་ཇེ་ཐུར་ཕྱིན། ལན་ཅིག་མ་ག་དྷཱ་དང་ཨངྒའི་ཕྱོགས་ནས་ངོ་ལོག་བྱུང་ཞིང་། ནག་མོ་ཁོལ་ནི་ཕྱི་བློན་ཡིན་པས་འགན་དེ་ཁོང་ལ་འཁྲི་ནའང་། དེ་ལ་ཐུགས་སྣང་མ་གནང་བས། རྒྱལ་བོ་རང་ཉིད་ཀྱིས་འོ་བརྒྱལ་མྱངས་ཏེ་ཟིང་འཁྲུག་ཞོད་འཇགས་ཐུབ་ཙམ་བྱུང་། དུས་སྐབས་དེར། རྒྱལ་བོའི་སྲས་ཆེ་བའང་གློ་བར་དུ་གྲོངས་པར་གྱུར། ནག་མོ་ཁོལ་སྙན་ངག་མཁན་མཆོག་ཏུ་གྱུར་བ་ཞིག་ཡིན་པ་ཙམ་དུ་མ་ཟད། ཕྱི་བློན་ཡིན་པ་དང་། སྐར་རྩིས་ལ་མཁས་པ། དེར་མ་ཟད་ད་དུང་སྨན་པའང་ལེགས་གྲས་ཤིག་ཡིན་ནའང་། ཁོང་གིས་དུས་སྐབས་དེ་དག་ཏུ་རྒྱལ་བོ་ལ་སེམས་ཁུར་མི་བྱེད་པ་དང་། དམིགས་བསལ་གྱིས་རྒྱལ་སྲས་ལ་སྙུང་གཞི་ཕོག་དུས་ཁ་ཡ་མ་བྱས་པ་སོགས་ཀྱི་གནས་ཚུལ་བཀྲ་མ་ཤིས་པ་མཐའ་དག་གཅིག་ཏུ་འཛོམས་པས། རྒྱལ་བོ་ཁོང་ནས་ཁྲོ་བར་གྱུར་ཏེ་རྣམ་གནོན་ལོ་༡༠བའི་སྨིན་དྲུག་ཟླ་བའི་ཉིན་བཅུ་བར་ནག་མོ་ཁོལ་ལོ་གཅིག་ལ་རྒྱང་ཕུད་ལ་གཏོང་བའི་བཀའ་ཕབ།
སྙན་ངག་མཁན་གྱིས་རང་ཉིད་ཀྱི་ནོར་འཁྲུལ་ཤེས་པར་གྱུར་ནའང་། རང་ཉིད་ཀྱི་ཆེ་བ་བསམ་ནས་རྒྱལ་བོར་ཞུ་བ་ཕུལ་བར་མ་བཅར་བར་ཉེས་ཆད་གུས་པ་དང་བཅས་ཏེ་དང་དུ་བླངས། དེ་ནས་ཅང་མ་འགོར་བར་ཁོང་འཕགས་རྒྱལ་གྱི་ཡུལ་ནས་རང་གི་གྲོགས་པོ་སྤྲིན་གྱི་ང་རོ་དང་ལྷན་དུ་གནས་གཞན་དུ་བསྙེགས། དོན་རྐྱེན་དེ་རྒྱལ་བོའི་ཕོ་བྲང་ཕྱི་ནང་ཀུན་གྱི་གླེང་གཞིར་གྱུར་བར་མ་ཟད། ནག་མོ་ཁོལ་རྒྱལ་བོའི་ཉེ་དུ་ཡིན་པའི་རྐྱེན་གྱིས། དེས་རྒྱལ་བོའི་སྣག་གི་གཉེན་མཚམས་དག་ཀྱང་མ་སྐྱིད་པ་ཞིག་བྱུང་། ག་ལེ་ག་ལེར་དོན་དེ་ས་ཕྱོགས་ཀུན་ཏུ་གྲགས་པར་གྱུར། རྒྱལ་བོ་ནི་ནག་མོ་ཁོལ་གྱིས་ཁོང་གི་བཀའ་གང་ཕབ་པ་གུས་པ་དང་བཅས་བརྩིས་པ་དེར་ཤིན་ཏུ་ཡ་མཚན་པར་གྱུར། ཁོང་གིས་བཀའ་ཕབ་དུས་ཐུགས་ཧ་ཅང་ཁྲོས་ཡོད་ནའང་། ནག་མོ་ཁོལ་གྱིས་རྒྱལ་བོའི་ཁབ་དང་རང་གི་ཁྱིམ། ད་དུང་རང་གི་ཆུང་མ་ཐམས་ཅད་སྤངས་ཏེ་གཤེགས་པར་གྱུར་བ་རྟོགས་པའི་ཚེ། ཡ་མཚན་པ་དང་སྡུག་བསྔལ་བ་གཉིས་འགྲན་པ་བཞིན་དུ་བྱུང་། ཟླ་བ་འགར། རྒྱལ་བོས་རང་གི་དགོངས་པ་འདི་གཞན་སུ་ལའང་ཤེས་སུ་མ་བཅུག དེ་ནས་དམངས་ཀྱིས་རྒྱལ་བོས་ཆད་པ་བཅད་པ་ཧ་ཅང་གདུག་རྩུབ་ཆེ་དྲགས་ཚུལ་གྱི་ལབ་གླེང་ཐོས་པ་ན། ཁོང་གི་འགྱོད་པ་ནོན་མི་ཐུབ་པར་གྱུར། སྤྱིར་ནག་མོ་ཁོལ་གྱིས་ཐུགས་བརྩེ་བར་མཛོད་ཅེས་ཞུ་བ་ཕུལ་བ་ཙམ་གྱིས་ཆག་ཡངས་བཏང་ཆོག་ཅིང་དོན་དག་དེ་ནས་མཇུག་རྫོགས་འགྲོ་ནའང་། སྙན་ངག་མཁན་གྱིས་དེ་ལྡོག་སྟེ་གུས་པ་དང་བཅས་ཏེ་ཁོང་གི་བཀའ་ཕབ་པ་དང་དུ་བླངས་ཏེ། འཕགས་རྒྱལ་སྤངས་པས། རྒྱལ་བོ་དང་མི་དམངས་ཐམས་ཅད་ནག་མོ་ཁོལ་གྱིས་རང་གི་ཆུང་མ་གསར་བ་སྤངས་ཐུབ་པར་ཡ་མཚན་ཞིང་། རིམ་གྱིས་རིམ་གྱིས་ཁོའི་བྱ་སྤྱོད་ལ་བསྔགས་བརྗོད་མཛད། རྒྱལ་སྲས་གཞན་པ་དག་གིས་ནག་མོ་ཁོལ་རྒྱལ་བོ་རྣམ་གནོན་གྱིས་རྒྱང་ཕུད་དུ་བཏང་བ་རྟོགས་མ་ཐག་སོ་སོའི་སར་ལོ་གཅིག་ལ་ཉར་བར་འདོད་ནའང་། སྙན་ངག་མཁན་ཁོང་གིས་རྗེ་བོ་གཅིག་རང་ལ་བློ་གཏོད་འདོད་ཀྱིས་ཁས་མ་བླངས་པར་ད་དུང་ན་རེ། ཉེས་ཆད་གཅོད་པ་ནི་རྒྱལ་བོའི་འགན་འཁྲི་ཡིན་པ་བཞིན་དུ་དེའི་ཉེས་པ་ཁུར་རྒྱུ་ཁོའི་འོས་འགན་ཡིན་ཚུལ་ཞུས་ཏེ། བློ་ཐག་རྦད་ཆོད་ཀྱིས་རྒྱལ་བོ་གཞན་གང་གིའང་ཡོན་ལེན་འདོད་མ་བྱུང་བར་ལོ་འཁོར་མོ་གཅིག་ལྗོངས་རྒྱུ་དང་གནས་མཇལ་གྱིས་སྐྱེལ་བར་དགོངས། གྲོང་ཁྱེར་འཕགས་རྒྱལ་ནས་ཐོན་ཏེ། ཆས་རྫུས་ཤིང་མཚན་བརྗེས་ཏེ་གནོད་སྦྱིན་ཞེས་བཏགས་ཤིང་གྲོགས་སྤྲིན་གྱི་ང་རོ་དང་ལྷན་དུ་ཡུལ་གྲུ་ཀུན་ཏུ་མྱུལ་ཞིང་། གནས་རྩ་ཆེན་གང་མང་མཇལ། འཕགས་རྒྱལ་ནས་ཁ་ཆེའི[10]་ཕྱོགས་སུ་བཞུད་པ་དང་། དེ་ནས་རི་བོ་གངས་ཅན་རྒྱུད་ཀྱི་འཆི་མེད་མགོན[11]། གངས་ཏི་སེ[12]། མ་ཕམ་གཡུ་མཚོ[13]་སོགས་སུ་ཕྱིན། དེའི་རྗེས་སུ་ན་སིཀ[14]་དང་ལྔ་ཅན་མའི[15]་ཕྱོགས་སུ་གཤེགས། དེ་དུས་སུ་ཟླ་བ་བརྒྱད་ཙམ་རྫོགས་པར་གྱུར་ཞིང་། དབྱར་ཡང་རྫོགས་ལ་ཉེ་བ་དང་། ཆུ་སྟོད་ཟླ་བའི་ཆར་དུས་མགོ་འཛུགས་ལ་ཁད་དུ་གྱུར་ཙ་ན། རང་གི་ཆུང་མ་དང་ཐེངས་དང་བོར་བྲལ་བ་ཡིན་པས་ཧ་ཅང་གདུང་བར་གྱུར། སྙན་ངག་མཁན་ཁོང་གིས་རྒྱལ་བོའི་རང་གཤིས་ལེགས་པར་མཁྱེན་ལ། རྒྱལ་བོའི་བཀའ་དེ་ཡང་ཐུགས་རབ་ཏུ་ཁྲོས་པའི་དབང་གིས་ཕབ་པ་རྟོགས་པར་གྱུར་བ་དང་། ཁོང་མེད་པས་རྒྱལ་བོ་ལགས་ཀྱང་ཧ་ཅང་ཐུགས་མི་བདེ་བར་ཡོད་ངེས་སྙམ། གང་ལྟར་ཡང་། ཁོང་གིས་རྒྱལ་བོ་མཆོག་ལ་ཞུ་བ་ཕུལ་རྩིས་མེད་པ་དང་། རྒྱལ་བོས་ཀྱང་སྙན་ངག་མཁན་གྱིས་ཞུ་བ་མ་ཕུལ་བར་གུ་ཡངས་གནང་ན་ཁོས་ཁས་མི་ལེན་པ་མཁྱེན་ཡོད་པས་དེ་མུར་ལུས།
ནག་མོ་ཁོལ་མཆོག་གིས་ཆུང་མ་དང་བྲལ་བའི་ཆར་དུས་དེ་གཅིག་པུར་སྐྱེལ་ཤིན་ཏུ་དཀའ་བར་གྱུར་བས། སྡུག་བསྔལ་བའི་སེམས་ཁམས་ཤིག་དང་བཅས་ཏེ་ཆུ་སྟོད་ཟླ་བའི་ཉིན་ཞིག་ལ་ཁོང་གིས་སྤྲིན་གྱི་ཕོ་ཉ་བརྩམས། དེ་ཡང་སྙན་ངག་མཁན་ཁོང་གིས་གཞན་བརྗོད[16]་ཀྱི་རྒྱན་འཚམས་ཤོས་སུ་གཟིགས་ཏེ། སྒྱུ་རྩལ་གྱི་བཅུད་ཀྱིས་གཏམས་པའི་རྩོམ་པ་དེ་ཡོངས་སུ་རྫོགས་པར་བྱས་ཏེ། གྲོགས་སྤྲིན་གྱི་ང་རོ་ལ་བཅོལ་ཏེ་ཡུལ་ལྔ་ཅན་མ་ནས་འཕགས་རྒྱལ་གྱི་ཕྱོགས་སུ་ཕོ་ཉར་བརྫངས། སྙན་ངག་དེ་དང་ལྷན་དུ་འཕྲིན་ཡིག་དང་བཅས་པ་ཆུང་མར་འཕྲོད་པ་ན། མོས་བཀླགས་ཚར་མ་ཐག་རྒྱལ་བོ་ལ་བསྐུར་བས། རྒྱལ་བོས་དེ་བཀླགས་ཏེ་ཤིན་ཏུ་མཉེས་པར་གྱུར་ནས། ཁོང་ལ་སྙན་ངག་མཁན་གྱི་ཕྱོགས་ནས་ཞུ་བ་ཞིག་ཕུལ་དགོས་ཡོད་པ་དེ། ‘ཡཱཉྩཱ མོགྷཱ བརམདྷིགུཎེ ནཱདྷམེ ལབྡྷཀཱམཱ[17]’(ལས་ཀྱི་དབང་གིས་ཆུང་མ་བསྐལ་གྱུར་བདག་ནི་ཁྱོད་ཀྱི་དོན་གཉེར་ཉིད།།) ཞེས་པ་དེ་ཤུགས་ཀྱིས་ཞུ་བ་ཕུལ་བར་གོ་བ་བླངས་ཏེ། རྒྱལ་བོས་མྱུར་བ་མྱུར་དུ་སྙན་ངག་མཁན་གྱི་ཉེས་པར་གུ་ཡངས་གནངས་ཏེ། རྟའི་ཁྱུ་དང་། གླང་བོའི་ཚོགས། དམག་སྡེ། ཤིང་རྟ་ལ་སོགས་པ་བརྫངས་ཏེ་སྙན་ངག་མཁན་ཕྱིར་རྒྱལ་བོའི་ཁབ་འཕགས་རྒྱལ་དུ་བསྟི་སྟང་དང་གུས་པ་རྒྱ་ཆེན་དང་བཅས་ཏེ་གདན་དྲངས།
གཞན་བརྗོད་ཅེས་པའི་རྒྱན་གྱིས་བཅིངས་པའི་སྙན་ངག་སྤྲིན་གྱི་ཕོ་ཉ་འདི་ཆུང་མ་དང་བྲལ་བ་ལ་བརྟེན་ནས་མཛད་ཅིང་། འདིས་སྙན་ངག་མཁན་ཁོང་གི་སྒེག་པ་དང་སྙིང་རྗེའི་ཉམས་མཚོན་པའི་ཐབས་ལེགས་པར་བསྟན་ཡོད། སྙན་ངག་དེར་རྒྱང་ཕུད་ལ་གཏོང་མཁན་གྱི་རྒྱལ་བོར་རྒོལ་བའི་ཚིག་ཅང་མེད་པར་མ་ཟད། དེ་ལས་ལྡོག་སྟེ། སྙན་ངག་མཁན་གྱིས་རང་ཉིད་ཀྱི་ལས་དབང་ལ་འཁང་ར་གནང་ཡོད། ཁོང་གིས་རྒྱལ་བོ་ནི་གནོད་སྦྱིན་རྒྱལ་བོ་ལུས་ངན་བཞིན་དུ་དང་རྒྱལ་བོའི་ཁབ་འཕགས་རྒྱལ་ནི་ལྕང་ལོ་ཅན་བཞིན་དུ་བསྔགས་པ་མཛད། འདི་ལྟ་བུའི་སྐྱེས་བུ་ཆེན་པོའི་མཛད་སྤྱོད་ནི་ཤིན་ཏུ་ནས་བསྔགས་པར་འོས་པ་སྟེ། སྤྱིར་བཏང་མི་ཕལ་མོ་ཆེས་རང་ཉིད་ཀྱི་ནོར་འཁྲུལ་དང་ནོངས་པ་ངོས་མི་ཟིན་པ་དང་། རང་ཉིད་ཀྱི་ཉེས་པ་ཁས་མི་ལེན་པར་མ་ཟད། ད་དུང་རང་ཉིད་ལ་མ་ཉེས་ཁག་གཡོགས་བྱས་སོང་ཚུལ་བཤད་པ་འདི་མིའི་རང་བཞིན་ཤིག་གོ། འདི་ལྟ་བུའི་བསམ་བློ་ཡོད་མཁན་ཕལ་མོ་ཆེ་ནི་ལེགས་སྦྱར་དོན་དུ་གཉེར་མ་མྱོང་མཁན་དང་འཕགས་པའི་བསྟན་བཅོས་དག་ལ་ཐོས་བསམ་བྱས་མ་མྱོང་མཁན་དག་སྟེ། ལེགས་སྦྱར་མཁས་པ་དག་ནི་དགེ་བ་གཙུགས་སུ་འཛིན་མཁན་དང་། དེ་དག་ནི་དུས་གཏན་དུ་རང་ཉིད་ཀྱི་སྐྱོན་ཆ་དང་དེ་འབྲེལ་གྱི་མཇུག་འབྲས་དང་དུ་ལེན་པར་རྟག་ཏུ་ཉེར་བསྡོགས་ཡོད་མཁན་དག་ཡིན། ཁོང་ཅག་གིས་རང་ཉིད་ཀྱི་ལས་དབང་ལ་འཁང་ར་གནང་བ་ཡིན།
མཁས་དབང་ཁོང་གསུམ་པོ་བཀའ་མཆིད་མཛད་པ་འདི་ནི་སྤྲིན་གྱི་ཕོ་ཉ་དང་འབྲེལ་ཏེ་གསུངས་པ་ཞིག་རེད། འདི་ནི་ལོ་ངོ་༦༠སྔོན[18]་ལ་ཐོས་པ་ཞིག་ཡིན། ཤྲཱི ཛིབནརཱམ ཤཱསྟྲཱི[19]་མཆོག་གིས་ལོ་རྒྱུས་འདིའི་ལག་བྲིས་མ་ཚིགས་བཅད་དུ་བྲིས་པ་ཞིག་ཁོང་ལ་ཡོད་གསུངས་མྱོང་ནའང་། དེ་དུང་ང་རང་ཉིད་བྱིས་པ་ཞིག་ཡིན་པས་སྤྲིན་གྱི་ཕོ་ཉའི་སྐོར་དེ་ནག་མོ་ཁོལ་གྱིས་མཛད་པ་ཙམ་མ་གཏོགས་གཞན་ཅང་མི་ཤེས། རྗེས་སུ། ལོ་ངོ་སུམ་ཅུ་ཙམ་གྱི་རྗེས་ལ་ངས་སྤྲིན་གྱི་ཕོ་ཉ་བཀླགས་དུས་མཁས་པ་ཁོང་རྣམས་ཀྱི་བཀའ་མཆིད་དེ་སྤྲོ་བ་དང་བཅས་ཏེ་དྲན་པར་གྱུར་ཞིང་། དུས་ལ་བསླེབས་པ་དང་ངས་ད་པར་དུ་བསྐྲུན་པའོ།།
ཞབས་མཆན།
[1] Acharya Sri Charanatirtha Maharaja, Meghadutam of Kalidasa,Chowkhamba Sanskrit Series Office, Varanasi, 1973. Pp. 57-64.
[2] Kevalram Liladhar Shastri.
[3] Shri Jivanram Shastri.
[4] Shri Shankarlal Shastri.
[5] Vikrama Sabvat
[6] Ujjayini (उज्जयिनी) Ujain, Ujjayini, Avanti, Avantika, Avantikapur, འདི་ཚང་མ་ས་ཆ་གཅིག་གི་མིང་དུ་འདོད། སྤྲིན་གྱི་ཕོ་ཉར་འབྱུང་བའི་ཨུ་ཛྫ་ཡི་ནི་ཞེས་པའང་འདི་ཡིན། བོད་སྐད་དུ་འཕགས་རྒྱལ་བྱ་བའོ།། དེང་གི་མངའ་སྡེ་དབུས་མའི་(Madhya Pradesh)ཁོངས་གཏོགས་སུ་ཡོད།
[7] Jagannatha Panditaraja (1590 – 1670)
[8] दिल्लीश्वरो वा जगदीश्वरो वा मनोरथान् पूरयितं समर्थः।
[9] Jaipur
[10] Kashmir
[11] Amarnath
[12] Kailas
[13] Mansarovar
[14] Nasik
[15] Panchavati བོད་སྐད་དུ་ལྔ་ཅན་མ་ཟེར་བ་སྟེ། སྐྱེད་མོས་ཚལ་ནྱ་གྲོ་དྷ་ལྔ་ཅན་ཞིག་ཡིན་པས་ནའོ།། དགའ་བྱེད་རཱ་མ་ལོ་བཅུ་བཞིར་ནགས་སུ་སྡོད་སའི་གནས།
[16] अन्योक्ति
[17] སྤྲིན་གྱི་ཕོ་ཉའི་ཤོ་ལོ་ཀ་དྲུག་པའི་”ལས་ཀྱི་དབང་གིས་ཆུང་མ་བསྐལ་གྱུར་བདག་ནི་ཁྱོད་ཀྱི་དོན་གཉེར་ཉིད།།” ཅེས་པའོ།། (འགྱུར་གསར་མ།)
[18] དེབ་འདི་སྤྱི་ལོ༡༩༧༣ལོར་པར་སྐྲུན་གནང་འདུག་པས་མཁས་དབང་གསུམ་པོའི་བཀའ་མཆིད་འདི་སྤྱི་ལོ་༡༩༠༠ཡར་མར་ཙམ་ལ་ཡིན་དགོས་པ་འདྲ།
[19] Shri Jivanram Shastri ji
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/debate/23783.html


text:
བོད་འདི་ཉིད་ཀྲུང་གོའི་ནུབ་རྒྱུད་དང་། དེའི་ལོ་རྒྱུས་རིག་གནས་རྒྱུན་འཛིན་འཕེལ་རྒྱས་ནི་རྒྱལ་ཁབ་ཕྱི་ནང་གི་དོ་ཁུར་བྱེད་ས་གཙོ་བོ་ཞིག་ཡིན། དེ་སྔ་མཚོ་བོད་མཐོ་སྒང་དུ་དར་རྒྱས་བྱུང་མྱོང་ཡོད་པའི་ཞང་ཞུང་རིག་གནས་ནི་དུས་རབས་བརྒྱད་པའི་སྔོན་ན་བོད་ཀྱི་གཙོ་རྒྱུག་རིག་གནས་ཤིག་ཡིན་ལ། དེང་ཡང་དར་ལ་རྩི་མར་ཟིན་པ་བཞིན་བོད་ཀྱི་ཤེས་རིག་གི་ཆུ་ཀླུང་ཆེན་པོའི་ཀློང་ན་འདྲེས་ནས་ཡོད། གཞན་ཡང་ཤེས་རིག་དེས་མཐའ་སྐོར་རྒྱལ་ཁབ་རིག་གནས་ཀྱི་འཕེལ་རྒྱས་ལ་གཏིང་ཟབ་པའི་ཤུགས་རྐྱེན་ཐེབས་ཡོད། རྩོམ་ཡིག་འདིའི་འཕྲོ་ཀློག » »
661 total views, no views today
ནང་དོན་གནད་བསྡུས། དཔྱད་རྩོམ་འདིར་གཙོ་བོ་བོན་གྱི་ལོ་རྒྱུས་ཡིག་ཆ་དང་དེང་གི་གནའ་རྫས་རྟོག་ཞིབ་རིག་པའི་གྲུབ་འབྲས་བཅས་ཕྱོགས་གཉིས་ནས་ཞང་ཞུང་ཁྱུང་ལུང་དངུལ་མཁར་གྱི་གནའ་ཤུལ་དང་འབྲེལ་བའི་ལོ་རྒྱུས་རིག་གནས་ངོ་སྤྲོད་གྱིས་ཞང་ཞུང་གི་ལོ་རྒྱུས་དང་ཤེས་རིག་སྐོར་ལ་སྣང་ཆེན་བྱ་དགོས་པའི་གལ་ཆེའི་རང་བཞིན་སྐོར་གླེང་ཡོད། བརྡ་ཆད་གཙོ་བོ། ཞང་ཞུང་། ཁྱུང་ལུང་དངུལ་མཁར། གནའ་རྫས་རྟོག་ཞིབ།
ད་ལྟའི་བར་དུ་བོད་ཀྱི་ལོ་རྒྱུས་དེ་རྒྱལ་པོ་སྲོང་བཙན་སྒམ་པོ་ནས་དབུ་བརྙེས་པ་འདྲ་པོ་ཆགས་ཡོང་གི་ཡོད། དེའི་རྒྱུ་རྐྱེན་གཙོ་བོ་ནི་དེབ་ཐེར་ཁག་ལས་རྒྱལ་པོ་སྲོང་བཙན་སྒམ་པོས་བོད་ས་མཐོ་གཅིག་བསྒྱུར་དང་བོད་ཡིག་གསར་གཏོད། རྩོམ་ཡིག་འདིའི་འཕྲོ་ཀློག » »
1,024 total views, no views today
སྤྱི་ལོ་2003་ལོར་རེ་ཁེ་ཀརྨ་བསམ་འགྲུབ་དང་། བོར་ཐར་བཀྲ་ཤིས་ཆོས་འཕེལ་དང་ཕྲན་སོགས་ཀྱིས་ཁྲིན་ཏུའུ་གྲོང་ཁྱེར་དུ་གཟི་དང་། གཟི་དུང་། གཟི་ཡིག་བཅས་ཀྱི་སྐོར་ལ་ཇི་ལྟར་ཞིབ་འཇུག་བྱ་དགོས་པའི་ཐད་ནས་བགྲོ་གླེང་ཚོགས་འདུ་སྟབས་བདེ་ཞིག་འཚོགས་པ་ཡིན། དེ་དུས་ང་ཚོས་གཟི་ལམ་བྱ་བའི་གནའ་བོའི་རིག་གནས་ཀྱི་ཚོང་ལམ་ཞིག་ཡོད་པ་ཤེས་རྟོགས་བྱུང་བ་ཙམ་ལས། གཟི་ལམ་དང་འབྲེལ་བའི་རིག་གནས་ཁྱབ་ཁོངས་ཀྱི་ཤུགས་སུ་དེ་འདྲའི་གཏིང་ཟབ་ཅིང་རྙོག་འཛིང་ལྡན་པ་ཞིག་ཡོད་པ་ཤེས་མེད། གཟི་ཡིག་གི་སྐོར་ཡང་དེ་དང་མཚུངས། ང་ཚོས་དང་ཐོག་གཟི་ཡིག་བྱ་བ་འདི་དམིགས་བསལ་ཞིག་རེད་མ་གཏོགས་དེར་གོ་དོན་འདྲ་མིན་ཡོད་པའི་གནས་བབ་དེ་གསལ་བོ་ཞིག་ཤེས་མེད། ཡིན་ནའང་། མི་རིང་བར་ང་ཚོས་ཞིབ་འཇུག་བྱས་པའི་བརྒྱུད་རིམ་ཁྲོད་ནས་གཟི་ཡིག་བྱ་བ་ལ་གོ་དོན་གསུམ་བཞི་ཞིག་ཡོད་པ་གསལ་བོར་ཤེས་རྟོགས་བྱུང་བ་ཡིན། རྩོམ་ཡིག་འདིའི་འཕྲོ་ཀློག » »
3,657 total views, no views today
བོད་རང་སྐྱོང་ལྗོངས་མངའ་རིས་ས་ཁུལ་གྱི་རྩྭ་མདའི་གཤོང་ས་ནས་ལོ་ངོ་ས་ཡ་ ༤ ལྷག་གི་ལོ་རྒྱུས་ལྡན་པའི་འཕར་སྤྱང་གི་འགྱུར་རྡོ་ཞིག་གསར་དུ་རྙེད་ཡོད་འདུག དེ་རིང་རྒྱ་ནག་སོ་ཧུའུ་དྲ་བའི་ཐོག་གནས་ཚུལ་སྤེལ་བ་ལྟར་ན། རྒྱ་ནག་ཚན་རིག་ཞིབ་འཇུག་གླིང་གི་བོད་མཐོ་སྒང་གི་གནའ་རྫས་ཞིབ་འཇུག་པས་འདས་པའི་ལོ་ ༣ རིང་སྔོག་བཤེར་ཞིབ་འཇུག་བྱས་པ་བརྒྱུད། མཐོ་ཚད་རྒྱ་མཚོའི་ངོས་ལས་རྨིད་ ༤༡༩༥ ཡོད་པའི་བོད་ལྗོངས་མངའ་རིས་ས་ཁུལ་གྱི་རྩྭ་མདའི་གཤོང་ས་ནས་ལོ་ངོ་ས་ཡ་ ༤ ལྷག་གི་ལོ་རྒྱུས་ལྡན་པའི་འཕར་སྤྱང་(Hyena)གི་འགྱུར་རྡོ་གསར་རྙེད་བྱུང་ཡོད་པ་དང་། འགྱུར་རྡོ་དེས་གནའ་བོའི་འཁྱག་རོམ་དུས་ཀྱི་སྲོག་ཆགས་རྣམས་བོད་མཐོ་སྒང་དུ་ གནས་སྤར་པའི་ལོ་རྒྱུས་ཀྱི་བཤད་པ་དེར་ཕན་ནུས་ལྡན་པའི་བདེན་དཔོང་བྱས་ཡོད་སྐོར་བརྗོད་འདུག རྩོམ་ཡིག་འདིའི་འཕྲོ་ཀློག » »
1,903 total views, no views today
ཟླ་12ཚེས་20ཉིན་གྱི་སྔ་དྲོ་ནས་བོད་ལྗོངས་ཞང་ཞུང་རིག་གནས་ཞིབ་གྲོས་ཚོགས་འདུ་སྐབས་གཉིས་པ་ལྷ་ས་གྲོང་ཁྱེར་དུ་འཚོག་འགོ་བརྩམས་ཤིང་། ཀྲུང་དབྱང་མི་རིགས་སློབ་ཆེན་དང་། ལྷོ་ནུབ་མི་རིགས་སློབ་ཆེན། ཀྲུང་གོའི་སྤྱི་ཚོགས་ཚན་རིག་ཁང་། བོད་རང་སྐྱོང་ལྗོངས་སྤྱི་ཚོགས་ཚན་རིག་ཁང་སོགས་ཀྱི་འབྲེལ་ཡོད་ཆེད་ལས་མཁས་པ་ཚོ་མཉམ་གཅིག་ཏུ་འཛོམས་ཏེ་ཞང་ཞུང་རིག་གནས་སྐོར་གྲོས་བསྡུར་གནང་བ་རེད། རྩོམ་ཡིག་འདིའི་འཕྲོ་ཀློག » »
2,425 total views, no views today
རྒྱལ་མོ་རོང་གི་རུས་རྒྱུད་མི་རབས་སོགས༎ཇི་ལྟར་འབྱུང་བའི་ལོ་རྒྱུས་ཏམ་བུ་ར༎སྐལ་བཟང་རྣ་བར་འཇེབས་ལས་ཡིད་ཆེས་ཀྱི༎ངེས་ཤེས་འདྲེན་པའི་ཕོ་ཉར་འགྱུར་ལ་རེ༎ཚུལ་འདི་ལོ་རྒྱུས་ཆེད་གཉེར་མཁས་རྣམས་ལས༎བླུན་རྨོངས་ཐ་ཤལ་བདག་འདྲའི་ཁུར་མིན་ཀྱང་༎གནའ་བོའི་ལོ་རྒྱུས་དབྱིངས་སུ་ཡལ་དོགས་ནས༎ཤེས་ཚོར་གསོང་པོར་གླེང་ལ་འགལ་བ་ཅི༎འོན་ཀྱང་ཁོ་བོའི་སྐྱེས་སྦྱངས་དམན་པ་དང་༎ལོ་རྒྱུས་ཤིན་ཏུ་ལྐོག་གྱུར་ཡིན་པའི་ཕྱིར༎འདི་ལ་ནོངས་དང་འགལ་འཁྲུལ་ཅི་མཆིས་པ༎གཟུར་གནས་དཔྱོད་ལྡན་རྣམས་ཀྱིས་སེལ་བར་མཛོད༎ རྩོམ་ཡིག་འདིའི་འཕྲོ་ཀློག » »
1,994 total views, no views today
— ལ་བརྟག་དཔྱད་བྱས་པའི་མྱོང་ཚོར།
འདས་ཟིན་པའི་ལོ་རྒྱུས་ཀློག་དུས་སུ་ང་ཚོའི་བསམ་པའི་འཁྱེར་སོ་དེའང་འདས་ཟིན་པའི་སྤྱི་ཚོགས་ཀྱི་ཁྲོད་དུ་འཇོག་འོས་ཤིང་། དེ་ལྟར་བྱས་ན་ད་གཟོད་མེས་པོའི་སྣང་བརྙན་དང་གནའ་བོའི་ཚོ་ཁག་གི་འཐབ་འཛིང་གི་ངར་སྒྲ་ཐོས་ཐུབ་པ་ཡིན།
གནའ་བོའི་བོད་ཀྱི་ནུབ་ཕྱོགས་སུ་གངས་ཏི་སེ་བྱ་བའི་བླ་རི་ཞིག་ཡོད་ཅིང་། གནའ་བོའི་རྒྱ་གར་གྱི་གཅེར་བུ་བ་དང་དབང་ཕྱུག་པའི་གྲུབ་མཐའི་རྗེས་འཇུག་ཁག་གིས་ཡུལ་དེ་ནི་ཐུན་མོང་གིས་ཏི་རི་བྷི་ཁེ་ཊག་ཡིན་པར་ངོས་འཛིན་བྱུང་ཞིང་། དེ་ནི་ལེགས་སྦྱར་གྱི་སྐད་དེ་བོད་སྐད་དུ་སུམ་ཅུ་རྩ་གསུམ་གྱི་གནས་ཞེས་པའི་དོན་ཡིན། རྩོམ་ཡིག་འདིའི་འཕྲོ་ཀློག » »
1,546 total views, no views today
Last day of “International conference on Zhangzhung studies” in Beijing. ཕྱི་ལོ་༢༠༡༥ཟླ་བ་༠༩ཚེས་༢༡ཉིན་གྱི་ཞོགས་པའི་ཆུ་ཚོད་བརྒྱད་དང་ཕྱེད་ཀའི་སྟེང་རྒྱལ་སྤྱིའི་ཞང་ཞུང་རིག་གནས་དཔྱད་གླེང་ཚོགས་འདུའི་མཇུག་མཐའི་ཉིན་གྱི་ཚོགས་ཆེན་གྱི་དབུ་འཛུགས་གནང་། ཐོག་མར་མཛོད་དགེ་ཨ་སྐྱིད་སྐྱང་ཚང་དགོན་པའི་བླ་མ་སྐྱང་སྤྲུལ་དྲི་མེད་འོད་ཟེར་རིན་པོ་ཆེ་ཚང་ནས༼ཞང་ཞུང་གི་ལོ་རྒྱུས་རིག་གནས་དང་ཆོས་ལུགས་ལ་དཔྱད་པ༽ཞེས་ཞང་ཞུང་གི་ཡུལ་དང་རྒྱལ་རབས་སོགས་བོན་གཞུང་ལས་བྱུང་བ་གཞིར་བཞག་སྟེ། རྩོམ་ཡིག་འདིའི་འཕྲོ་ཀློག » »
1,458 total views, no views today
ཕྱི་ཟླ་༩བའི་ཚེས་༡༩ནས་ཉིན་གསུམ་ལ་ཀྲུང་དབྱང་མི་རིགས་སློབ་གྲྭ་ཆེན་མོ་དང་བོད་རང་སྐྱོང་ལྗོངས་མི་རིགས་ཆོས་ལུགས་ལས་དོན་ཨུ་ཡོན་ལྷན་ཁང་གཉིས་ཀྱིས་མཉམ་འབྲེལ་ཐོག་གཙོ་གཉེར་བྱས་ཤིང་སི་ཁྲོན་སློབ་གྲྭ་ཆེན་མོའི་བོད་རིག་པའི་སྡེ་ཁག་དང་པེ་ཅིན་ཞང་ཞུང་རིག་གནས་ཁྱབ་སྤེལ་མཐུན་གཉེར་ཁང་གཉིས་ཀྱིས་རོགས་འདེགས་བྱས་པའི་ཀྲུང་གོའི་རྒྱལ་སྤྱིའི་ཞང་ཞུང་རིག་གནས་དཔྱད་གླེང་ཚོགས་འདུ་སྐབས་དང་པོ་ དེ་པེ་ཅིན་གྱི་བོད་ལྗོངས་གསོལ་མགྲོན་ཁང་དུ་འཚོག་འགོ་ཚུགས། རྩོམ་ཡིག་འདིའི་འཕྲོ་ཀློག » »
1,631 total views, 1 views today
ཕྱི་ལོ་༢༠༡༥ཟླ་བ་༠༩ཚེས་༡༨ནས་ཕྱི་ལོ་༢༠༡༥ཟླ་བ་༠༩ཚེས་༢༡བར་ཉིན་བཞིའི་རིང་རྒྱལ་སྤྱིའི་ཞང་ཞུང་རིག་གནས་དཔྱད་གླེང་ཚོགས་འདུ་ཐེངས་དང་པོ་དེ་པེ་ཅིང་གི་བོད་ལྗོངས་གསོལ་མགྲོན་ཁང་ཆེན་མོ་ལ་ཚོགས་གནང་འདུག དེ་ཡང་ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པ་ཞིབ་འཇུག་གླིང་ནས་གསལ་བསྒྲགས་དང་ཤེས་རྟོགས་བྱུང་བ་ལྟར་ན། ཀྲུང་དབྱང་མི་རིགས་སློབ་གྲྭ་ཆེན་མོ་དང་བོད་རང་སྐྱོང་ལྗོངས་མི་རིགས་ཆོས་ལུགས་ལས་དོན་ཨུ་ཡོན་ལྷན་ཁང་གཉིས་ཀྱིས་མཉམ་འབྲེལ་ཐོག་གཙོ་གཉེར་གནང་ཞིང་། སི་ཁྲོན་སློབ་ཆེན་དང་པེ་ཅིང་ཞང་ཞུང་རིག་གནས་གོང་སྤེལ་ཚད་ཡོད་ཀུང་སིས་རོགས་གཉེར་བྱས་པའི་རྒྱལ་སྤྱིའི་ཞང་ཞུང་རིག་གནས་དཔྱད་གླེང་ཚོགས་འདུ་སྐབས་དང་པོ་དེ་པེ་ཅིང་དུ་ཚོགས་ཡོད། རྩོམ་ཡིག་འདིའི་འཕྲོ་ཀློག » »
1,797 total views, no views today


text:
བོད་ཡུལ་དུ་གསེར་འཚོལ་བར་ཡོང་བའི་ཨཙཱར་རྣམས་ལ་བོད་ཀྱི་བྱུང་རབས་རྣམས་སུ་ལྷོ་བལ་གྱི་མི་ཞེས་སུ་བྲིས་པའང་ཡོད། བཤད་རྒྱུན་ལ་གནའ་དུས་ཤིག་ནས་རི་བོ་གངས་ཅན་གྱི་དྲུང་དུ་ཨཙཱརྱ་རྣམས་བསྐོར་བ་བྱེད་པར་འབྱོར་བ་ཡིན་ཟེར་ཞིང་། ནམ་རྒྱུན་བོད་ མི་ཚོའི་ངག་རྒྱུན་དུ་ཨཙཱར་ཟེར་བ་དེ་ལ་མཐུ་གཏད་དང་ངན་སྔགས་གཏོང་བའི་མཐུ་ཡོད་པས། ཕར་ལས་མ་ཡིན་པ་རེ་བྱས་ཚེ་ཚུར་ལ་མཐུ་གཏད་བྱེད་འོངས་པས་དེ་ལྟར་བྱེད་མི་རུང་ཡང་ཟེར་སྲོལ་མཆིས། མི་རིགས་དེའི་ངོ་གདོང་ནག་ཅིང་སྣུམ་ལ་སྣའི་གཟེངས་ཀྱང་མཐོ། མགོ་ན་རལ་པ་རིང་པོ་ཐོར་ཅོག་གི་ཚུལ་དུ་དཀྲིས་ནས་ཡོད་ལ་རས་ཀྱི་ཤམ་བུ་ཀས་མ་ཧྲལ་དུ་གྱོན་ནས་ཡོད་པར་སྨྲ་བས། འདི་ཡི་ཚེ་ན་རང་རེའི་མདོ་སྨད་རེབ་ཀོང་བའི་སྔགས་པ་རྣམས་ཀྱི་ཆ་བྱད་ཀྱང་ཡིད་ལ་དྲན་པའི་ཚོད་དུ་ཡོད། གཞན་དུ་ནི་མདོ་སྨད་ཀྱི་བན་བོན་དགོན་སྡེ་ཁག་ཏུ་དགུན་དུས་ལྟར་སྨོན་ལམ་ཆེན་མོ་འཚོགས་སྲོལ་ཡོད་པ་ལ། ཚེས་དུས་དང་བསྟུན་ཏེ་འཆམས་རྩེད་མི་འདྲ་བ་རེ་བྱེད་སྲོལ་འདུག་ཅིང་། གྲུབ་མཐའ་དང་ཆོས་ལུགས་མི་འདྲ་བའི་དབང་གིས་དགོན་སྡེ་ཁག་གི་འཆམ་རྩེད་བྱེད་ཚུལ་ ལའང་མི་འདྲ་བ་ཙམ་ཡོད་པས། མདོ་སྨད་ཀྱི་དགོན་སྡེ་འགའ་རེའི་འཆམ་རྩེད་ལའང་ཨཙཱརྱ་ཟེར་བའི་མི་སྣ་དེ་འཆམ་(1)སྲོལ་བྱུང་།
བན་ལུགས་ཀྱི་དགོན་སྡེ་ཁག་གི་སྒོ་འཁྱམ་ངོས་སུ་ཨཙཱར་གླང་ཁྲིད་ཟེར་བ་ཞིག་འབྲི་སྲོལ་འདུག་པ་ལ་མདོ་དབུས་གསུམ་དུ་ དབྱེ་བ་མེད་པར་སྣང་མོད། བོན་གྱི་ལུགས་སུ་གཏོགས་པ་ཡིན་ཚེ་དགོན་གྲོང་གང་ཡང་རུང་གིས་ཨཙཱར་གླང་ཁྲིད་དེ་འབྲི་སྲོལ་མེད་ པར་མཐོང་། ལར་ཐོད་ཀོང་འབུར་ཙམ་ཡོད་པ་ལ། སྣའི་གཟེངས་མཐོ་བའི་ཨཙཱར་ཞིག་གིས་གླང་ཆེན་ནོར་བུ་རྒྱབ་ཏུ་ཁུར་བ་ཞིག་ ཁྲིད་ནས་འགྲོ་བ་ཞིག་འབྲི་བར་བྱེད། རང་རེས་ཨཙཱརྱ་གླང་ཁྲིད་དེ་ནོར་གྱི་ལྷ་རུ་བརྩི་ནས་བཀུར་ཞིང་བསྟི་བའི་གནས་སུ་འཇོག་མོད།
འདི་ཡིས་ནི་རང་རེ་ལ་ནོར་གྱི་གནང་སྦྱིན་ཇི་ཙམ་བསྩལ་བ་མ་ཤེས་ཏེ་ཕར་ལ་ནི་བོད་ཀྱི་ནོར་དག་བརྐུ་བ་དང་ལེན་པ། བརྔོགས་པ་ སོགས་བྱས་ནས་བོད་ཀྱི་ནོར་རྒྱུན་ཕར་ལ་འཁྱེར་ཏེ་འདུག་གོ །ཅི་སྟེ་བོད་ཡུལ་ནས་ཁོང་ཚོས་གསེར་ཅི་འདོད་འདོད་དུ་བླངས་ཏེ་མི་ཡུལ་ལ་སྟོབས་འབྱོར་བསྐྲུན་དུས། རང་རེས་ད་དུང་འདི་དག་ནོར་གྱི་ལྷ་རུ་བཀུར་ཏེ་འབད་མི་དགོས་ཀྱི་ཕྱྭ་གཡང་སྩོལ་དུ་རེ་ནས་ མཆོད་བཀུར་དུ་ངོམས་པ་ནི་དགོད་བྲོ་བའི་རྒྱུ་ཞིག་ཀྱང་ཡིན་མཆི་ཡི། རྗེ་གྲི་གུམ་བཙན་པོའི་དུས་ཤེད་དུ་ཡང་རྒྱ་གར་གྱི་མི་སྣ་ཁ་ཅིག་བོད་དུ་འབྱོར་ཚུལ་བཤད་པ་དེ་ཡང་དོན་དུ་ནི་ཨཙཱརྱ་ཡིན་རྒྱུ་ལ། དེ་དག་བོད་དུ་སངས་རྒྱས་ཆོས་ལུགས་དར་སྤེལ་བྱེད་དུ་ཡོང་བ་ཙམ་ལས་གསེར་གྱི་རྙེད་པར་བསམ་ནས་འབྱོར་བ་(2)ཞིག་མིན་ཏེ་འདུག་རུང་། ཁོང་དག་གིས་ཀྱང་བོད་ཡུལ་ན་གསེར་གྱི་ཡོང་འབབ་མང་བའི་ཚུལ་ལ་རིམ་གྱིས་རྒྱུས་ལོན་པར་གྱུར། སྐབས་འཕྲལ་དུ་ནི་ཨཙཱརྱ་དེ་དག་གིས་བོད་ཡུལ་ན་ཆོས་ལུགས་སྤེལ་བའི་གཞི་རྐང་བརྟན་པོ་མ་བྱུང་བས་ཡུན་གྱིས་སླར་གནས་སུ་ལོག་ཅིང་། ཁ་བ་ཅན་ནས་གསེར་ཅི་འདོད་དུ་ཐོབ་པ་ལ་དཀའ་བ་མེད་པའི་ཚུལ་རྣམས་ཨཙཱརྱ་གཞན་དག་གི་གཏམ་དུའང་སྦྲན་པར་གྱུར་ཏོ། །
དེ་ནས་རིམ་གྱིས་དམ་ཆོས་སྤེལ་རྒྱུར་ཁ་གཡར་ཞིང་གསང་སྔགས་དཀོར་དུ་རློམས་པ་ལ་ཆུད་མི་འཛའ་བའི་ཨཙཱརྱ་རྣམས་སྤང་རོ་ལ་མེ་མཆེད་པ་བཞིན་ཁ་བ་ཅན་དུ་རེང་ངེར་འབྱོར། གསེར་ཕྱེ་བྲེ་ཡིས་འཇལ་ནས་ཆོས་ཞུ་འདྲ་བྱས་ཚེ་དེ་དག་ལས་བོད་མི་ཚོས་ཆོས་ཙག་ཙིག་རེ་བསླབ་ཐུབ་པ་ཡིན་མོད། གསེར་གྱི་འབྱོར་བ་མི་ལྡན་པ་རྣམས་ལ་ནི་ཆོས་ཀྱི་སྩོལ་བ་ཐོབ་དུས་མ་བྱུང་བ་ཡིན་ནོ། །གལ་ལ་གསེར་ལས་གཞན་གྱི་དངོས་འབྱོར་འདྲ་ཡོད་དུ་སྲིད་ཀྱང་དེ་དག་གིས་ཨཙཱརྱའི་མིག་ལ་གསེར་གྱི་དོ་ཟླར་མི་ཡོང་བས་ཆོས་ཀྱི་གོ་སྐལ་ཡང་མི་འོངས་པ་ཡིན། སླད་དེ་ཐོན་མི་སོགས་བོད་ཕྲུག་རྣམས་རྒྱ་གར་དུ་ཆོས་སློབ་པར་མངགས་དུས་ཀྱང་ཆོས་ཡོན་ལ་གསེར་བསྐུར་(3)ཏེ་ཆོས་བསླབས་འདུག་གིས། གསེར་གྱི་འབུལ་བ་མེད་ཚེ་རྒྱ་གར་དུ་འབྱོར་བ་ཡིན་ཀྱང་ཆོས་དང་ཤེས་རིག་སློབ་མཁན་གྱི་ཨཙཱརྱ་ཡང་རྙེད་མི་སྲིད་པས། ཐོན་མི་ཨ་ནུས་རྒྱ་གར་གྱི་ལན་ཝར་《ཁ་ཆེའི་ཡི་གེར་ཡང་བཤད》ལ་དཔེ་བྱས་ནས་བོད་ཡིག་བཅོས་པའི་གཏམ་རྒྱུད་ཡིད་དུ་འོང་པ་དག་ཀྱང་འབྱུང་ཐབས་ཅི་ལ་ཡོད།འུང་གིས་ཆོས་རྒྱལ་ཁྲི་སྲོང་ལྡེའུ་བཙན་གྱི་དུས་སུ་ཡང་ཨཙཱརྱ་པདྨ་འབྱུང་གནས་དང་བྷོ་དྷི་སྭ་ཏྭ། པཎ་ཆེན་བི་མ་ལ་མི་ཏྲ་སོགས་རྒྱ་ གར་གྱི་མི་ཚོཊ་དཔུང་གིས་བཞེངས་ཏེ། བོད་ས་ནས་གསེར་གྱི་རྙེད་པ་ལ་ཟ་ཡམས་ཅི་རིཊ་སུ་བགོ་བའི་རྣཊ་ཁུང་གི་འབུ་རོ་བཞིན་རུབ་ཅིང་འཚང་། ཁོང་ཚོས་གསུངས་པའི་ཆོས་དང་ཐུགས་ཀྱི་དགོངས་པ་གང་དག་ཡིན་ཀྱང་རྙེད་པ་གསེར་གྱི་ཆུབས་སུ་སོང་བས། གསེར་གྱིས་མ་འཇལ་ཞིང་རིན་གྱིས་མ་ཉོས་པའི་དམ་ཆོས་གཙང་མ་ཞིག་གོང་བཙན་པོ་ནས་ཀྱང་མ་ཐོབ་པས། བོད་ཀྱི་ཆོས་དཔེ་ རྣམས་སུ་ཨཙཱརྱའི་ཐུགས་བསྲུང་(4)སླད་དུ་གསེར་ཕྱེ་མང་པོ་ཕུལ་ཟེར་བའི་བཤད་ལུགས་ཀྱང་དེ་ནས་བྱུང་།
སྤྱིར་ཨཙཱརྱ་འདི་ དག་བོད་དུ་འབྱོར་བའི་དུས་དེར་ཁོང་ཚོས་ཁ་འགུལ་ཚད་ཆོས་སུ་ཐལ་ཞིང་། མིག་བཙུམས་ཚད་ཏིང་འཛིན་དང་ཐུགས་ཀྱི་དགོངས་པར་སོང་བས་བོད་དམུན་པོ་རྣམས་ཀྱིས་གསེར་གྱི་མཆོད་པ་བྲེ་དང་གཞོང་གིས་བཅལ་རུང་། བོད་དམུན་པོ་དག་ལ་ཆོས་ཀྱི་བྱིན་ རླབས་ཞུགས་ནས་གྲུབ་པ་ཐོབ་པ་དང་སངས་རྒྱས་སུ་སོང་བ་ནི་འགའ་མ་བྱུང་། འོན་ཏེ་ཨཙཱརྱ་རྣམས་གསེར་དང་ནོར་གྱི་མཛོད་དུ་ གྱུར་བ་མང་བས། བོད་དམུན་པོ་རྣམས་ཀྱིས་དེ་དག་ལས་ཕྱྭ་དང་གཡང་གི་དངོས་གྲུབ་ཞུ་བའི་སྲོལ་ནི་དུས་ད་ལྟ་ཡང་རང་རེར་དར་ནས་ཡོད་དོ། །དེ་དག་ཙམ་དུ་མ་ཟད་རང་རེ་བོད་ཀྱི་ཡུལ་དུ་ནང་ཆོས་སྤེལ་རྒྱུར་སྐུ་དྲིན་ཆེ་བའི་མཁན་ཆེན་ཞི་བ་འཚོ་ལ་ཡང་གསེར་ཕྱེ་བྲེ་འཇལ་བྱས་ནས་དམ་ཆོས་ཞུས་པ་ཡིན་ཞིང་། བཤད་སྲོལ་ལ་བོད་ཀྱི་ལྷ་འདྲེ་གདུག་པ་ཅན་དག་འདུལ་བ་དང་དམ་ཆོས་སྤེལ་ བའི་དཔུང་རོགས་སུ་ཟ་ཧོར་བ་པདྨ་འབྱུང་གནས་ཀྱང་བོད་དུ་འབྱོན་དགོས་པའི་རྟིང་སྐུལ་མཛད་དེ་གདན་དྲངས་སྐད། ཞིབ་ཏུ་ བསམ་ན་ནི་བོད་ཀྱི་ཆོས་འབྱུང་རྣམས་སུ་མཁན་ཆེན་ཞི་བ་འཚོ་ཟ་ཧོར་གྱི་རིགས་སུ་འཁྲུངས་པར་བཤད་པ་དང་། སློབ་དཔོན་པདྨ་ འབྱུང་གནས་ཟ་ཧོར་གྱི་རིགས་སུ་འཁྲུངས་པར་བཤད་པ་གཉིས་ཀྱི་དབར་ཅི་ནས་ཀྱང་བསམ་བློ་ཞིབ་མོ་རེ་གཏོང་རྒྱུ་ཡོད་པ་ཡིན་ནོ། །དེ་ནས་དུས་རབས་ཕྱེད་ཙམ་གྱི་རྗེས་སུ་སླར་ཡང་རྒྱ་གར་གྱི་ཨཙཱརྱ་མང་པོ་གསེར་གྱི་རྙེད་པ་འཚོལ་ཕྱིར་བོད་དུ་འབྱོར་མོད།
དུས་དེ་ཤེད་དུ་ནི་བོད་བཙན་པོའི་རྒྱལ་ཁབ་འཐོར་ཅིང་ཞིག་ནས་གནས་པར་མ་གྱུར་བས། སྲིད་དང་དབང་གི་བླ་ན་མཐོ་བའི་བོད་བཙན་པོ་ནས་སྣེ་ལེན་བྱེད་པ་ནི་མ་བྱུང་། ཆོས་བགྱིད་པ་ལ་གསེར་གྱི་ཡོན་འབུལ་མཁན་ཡང་མ་བྱུང་བས་ཨཙཱརྱ་ཕྱི་མ་རྣམས་ནི་ཐབས་ཆད་ཀྱང་འུ་ཐུག་པ་ཞིག་བྱུང་ཡོད་པ་འདྲ་སྟེ། བསམ་ཡས་གཙོས་པའི་བོད་ཀྱི་དགོན་སྡེ་དང་ལྷ་ཁང་རྣམས་སུ་ཉིན་དུས་ཆོས་ཀློག་མཁན་གྱི་ཆོས་པར་བརྫུས། མཚན་དུས་འབྱུང་བོ་མིག་མི་འཛུམ་པ་དང་འཇབ་བུ་བ་སོགས་བྱས་ཏེ། དེ་དག་གི་མཛོད་ཀྱི་སྒྲོམ་བུ་རྣམས་གསེར་གྱིས་བཀང་ཡོད་པར་བསམ་ནས་བརྐུས་ཏེ་བྱོལ། འོན་ཀྱང་མཛོད་ཀྱི་སྒྲོམ་བུར་བཀང་པ་དག་ནི་གསེར་དུ་མ་སོང་བར་བོན་དང་ཆོས་ཀྱི་དཔེ་ཤོག་ཙམ་དུ་ཟད་པས། དེ་ཚོ་དོ་མེད་མཁོ་མེད་ཀྱི་གདོས་ཐག་ཙམ་དུ་མཐོང་ནས་བོན་པོ་རེ་དང་ཆོས་པ་རེ་ལ་ལམ་གྱི་རྒྱག་བརྔན་དུ་བརྗེས་ཏེ་གསེར་གྱི་གནང་སྦྱིན་དང་འབྱོར་བ་ཕྲ་མོ་ཙམ་ཡང་མ་ཐོབ་པར་ཕྱིར་ལ་ལོག་གོ །འོན་ཏེ་དུས་ཕྱིས་ཙམ་ན་བོན་ལུགས་འཛིན་མཁན་ཚོས་ཨཙཱརྱ་དེ་དག་ནི་བོན་གྱི་གཏེར་སྟོན་པའི་ཐོག་མ་ཡིན་(5)ཟེར་ནས་རྩ་ཆེན་བྱེད་པའི་སྲོལ་ནི་དུས་ད་ལྟའི་བར་དུའང་མཐོང་རྒྱུ་ཡོད་དོ།།
དཔྱད་གཞི་མི་འདྲ་བའི་ཞལ་བྱང་།
(1)དབུས་ཁུལ་ཀྱི་འཆམ་རྩེད་ཁྲོད་ཨཙཱརྱའི་འཆམ་འདི་འཆམ་སྲོལ་ཡོད་པ་མཐོང་མ་གྱུར་ཏེ་སྤྱིར་ནི་ཡོད་ངེས་སོ།
(2)བོན་གྱི་དཔེ་རྙིང་སྲིད་པ་རྒྱུད་ཀྱི་ཁ་བྱང་ལག་བྲིས་མར་གསལ།
(3)བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གིས་སྤྱི་ལོ་༡༩༩༠ལོའི་ཟླ་༤པར་པར་དུ་བསྐྲུན་པའི་བོད་ཀྱི་ལོ་རྒྱུས་དེབ་ཐེར་ཁག་ལྔ་ཟེར་བའི་ཤོག་ངོས་༡༧༤པར་གསལ།
(5)འདི་དག་ལ་ཨཙཱརྱ་མི་གསུམ་ཞེས་སུ་འབོད་ཅིང་བོན་ལུགས་ཀྱི་གཏེར་སྟོན་པའི་ཐོག་མ་ཡིན་པར་བཞེད་ཡོད།
(4)དབའ་བཞེད་དཔེ་རྙིང་ལག་བྲིས་མ་ཞིག་ཡིན་ཞིང་དཔེ་རྙིང་འདི་བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གིས་སྤྱི་ལོ་ ༢༠༡༠ལོར་དཔེ་དེབ་ཏུ་བསྒྲིགས་པའི་དབའ་བཞེད་ཀྱི་ཕྱི་མོ་དེ་ཡིན།
ཤར་རྫའི་ལེགས་བཤད་མཛོད། རྩ་རྒྱུད་གསང་བ་བསེན་ཐུབ། སྲིད་པ་རྒྱུད་ཀྱི་ཁ་བྱང་། ར་ལོ་ཙཱ་བའི་རྣམ་ཐར། འཇིགས་བྱེད་ཆོས་འབྱུང་། སྒྲ་སྦྱོར་བམ་གཉིས། དཀར་ཆག་འཕང་ཐང་མ། དཀར་ཆག་ལྡན་དཀར་མ།
རྩོམ་པ་པོ་ཤེས་རབ་གོ་ཆ།
1,791 total views, 1 views today


text:
ལྕམ་ཨང་སན་སུའུ་སྐྱིད་ལགས་ཀྱི་ཕྱག་རོགས་ཝེ་མེན་ཊི་ལགས་ལ་འབར་མའི་སྲིད་འཛིན་སྐབས་ ༡༠ པའི་རྒྱལ་ཁ་ཐོབ་ཡོད་ཀྱང་འབར་མའི་སྲིད་དབང་གི་རྩ་བ་ད་དུང་ཡང་དྲག་དམག་གཞུང་གི་ལག་ཏུ་ཡོད་སྐོར་བརྗོད་ཀྱི་འདུག
རྒྱལ་སྤྱིའི་བརྒྱུད་ལམ་ཁག་གིས་གནས་ཚུལ་སྤེལ་བ་ལྟར་ན། ཉེ་སྔོན་འབར་མའིི་སྲིད་འཛིན་སྐུ་ཞབས་ཧེ་ཊིན་ཁེ་ཝོ་(Htin Kyaw)ལགས་ཀྱིས་གློ་བུར་དུ་རྩ་དགོངས་ཞུ་དགོས་བྱུང་ཡོད་པ་ལྟར། ཁ་སང་འབར་མའི་གྲོས་ཚོགས་ཀྱི་འཐུས་མི་ ༦༣༦ ནས་སྲིད་འཛིན་འོས་མི་གསུམ་ལ་འོས་ཤོག་བླུགས་པ་བརྒྱུད། ད་ལྟའི་ལས་ཐོག་སྲིད་འཛིན་གཞོན་པ་དང་། དེ་སྔོན་གྲོས་ཚོགས་འོག་མའི་ཚོགས་གཙོ་སྐུ་ཞབས་ཝེ་མེན་ཊི་(Win Myint)ལགས་ལ་འོས་གྲངས་ ༤༠༣ ཐོབ་སྟེ། འབར་མའི་སྐབས་ ༡༠ པའི་སྲིད་འཛིན་དུ་བདམས་ཐོན་བྱུང་ཡོད་འདུག
འབར་མའི་སྲིད་འཛིན་འོས་མི་ནི་གྲོས་ཚོགས་གོང་འོག་གཉིས་ནས་སྲིད་འཛིན་གཞོན་པ་རེ་རེ་དང་། དྲག་དམག་གཞུང་གི་སྲིད་འཛིན་གཞོན་པ་གཅིག་བཅས་ཡོང་གི་ཡོད་པ་དང་། ཐེངས་འདིའི་འོས་བསྡུའི་ནང་། འོས་མི་ཝེ་མེན་ཊི་(Win Myint)ལགས་སུ་གཞུང་འཛིན་རྒྱལ་ཡོངས་དམངས་གཙོ་ཚོགས་པ་དང་གྲོས་ཚོགས་འོག་མ་གཉིས་ཀྱི་རྒྱབ་སྐྱོར་འོག་འོས་ ༤༠༣ ཐོབ་ཡོད་པ་དང་། འོས་མི་མེན་ཊི་སའེ་(Myint Swe)ལགས་སུ་དྲག་དམག་གཞུང་གི་རྒྱབ་སྐྱོར་འོག་འོས་ ༢༡༡། དེ་བཞིན་འོས་མི་ཧན་རེ་བན་ཊིའོ་(Henry Van Tio)ལགས་སུ་གྲོས་ཚོགས་གོང་མའི་རྒྱབ་སྐྱོར་འོག་འོས་ ༡༨ བཅས་ཐོབ་ཡོད་འདུག
སྐུ་ཞབས་ཝེ་མེན་ཊི་ནི་ལྕམ་ཨང་སན་སུའུ་སྐྱིད་ལགས་ཀྱི་ཕྱག་རོགས་ལེགས་ཤོས་ཤིག་ཡིན་སྟབས། བརྒྱུད་ལམ་ཁག་མང་པོས་ཁོང་ནི་ལྕམ་ཨང་སན་སུའུ་སྐྱིད་ལགས་ཀྱི་གཡས་ལག་ལྟ་བུར་གྱུར་ཡོད་སྐོར་བརྗོད་བཞིན་འདུག་ལ། འབར་མའི་གྲོས་ཚོགས་འོག་མའི་འཐུས་མི་དང་དམངས་གཙོ་ཚོགས་པའི་ཚོགས་མི་ཝེ་རྫའོ་(Win Zaw)ལགས་ཀྱིས། ང་ཚོའི་རེ་བར་ཁོས་སྲིད་འཛིན་གྱི་དབང་ཆ་བེད་སྤྱོད་ཡག་པོ་བྱས་ཏེ། རྒྱལ་ཁབ་འདིིའི་ཆེད་ལས་དོན་ཧུར་ཐག་སྒྲུབ་པར་ཡིད་ཆེས་ཡོད། ཅེས་བརྗོད་འདུག
ཕྱི་ལོ་ ༢༠༡༦ ལོར་ལྕམ་ཨང་སན་སུའུ་སྐྱིད་ལགས་ཀྱི་སྣེ་འཁྲིད་པའི་འབར་མའི་རྒྱལ་ཡོངས་དམངས་གཙོ་ཚོགས་པར་གཞུང་འཛིན་རྒྱལ་ཁ་ཆེན་པོ་ཐོབ་ཡོད་ཀྱང་། འབར་མའི་རྩ་ཁྲིམས་ནང་ཁྱིམ་མི་གང་རུང་ཕྱི་རྒྱལ་གྱི་མི་སེར་ཡིན་ན་སྲིད་འཛིན་གྱི་འོས་ཆོས་ཚང་གི་མེད་པར་བརྟེན། ལྕམ་ཨང་སན་སུའུ་སྐྱིད་ལགས་སུ་སྲིད་འཛིན་གྱི་འོས་ཆོས་མ་ཚང་བར་རྒྱལ་ཁབ་ཀྱི་སློབ་སྟོན་པར་བསྐོ་བཞག་བྱས་ཡོད་པ་དང་། སྐབས་དེར་མོས་མི་མང་དང་དམངས་གཙོ་ཚོགས་པའི་རྒྱབ་སྐྱོར་འོག་རང་ཉིད་ཀྱི་དབང་ཆ་སྲིད་འཛིན་གྱི་སྒང་ན་ཡོད་སྐོར་བརྗོད་ཡོད་པ་རེད།
དེ་སྔ་འབར་མའི་བརྒྱུད་ལམ་ཁག་གིས་སྲིད་འཛིན་ཟུར་པ་སྐུ་ཞབས་ཧེ་ཊིན་ཁེ་ཝེ་ལགས་ཀྱིས་ལས་གནས་ནས་རྩ་དགོངས་ཞུ་དགོས་པའི་རྒྱུ་མཚན་ནི་འཕྲོད་བསྟེན་གནས་སྟངས་ཡག་པོ་མེད་པས་ཡིན་སྐོར་བརྗོད་ཡོད་ཀྱང་། སྐུ་ཞབས་ཧེ་ཊིན་ལགས་ཀྱི་བཟའ་ཟླ་སོ་སོ་ལི་ཝེན་(Su Su Lwin)ལགས་ནས་ཁོས་ལས་གནས་ནས་དགོངས་པ་ཞུ་དགོས་པའི་རྒྱུ་རྐྱེན་ནི་ཁོ་རང་སྲིད་འཛིན་གྱི་ལས་གནས་ཐོག་འདུག་འདོད་མེད་པ་ཡིན་སྐོར་བརྗོད་འདུག སྲིད་འཛིན་ཟུར་པ་སྐུ་ཞབས་ཧེ་ཊིན་ལགས་སུ་འབར་མའི་དྲག་དམག་གཞུང་གི་གནོན་ཤུགས་འོག་ཐེངས་འགར་འོས་བསྡུའི་རྒྱལ་ཁ་ཐོབ་ཡོད་ཀྱང་སྲིད་སྟེགས་སྤྲད་མེད་པ་དང་། ད་རེས་ཀྱི་གནས་ཚུལ་འདིས་འབར་མའི་སྲིད་དབང་གི་རྩ་བ་ད་དུང་ཡང་དྲག་དམག་གིས་བཟུང་ཡོད་པ་སྟོན་གྱི་ཡོད་སྐོར་བརྗོད་ཀྱི་འདུག
གསར་དུ་འདེམས་ཐོན་བྱུང་བའི་སྲིད་འཛིན་སྐུ་ཞབས་ཝེ་མེན་ཊི་ལགས་ནི་རང་ལོ་ ༦༦ ཡིན་ཞིང་། ཕྱི་ལོ་ ༡༩༨༡ ལོར་ས་གཤིས་རིག་པའི་ཐོག་སློབ་མཐར་ཕྱིན་རྗེས། འབར་མའི་ཆེས་མཐོའི་ཁྲིམས་ཁང་གི་ཁྲིམས་རྩོད་པ་དང་ཁྲིམས་ཞིབ་པ་སོགས་ཀྱི་ཕྱག་ལས་གནང་ཡོད་པ་དང་། ཕྱི་ལོ་ ༡༩༨༨ ཟླ་ ༨ ཚེས་ ༨ ཉིན་འབར་མའི་མི་མང་གྱེན་ལངས་ལས་འགུལ་ནང་ཞུགས་རྗེས་དྲག་དམག་སྲིད་གཞུང་གིས་བཙོན་འཇུག་བྱས་ཏེ། ཕྱི་ལོ་ ༢༠༡༢ བར་ཆབ་སྲིད་ནང་འཛུལ་ཞུགས་བྱེད་དུ་བཅུག་མེད་པ་རེད། ཕྱི་ལོ་ ༢༠༡༥ ལོར་འབར་མའི་གྲོས་ཚོགས་འོག་མའི་འཐུས་མིར་བདམས་ཡོད་པ་དང་། ཕྱི་ལོ་ ༢༠༡༦ ནས་ད་ལྟའི་བར་དུ་གྲོས་ཚོགས་ཀྱི་ཚོགས་གཙོ་སོགས་ཀྱི་ཕྱག་ལས་གནང་ཡོད་འདུག
གསར་འགོད་པ། སྐལ་བཟང་སྦྱིན་པ།


text:
མཁར་རྫོང་འདི་ནི་གཞིས་རྩེ་ས་ཁུལ་རྒྱལ་རྩེ་རྫོང་ཁོངས་སུ་ཆགས་ཡོད། དེ་ནི་བོད་རབ་བྱུང་དྲུག་པའི་ཤིང་འབྲུག(1364)ལོར་ནང་ཆེན་འཕགས་པ་དཔལ་བཟང་གིས་རྫོང་བཙན་མང་པོ་བརྩིགས་པའི་ནང་གི་གཅིག་ཡིན། འདིར་རྒྱལ་རྩེ་ཆོས་རྒྱལ་རིམ་བྱོན་རྣམས་བཞུགས་མྱོང་བ་དང༌། ཕོ་ལྷ་མི་དབང་གིས་ང་ལུམ་སྦྱར་གསུམ་ལ་ཕར་རྒོལ་བྱེད་སྐབས་ཀྱི་རྟེན་གཞི་བྱས་པ། དེ་བཞིན་ཤིང་འབྲུག(1904)ལོར་ལོ་རྒྱུས་ཀྱི་དོན་སྙིང་ལྡན་པའི་དབྱིན་ཇི་བཙན་འཛུལ་དམག་ལ་འགོག་རྒོལ་བྱེད་སྐབས་ཀྱི་གཡུལ་ས་བཅས་བྱས་པའི་རྫོང་བཙན་འདི་ནི་དུས་རབས་ཀྱི་དངོས་དཔང་རྩ་ཆེན་ཞིག་ཡིན། མཁར་ཤུལ་དེ་དག་ནི་རྩིག་ཞེང་ཆེ་ལ་ངོས་འཇམ་པ་སྲ་ཞིང་བརྟན་པ་བཅས་ལ་གཞིགས་ན་བོད་རིགས་མེས་པོ་རྣམས་ནི་ལས་ལ་བརྩོན་ཞིང་མཁར་ལས་ཀྱི་ལག་རྩལ་བྱང་ཆུབ་པ་ཡོད་པ་ར་འཕྲོད། ལོ་རྒྱུས་ཐོག་བོད་རིགས་མི་དམངས་ཀྱི་དཔའ་རྒོད་ཚོས་མཁར་རྫོང་འདིའི་གཡུལ་སའི་ཐོག་དབྱིན་ཇི་བཙན་འཛུལ་པར་རྒོལ་རྡུང་ཚ་ནན་སྤྲད་དེ་ཕ་ཡུལ་སྲུང་སྐྱོབ་བྱེད་པའི་དམག་འཐབ་ནང་ཇི་སྲིད་བར་ནུབ་ཐབས་མེད་པའི་བྱས་རྗེས་བཞག་ཡོད། རབ་བྱུང་བཅོ་ལྔ་པའི་ས་བྱི(1888)ལོར་ལུང་ཐུ་ལར་དབྱིན་འགོག་དམག་འཁྲུག་བྱུང་ནས་ལོ་བཅོ་ལྔ་སོང་བའི་རྗེས་ཀྱི་ཆུ་ཡོས(1903)ལོའི་ལོ་མཇུག་ནས་ཤིང་སྦྲུལ(1904)ལོའི་ལོ་སྟོད་དུ་རོང་ཁེ་ཕེང་གིས་དབྱིན་དམག་འབོར་ཆེན་ཁྲིད་ནས་སླར་ཡང་བོད་དུ་བཙན་འཛུལ་བྱེད་འགོ་བཙུགས་ཏེ་ལམ་བར་གྲོ་མོ་དང༌། ཕག་རི། ཁང་དམར་སོགས་བོད་ཁོངས་ས་ཆ་མང་པོ་བཟས་ནས་ལོ་དེའི་ཟླ་བཞི་པར་རྒྱལ་རྩེ་གྲོང་བརྡལ་བཟུང༌། དབྱིན་ཇི་བཙན་འཛུལ་པ་གར་སླེབས་སར་མི་བསད་ཇག་བཅོམ་གྱི་ལས་ངན་མ་བྱས་པའི་ས་མེད། ལོ་དེའི་ཟླ་ལྔ་པའི་ཚེས་གཅིག་ཉིན་ཏཱ་ལའི་བླ་མ་སྐུ་ཕྲེང་བཅུ་གསུམ་པས་རྒྱལ་རྩེ་ས་ཁུལ་གྱི་ཁྲལ་རྐང་ལ་གཞིགས་ཏེ་ན་གཞོན་གོ་ཐང་སུམ་སྟོང་སྐོང་སྒྲིག་གིས་མཚོན་ཆ་གོ་སྒྲིག་ཐོག་ཟླ་གཅིག་གི་དམག་རྒྱགས་དང་རྫས་མདེལ་འདོན་སྤྲོད་བྱས་ཏེ་བསྟན་དགྲ་དབྱིན་ཇིའི་བཙན་འཛུལ་འགོག་རྒོལ་བྱེད་དགོས་ཞེས་པའི་སྐུལ་ཐམ་ཕེབས་དོན་བཞིན་གཞིས་བྱེས་དམག་དམངས་ཚོས་མདའ་དཔོན་བཀྲས་གླིང་པ་དང་རྔོན་མོ་ལུང་གཉིས་ཀྱི་སྣེ་ཁྲིད་འོག་དུས་ཡུན་ཟླ་བ་གཅིག་ཀྱང་མ་འགོར་བར་རྒྱལ་རྩེ་དགྲ་ལག་ནས་ཚུར་བླངས་པ་དང༌། ཕྱོགས་མཚུངས་རང་ཕྱོགས་ཀྱི་འདོན་དམག་དང་ཡུལ་དམག་ཁག་གཅིག་གིས་དབྱིན་དམག་དཔུང་སྒར་ལ་འཇབ་རྒོལ་བྱས་ནས་བཙན་འཛུལ་པ་རྣམས་ཐལ་བའི་རྡུལ་དུ་བརླགས་ཏེ་རོང་ཁེ་ཕེང་ཡང་གསོན་བཟུང་ཐུབ་ལ་ཁད་བྱུང༌། ལོ་དེའི་ཟླ་དྲུག་པའི་ནང་རོང་ཁེ་ཕེང་དཔུང་སྣོན་སྐྱབས་ཞུར་གྲོ་མོའི་ས་མཚམས་བར་ངོ་བསྐྱོད་ཀྱིས་ཟླ་བདུན་པའི་ནང་དབྱིན་ཇི་བཙན་འཛུལ་པའི་རྒྱབ་སྣོན་དཔུང་རྒྱལ་རྩེར་འབྱོར་ནས་སླར་ཡང་ཛ་དྲག་ཆེ་བའི་གཡུལ་འགྱེད་བྱེད་འགོ་ཚུགས། བོད་ཀྱི་དམག་དམངས་རྣམས་ཀྱིས་དམག་མཁོའི་དངོས་ཟོག་དབོར་འདྲེན་བྱེད་དཀའ་བ་དང༌། དགྲ་དང་རང་ཕྱོགས་དབར་གོ་མཚོན་བཟང་ཞན་གྱི་ཧེ་བག་ཤིན་ཏུ་ཆེ་བ་སོགས་ཀྱི་གནས་བབ་ཧ་ཅང་སྡུག་པོའི་འོག་གཉའ་མ་ཞུམ་པར་སྔར་མུས་བཞིན་དཔའ་ངར་ཆེན་པོས་དགྲ་བོར་སྲོག་དང་བསྡོས་པའི་འགོག་རྒོལ་དྲག་པོ་བྱས་ཏེ་དགྲ་དམག་རྣམས་རྒྱལ་རྩེ་རང་དུ་བཀག་ནས་ལྷ་སའི་ཕྱོགས་སུ་གོམ་པ་གང་ཡང་བཏང་མེད། ཉིན་ཞིག་དབྱིན་དམག་གིས་དྲག་ཤུགས་ཡོད་རྒུ་སྤྱད་ནས་རྫོང་རྩེར་མེ་སྒྱོགས་སེར་དྲག་བབས་པ་ལྟར་འཕངས་ནས་འུར་མཆོངས་བྱེད་རྩིས་བྱས་ཀྱང་རྒྱལ་རྩེ་དཔལ་ཆོས་དགོན་དང༌། རྩེ་ཆེན་དགོན་སོ་སོ་ནས་དབྱིན་དམག་ལ་རྒོལ་རྡུང་ཚ་ནན་སྤྲད་སྟབས་བཙན་འཛུལ་པ་རྣམས་རྫོང་འགྲམ་དུ་བཅར་ཐབས་མ་རྙེད། འོན་ཀྱང་སྟབས་མི་ལེགས་པ་ཞིག་ལ་བོད་དམག་ཅིག་རྫས་ཁང་དུ་རྫས་མདེལ་ལེན་པར་སྐྱོད་སྐབས་གཟབ་ནན་མ་བྱུང་བའི་སྟབས་ཀྱིས་མེ་ཡོད་པའི་སྦི་སྡི་རྫས་མདེལ་གྱི་ཁྲོད་དུ་ལྷུང་ནས་རྫས་ཁང་འབར་གས་སོང་བས་དགྲ་བོས་གོ་སྐབས་དེ་དང་བསྟུན་ནས་རྫོང་རྩེར་ཚུར་རྒོལ་དྲག་པོ་བྱས་ཤིང༌། ཁོ་ཚོས་རྫོང་གི་ཕྱོགས་གསུམ་ནས་བསྐོར་ཏེ་ཤི་འཐབ་རོ་འཐབ་ཀྱིས་རྫོང་རྩེར་འཛེགས། རྫོང་སྲུང་བོད་དམག་རྣམས་རྫས་མདེལ་ཟད་ཁར། འཐུང་ཆུ་ཡང་ཆད་པའི་དཀའ་ངལ་དང་ཉེན་ཁ་ཤིན་ཏུ་ཆེ་བ་བྱུང་ཡང་ཁོ་ཚོས་རྡོ་དང༌། དབྱུག་པ། འུར་རྡོ་སོགས་ལ་བརྟེན་ནས་མུ་མཐུད་འགོག་རྒོལ་བྱས་ཏེ་རང་དམག་ཁག་གཅིག་དགྲ་བོའི་བསྐོར་རྒྱ་ལས་ཐར་ཏེ་དཔལ་ཆོས་དགོན་དུ་ཐོན། དེ་བྱིངས་བོད་དམག་རྣམས་རྫོང་སྟེང་དུ་དགྲ་བོ་དང་དམར་འཛིང་དྲག་པོ་བྱས་ནས་མཐར་མང་སྣེ་ཉུང་གིས་མི་བརྟན་པའི་དུས་སུ་རང་ལུས་ཤ་ཁྲག་གི་གྲིབ་མ་ཙམ་ཡང་དགྲ་ལག་ཏུ་མ་བསྐུར་བར་རྫོང་རྩེའི་གཡང་ས་ནས་མཆོངས་ཏེ་ཕ་ཡུལ་སྲུང་སྐྱོབ་བྱེད་པའི་ཆེད་དུ་མི་ལུས་རིན་ཆེན་ལེགས་སྐྱེས་སུ་བཤམས་སོ། །
ཤོད་རྒྱུན་ལྟར་ན་སྔར་གྱི་རྫོང་བཙན་དེ་ནི་སྟར་པ་རེ་ལ་མཁར་བཅུ་སྐོར་ཡོད་པ་དང༌། མཁར་གྱི་མཐོ་ཚད་ལ་ཐོག་བརྩེགས་གསུམ་ཙམ་ཡོད་སྐད་ཀྱང༌། དེ་དག་ཚང་མ་དམག་འཁྲུག་ནང་བཙན་འཛུལ་པས་གཏོར་བརླགས་བཏང་བས་ད་ཡོད་ཀྱི་མཁར་ཤུལ་གྱང་རོའི་ཐོག་ནས་དབྱིན་ཇི་བཙན་འཛུལ་པའི་སྡིག་ཉེས་ར་སྤྲོད་ཐུབ་རྒྱུ་ཡོད་ལ། ཕོ་བྲང་རྒྱལ་མཁར་རྩེའི་ས་ས་རྡོག་གཅིག་དང༌། རྡོ་རྡོ་རྡོག་རེའི་ཐོག་ནས་བོད་རིགས་དམག་དམངས་ཚོའི་ཞུམ་པ་མེད་པའི་དཔའ་སྟོབས་དང༌། བཙན་རྒོལ་རྒྱལ་གཅེས་ཀྱི་བླ་ན་མེད་པའི་སྙིང་སྟོབས་བཅས་མཚོན་རྒྱུ་ཡོད། ད་ཆ་ཕོ་བྲང་རྒྱལ་མཁར་རྩེ་འདིའི་བཞིན་དཔལ་ཉམས་གསོ་ལེགས་པར་ཟིན་ནས་མི་རིགས་ཁག་གི་མི་དམངས་རྣམས་ལ་རྒྱལ་གཅེས་རིང་ལུགས་ཀྱི་སློབ་གསོ་གཏོང་བའི་གནས་སུ་འཛིན་པ་མ་ཟད། རྒྱལ་ཁབ་ཕྱི་ནང་གི་གནས་སྐོར་བ་རྣམས་ཡུལ་སྐོར་སྤྲོ་འཆམ་བྱེད་ཡུལ་གྱི་གནས་ཆེན་ཞིག་ཀྱང་ཡིན།


text:
ཉིན་ཤས་གོང་གསར་འགོད་པར་ལྷ་ས་མེ་འཁོར་བབས་ཚུགས་ནས་ཤེས་རྟོགས་བྱུང་བར། ཟླ་7ཚེས་1ནས་ཟླ་8ཚེས་31ཉིན་བར་གྱི་དབྱར་དུས་སྐྱེལ་འདྲེན་རིང་། ལྷ་ས་མེ་འཁོར་བབས་ཚུགས་ཀྱིས་ཉིན་རེར་འགྲུལ་པ་དབོར་འདྲེན་བྱེད་ཚད་མི་གྲངས་8048ཟིན་རྒྱུ་དང་དབྱར་དུས་སྐྱེལ་འདྲེན་བྱེད་རིང་འགྲུལ་པ་དབོར་བའི་བསྡོམས་འབོར་མི་ཁྲི་42.9ཟིན་ཏེ་དུས་མཚུངས་ལས་3%ཙམ་མང་དུ་འགྲོ་རྒྱུ་དང་། དེ་དང་ཆབས་ཅིག ལྷ་ས་མེ་འཁོར་བབས་ཚུགས་ཀྱིས་མེ་འཁོར་གྱི་གཉེར་སྐྱོང་ལམ་ཐིག་ལེགས་སྒྲིག་བྱ་རྒྱུ་ཡིན་པ་རེད།
དབྱར་དུས་སྐྱེལ་འདྲེན་རིང་། ལྗོངས་ནང་ཁུལ་དུ་མེ་འཁོར་གཉེར་སྐྱོང་ལམ་ཐིག་གཅིག་ལ་འགྱུར་ལྡོག་གཏོང་རྒྱུ་ཡིན་པ་སྟེ། མེ་འཁོར་གྱི་ཐེངས་གྲངས་ཤིག་མང་དུ་གཏོང་རྒྱུ་དང་། མེ་འཁོར་གྱི་ཐེངས་གྲངས་ཤིག་གཉེར་སྐྱོང་བྱེད་མཚམས་འཇོག་རྒྱུ། མེ་འཁོར་གྱི་འཁོར་གྲངས་འགའ་ཤས་ཀྱི་བབས་ཚུགས་སུ་མེ་འཁོར་ཁ་འགོག་ས་མང་དུ་གཏོང་རྒྱུ་དང་། མེ་འཁོར་གྱི་ལན་གྲངས་མང་པོ་ཞིག་དུས་ཐོག་ཏུ་འགྱུར་ལྡོག་གཏོང་རྒྱུ་རེད། མེ་འཁོར་གྱི་གཉེར་སྐྱོང་ལམ་ཐིག་ལ་འགྱུར་ལྡོག་གཏོང་རྒྱུ་ཡིན་པ་སྟེ། ཟི་ལིང— ལྷ་ས་བར་གྱི་Z6811/6812ལན་གྲངས་ཀྱི་མེ་འཁོར་གྱི་གཉེར་སྐྱོང་ལམ་ཐིག་དེ་ཟི་ལིང——ལྷ་ས———གཞིས་རྩེ་བཅས་བར་ལ་འགྱུར་རྒྱུ་དང་། ཟླ་7ཚེས་1ནས་ཟླ་8ཚེས་31ཉིན་བར་ལྷ་ས —— ནག་ཆུ་བར་གནས་སྐབས་འགྲུལ་སྐྱེལ་མེ་འཁོར་གཏོང་རྒྱུ་དང་། མེ་འཁོར་གྱི་འཁོར་གྲངས་ནི་Z9879/9880ཡིན་པ། ལྷ་ས ——གཞིས་རྩེ་བར་གྱི་Z8803/8804མེ་འཁོར་གཏོང་མཚམས་འཇོག་རྒྱུ་དང་མེ་འཁོར་གཏོང་འགོ་ཚུགས་པའི་དུས་ཚོད་ལོགས་སུ་བརྡ་ཐོ་གཏོང་རྒྱུ་རེད། ལྷ་ས —— གཞིས་རྩེ་དུམ་བུའི་འགྲུལ་སྐྱེལ་མེ་འཁོར་ཁ་འགོག་ས་ལེགས་སྒྲིག་བྱ་རྒྱུ་ཡིན་པ་རེད། Z6811/6812ཀྱི་མེ་འཁོར་གྱི་ལན་གྲངས་ནང་ཆུ་ཤུར་དང་། སྙེ་མོ། རིན་སྤུངས། གཞིས་རྩེ་བཅས་བར་གྱི་མེ་འཁོར་ཁ་འགོག་ས་མང་དུ་གཏོང་རྒྱུ་དང་། Z8801གྱི་མེ་འཁོར་ལན་གྲངས་ནང་སྙེ་མོ་དང་རིན་སྤུངས་ཀྱི་མེ་འཁོར་ཁ་འགོག་ས་མང་དུ་གཏོང་རྒྱུ་རེད།
མེ་འཁོར་མང་ཆེ་བའི་དུས་ཚོད་ཆ་ཤས་ཙམ་ལས་འགྱུར་ལྡོག་མེད། འོན་ཀྱང་མེ་འཁོར་ལན་གྲངས་ཤིག་ལ་རྒྱ་ཆེའི་འགྲུལ་པས་དོ་སྣང་ཆེན་པོ་བྱེད་དགོས་སྟེ། གཞིས་རྩེ —ལྷ་ས་བར་གྱི་མེ་འཁོར་ལན་གྲངས་Z8802འབྱོར་བའི་དུས་ཚོད་དེ(ཕྱི་དྲོ)ཆུ་ཚོད་21དང་སྐར་མ་33ནས(སྔ་དྲོ)ཆུ་ཚོད་10དང་སྐར་མ་27ལ་འགྱུར་རྒྱུ་ཡིན་པ་རེད།
གཞན་ཡང་། ཤེས་རྟོགས་བྱུང་བར་གཞིགས་ན། རྒྱ་ཆེའི་འགྲུལ་པར་སྔར་བས་སྟབས་བདེ་སྐྲུན་ཆེད། བབས་ཚུགས་ནས་སྤ་སེ་ཉོ་བ་དང་། དྲ་ཐོག་ནས་སྤ་སེ་ཉོ་བ། ལྗོངས་ནང་ཁུལ་གྱི་གྲོང་ཁྱེར་དང་ས་ཁུལ་ཁག་ཏུ་ཡོད་པའི་མེ་འཁོར་སྤ་སེ་ཚབ་ཚོང་ས་ཚིགས་7ཕུད། ལྷ་ས་མེ་འཁོར་བབས་ཚུགས་ཀྱིས་ལྷ་ས་གྲོང་ཁྱེར་གྱི་གྲོང་ཤར་དུ་མེ་འཁོར་སྤ་སེ་ཚབ་ཚོང་བྱེད་ས་ཞིག་མང་དུ་གཏོང་རྩིས་ཡོད་པ་རེད།


text:
ཀྲུང་གོའི་བོད་ལྗོངས་དྲ་བ་ནས་གནས་ཚུལ་འབྱོར་གསལ། ཏང་གི་ཚོགས་ཆེན་བཅུ་དགུ་པའི་དགོངས་དོན་ལ་སྔར་བས་སློབ་སྦྱོང་དང་གོ་བ་ལོན་ཆེད། ཉེ་ཆར། ལྷོ་ཁ་གྲོང་ཁྱེར་འཕྱོངས་རྒྱས་རྫོང་བཅིངས་འགྲོལ་གྲོང་ཚོར་བཅའ་སྡོད་བྱས་པའི་ལས་དོན་རུ་ཁག་གིས་གྲོང་དམངས་ཀྱི་ཚོགས་ཆེན་འཚོགས་ཏེ་ཏང་གི་ཚོགས་ཆེན་བཅུ་དགུ་པ་དང་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་བདུན་པ་དང་། སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་དང་པོའི་དགོངས་དོན་བརྒྱུད་བསྒྲགས་དང་སློབ་སྦྱོང་བྱ་བར་རྩ་འཛུགས་བྱས་ཤིང་། གྲོང་ཚོ་ཡོངས་ཀྱི་གྲོང་མིའི་འཐུས་མི་140ལྷག་ཙམ་ཚོགས་འདུར་ཞུགས་ཡོད།
ཚོགས་ཐོག་ཏུ། བཅིངས་འགྲོལ་གྲོང་ཚོའི་ཧྲུའུ་ཅི་དང་པོ་དང་། གྲོང་ཚོའི་བཅའ་སྡོད་ལས་དོན་རུ་མིས་གོ་བདེ་བ་དང་ཤེས་སླ་བའི་སྐད་ཀྱིས་གྲོང་མི་ཚོར་ཚོགས་འདུའི་དགོངས་དོན་གཙོ་བོ་བརྒྱུད་བསྒྲགས་བྱས་ཏེ། གྲོང་མི་ཚོས་དྲ་བ་དང་། བརྙན་འཕྲིན། རླུང་འཕྲིན་སོགས་ཀྱི་ཐབས་ལམ་བརྒྱུད་དེ་འབྲེལ་ཡོད་ཀྱི་ཚོགས་འདུའི་དགོངས་དོན་ལ་སློབ་སྦྱོང་བྱ་བར་ཤུགས་སྣོན་རྒྱག་པ་དང་། ཁྱོན་ཡོངས་ནས་རྒྱལ་ཁབ་དང་དཔལ་འབྱོར་དང་སྤྱི་ཚོགས་འཕེལ་རྒྱས་སུ་འགྲོ་བར་གནས་པའི་གནས་ཚུལ་གསར་པ་དང་གནས་བབ་གསར་པར་ངོས་འཛིན་ཟབ་མོ་བྱེད་པ་དང་། དེ་དང་དུས་མཚུངས་སུ། གྲོང་ཚོར་བཅའ་སྡོད་ཀྱི་ལས་དོན་རུ་ཁག་གིས་ཚོགས་ཞུགས་གྲོང་མིའི་འཐུས་མིར་ཚོགས་ཆེན་བཅུ་དགུ་པའི་སློབ་སྦྱོང་གི་དཔྱད་གཞིའི་ཡིག་ཆ་140ལྷག་ཙམ་སྤྲད་པ་རེད།
ལས་དོན་རུ་ཁག་གི་རུ་དཔོན་ཀྲོའུ་ཡུས་ཀྱིས་གྲོང་ཚོ་ཡོངས་ཀྱི་རྒྱ་ཆེའི་མང་ཚོགས་ཀྱིས་སློབ་སྦྱོང་ནན་ཏན་བྱེད་དགོས་པ་དང་། ལྷག་པར་དུ་ཏང་ཡོན་ལས་བྱེད་པས་ངེས་པར་དུ་རང་དཔེ་གཞན་སྟོན་གྱིས་བླང་བྱ་ནན་པོ་བཏོན་ཏེ་སློབ་སྦྱོང་གི་འཆར་གཞི་བཟོས་ནས་ཚོགས་ཆེན་བཅུ་དགུ་པའི་དགོངས་དོན་ལ་སློབ་སྦྱོང་དཔྱིས་ཕྱིན་པ་བྱེད་པ་དང་། གྲོང་མིའི་མིག་དཔེ་དང་ཏང་ཡོན་ཚད་ལྡན་ཞིག་བྱས་ནས་གྲོང་ཚོ་དེ་ཡོངས་ཀྱི་མང་ཚོགས་ཀྱི་བསམ་བློ་དང་བྱ་སྤྱོད་གཉིས་པོ་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་ཐབས་ཇུས་བཀོད་སྒྲིག་ཐོག་ཏུ་གཅིག་གྱུར་ཡོང་བར་སྐུལ་ཁྲིད་བྱས་ཏེ། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བསམ་བློ་དེ་བཅིངས་གྲོལ་ས་ཆར་རྐང་ཚུགས་པར་བྱས་ཏེ་གསོན་ཉམས་ལྡན་པའི་ལག་ལེན་དུ་འགྱུར་ཐུབ་པར་འཇུག་དགོས་ཞེས་རེ་བ་བཏོན།
རྒྱུས་ལོན་བྱུང་བ་ལྟར་ན། བཅིངས་འགྲོལ་གྲོང་ཚོས་ད་ལོར་ཚོད་ལྟའི་ངང་ནས་ཁྱད་ལྡན་ཐོན་ལས་འཕེལ་རྒྱས་སུ་བཏང་སྟེ། ལྕ་བ་འདེབས་འཛུགས་བྱས་པ་དང་བོད་ཕག་གསོ་ཚགས་ཀྱི་རྒྱ་ཇེ་ཆེར་བཏང་བར་མ་ཟད། ལྷ་སའི་པ་ཏྲའི་ཞོ་ཉོ་སྒྲུབ་བྱས་ཏེ་ཚོང་ལས་འཁོར་རྒྱུག་ཡག་པོ་བྱེད་ཀྱི་ཡོད། གོམ་པ་རྗེས་མར་གྲོང་ཚོའི་བཅའ་སྡོད་ལས་དོན་རུ་ཁག་དང་། གྲོང་ཚོ“ཨུ་ལྷན་གཉིས”ཀྱི་ཚན་ཁག་དང་གྲོང་མི་ཡོངས་ཀྱིས་བསམ་ཕྱོགས་སྔར་ལས་ལེགས་པར་བསྒྱུར་རྒྱུ་དང་། བློ་ཁོག་ཆེན་པོས་སྲོལ་འབྱེད་བྱས་ཏེ་ཁྱད་ཆོས་ལྡན་པའི་ཐོན་ལས་མུ་མཐུད་དུ་འཕེལ་རྒྱས་དང་རྒྱ་བསྐྱེད་དེ་རྒྱ་ཆེའི་མང་ཚོགས་རྣམས་ས་གནས་ས་ཐོག་ཏུ་ཡོང་འབབ་འཕར་སྣོན་བྱུང་སྟེ་ཕྱུག་པོར་གྱུར་དུ་བཅུག་སྟེ། དབུལ་སྒྲོལ་འགག་སྒྲོལ་གྱི་གྲུབ་འབྲས་སྲ་བརྟན་དུ་བཏང་ནས་གྲོང་གསེབ་ཀྱི་རྣམ་པ་གསར་པ་གཏོད་པ་དང་། མི་དམངས་མང་ཚོགས་ཀྱི་ཐོབ་སེམས་དང་། སྐྱིད་སྣང་། བདེ་འཇགས་ཀྱི་ཉམས་སྣང་ཟམ་མི་ཆད་པར་ཇེ་ཆེར་སོང་སྟེ་བཅིངས་འགྲོལ་ཞེས་པའི་མཛེས་སྡུག་ལྡན་པའི་ས་གཞིར་ཏང་གི་ཚོགས་ཆེན་བཅུ་དགུ་པའི་དགོངས་དོན་དོན་འཁྱོལ་བྱས།
མཇུག་མཐར། ཚོགས་ཞུགས་ཀྱི་གྲོང་མི་དང་ཏང་ཡོན་གྱིས་གྲོས་བསྡུར་གནང་སྟེ་ཚང་མས་གཅིག་རྗེས་གཉིས་མཐུད་ངང་ཚད་ལྡན་གྱི་རྒྱལ་ཁབ་ཀྱི་སྤྱི་དམངས་ཤིག་ཡིན་པའི་ཆ་ནས། ངེས་པར་དུ་ཚོགས་ཆེན་བཅུ་དགུ་པ་དང་འབྲེལ་ཡོད་ཀྱི་ཚོགས་འདུའི་དགོངས་དོན་ལ་སློབ་སྦྱོང་བྱ་བར་གཙིགས་མཐོང་བྱས་ཏེ། ཚོགས་ཆེན་བཅུ་དགུ་པའི་དགོངས་དོན་ལ་སློབ་སྦྱོང་བྱ་བར་མཐོ་རླབས་འཕྱུར་བའི་སྣེ་ཁྲིད་ཀྱི་ནུས་པ་འདོན་སྤེལ་དང་སྐྱེ་སྟོབས་དང་གསོན་ཤུགས་ཀྱི་ཁ་སྣོན་བྱེད་དགོས། དེ་དང་དུས་མཚུངས་སུ། ཡང་ཚང་མས་ཚོགས་འདུའི་དགོངས་དོན་ཐུགས་སུ་ཆུད་དགོས་ན། ཏང་གི་བཀའ་དྲིན་ཚོར་བ་དང་། ཏང་གི་བཀའ་ལ་ཉན་པ། ཏང་གི་རྗེས་སུ་འབྲངས་པ་རྒྱུན་འཁྱོངས་བྱས་ཏེ། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་ཐུབ་པའི་ལམ་ཆེན་གྱི་སྟེང་ཧུར་བརྩོན་ཆེན་པོས་ལས་སྒོ་གཏོད་པ་དང་། ལས་བརྩོན་ཕྱུག་འགྱུར་གྱིས་དུས་སྐབས་གསར་པའི་དཔལ་ཡོན་དང་ཞི་མཐུན་གྱི་མཛེས་སྡུག་ལྡན་པའི་བཅིངས་འགྲོལ་འཛུགས་སྐྲུན་བྱ་བར་ནུས་ཤུགས་གང་ཡོད་འདོན་སྤེལ་བྱ་དགོས་ཞེས་བསྟན།


text:
ཨུ་རུ་སུའི་ལྷོ་ཕྱོགས་ནས་ཤར་ཕྱོགས་སུ་བསྐྱོད་པའི་གནམ་གྲུ་ཞིག་ལ་བརྡབ་སྐྱོན་བྱུང་སྟེ་ནང་དུ་མི་གྲངས་ ༧༡ ཡོད་པ་ཚང་མ་རྐྱེན་འདས་སུ་ཕྱིན་ཡོད་འདུག
ཨུ་རུ་སུའི་བརྒྱུད་ལམ་ཁག་གིས་གནས་ཚུལ་སྤེལ་བ་ལྟར་ན། ཁ་སང་ཨུ་རུ་སུའི་ལྷོ་རྒྱུད་གྲོང་ཁྱེར་ཌུ་མུ་ཌི་ཌུ་ཝུ་གནམ་ཐང་ནས་ཤར་ཕྱོགས་གྲོང་ཁྱེར་ཨོར་སུག་(Orsk)ཏུ་འགྲོ་མཁན། གནམ་གྲུ་ཨང་རྟགས་(Antonov An-148)ཅན་ཞིག་འཕུར་སྐྱོད་བྱེད་བཞིན་པའི་སྐབས་སུ་གློ་བུར་དུ་ཆག་སྐྱོན་ཤོར་ཏེ་ས་ལ་ལྷུང་ཡོད་པ་དང་། གནམ་གྲུའི་ནང་ཡོད་པའི་འགྲུལ་བ་ ༦༥ དང་། གནམ་གྲུའི་ཁ་ལོ་བ་སོགས་ལས་བྱེད་ ༦ བཅས་ཁྱོན་མི་གྲངས་ ༧༡ ཡོད་པ་ཚང་མ་རྐྱེན་འདས་སུ་ཕྱིན་ཡོད་པ་རེད།
ཨུ་རུ་སུའི་སྲིད་འཛིན་པུ་ཊིན་ལགས་ཀྱིས། ཐེངས་འདིའི་ཆག་འཇིག་ཁྲོད་འདས་གྲོངས་སུ་ཕྱིན་པའི་འདས་པོ་རྣམས་ཀྱི་ཤུལ་ལུས་ནང་མི་དང་སྤུན་མཆེན་རྣམ་ལ་ངས་སེམས་གཏིང་ནས་གདུང་སེམས་མཉམ་སྐྱེད་ཞུ་ཡི་ཡོད། ཅེས་བརྗོད་ཡོད་པ་དང་། དེ་བཞིན་ཨ་རིའི་ཕོ་བྲང་དཀར་པོའི་ཐུགས་གསོའི་འཕྲིན་ཆུང་ནང་དུ་གནམ་གྲུའི་ནང་གི་འགྲུལ་བ་རྣམ་པ་དང་ལས་བྱེད་བཅས་ལ་ཡ་ང་བའི་དོན་རྐྱེན་བྱུང་བར་ང་ཚོ་སེམས་གཏིང་ནས་སྐྱོ་བྱུང་། ཨུ་རུ་སུའི་མི་མང་དང་གནོད་འཚེ་ཕོག་པའི་ནང་མི་ཚོར་གདུང་སེམས་མཉམ་སྐྱེད་ཞུ་ཡི་ཡོད། ཅེས་བརྗོད་ཡོད་པ་རེད།
སི་ཨན་ཨན་གྱི་རྒྱལ་སྤྱིའི་གསར་འགྱུར་འབྲེལ་མཐུད་པ་མན་ཐི་ཝོ་ཆན་སི་(Mathew Chance)ལགས་ཀྱིས། ད་ལྟ་ཨུ་རུ་སུའི་རྒྱལ་ས་མོ་སི་ཁོ་ནང་འདས་པའི་ལོ་ངོ་བཅུ་ཕྲག་འགའི་ནང་འབབ་མྱོང་མེད་པའི་ཁ་བ་མཐུག་པོ་བབས་ཡོད་སྟབས། གནམ་གཤིས་གནས་སྟངས་ནི་ཐེངས་འདིའི་གནམ་གྲུ་བརྡབ་སྐྱོན་བྱུང་དགོས་པའི་རྒྱུ་རྐྱེན་ཞིག་ཡིན་སྐོར་བརྗོད་ཡོད་པ་རེད།
ཨུ་རུ་སུའི་གཞུང་ནས་ཉེས་དོན་ཞིབ་འཇུག་ཚོགས་ཆུང་ཞིག་ཆེད་འཛུགས་ཀྱིས། གནམ་གྲུར་ཆག་སྐྱོན་ཤོར་དགོས་པའི་རྒྱུ་རྐྱེན་གང་ཡིན་སོགས་ལ་གནམ་གྲུ་བརྡབ་སའི་ཡུལ་དངོས་དང་གནམ་གྲུའི་ཁེ་ལས་བཟོ་གྲྭ་བཅས་ལ་ཞིབ་འཇུག་བྱེད་ཀྱིན་ཡོད་པ་དང་། རྐྱེན་འདས་སུ་ཕྱིན་པའི་མི་༧༡ ནང་དུ་ལོ་ ༣ དང་ ༥ ། དེ་བཞིན་ལོ་ ༡༧ ཡིན་པའི་བྱིས་པ་གསུམ་ཡོད་འདུག
གནམ་གྲུ་(Antonov An-148)ཞེས་པ་ནི་ཕྱི་ལོ ༢༠༠༩ ལོར་ཡོ་ཁུ་རན་གྱིས་བཟོ་བཀོད་བྱས་པའི་ཨུ་རུ་སུའི་ས་གནས་གནམ་གྲུ་ཞིག་ཡིན་ཞིང་། ད་བར་གནམ་གྲུ་དེར་བརྡབ་སྐྱོན་བྱུང་བའི་རྒྱབ་ལྗོངས་སོགས་གང་ཡང་མེད་ཀྱང་། ཕྱི་ལོ་ ༢༠༡༥ ལོར་ཨུ་རུ་སུའི་གནམ་གྲུ་དོ་དམ་ལས་ཁུངས་ནས་གནམ་གྲུ་དེ་རྒྱལ་སྤྱིའི་འགྲུལ་སྐྱེལ་གནམ་གྲུ་ཞིག་ཏུ་བསྒྱུར་བར་ཆ་རྐྱེན་ཚང་གི་མེད་པའི་དཀའ་ངལ་འོག་བཀག་འགོག་བྱས་ཡོད་འདུག
ཕྱི་ལོ་ ༢༠༡༦ ལོར་སི་རེ་ཡའི་ནང་དམག་གི་འཁྲབ་སྟོན་ཆེད་ཨུ་རུ་སུའི་དམག་མི་ ༩༢ གནམ་གྲུར་བསྡད་དེ་ཕྱིན་སྐབས་བརྡབ་སྐྱོན་བྱུང་ནས་ཚང་མ་རྐྱེན་འདས་སུ་ཕྱིན། ཕྱི་ལོ་ ༡༩༢༣ ལོར་ཨུ་རུ་སུའི་གནམ་གྲུ་ཆེ་ཤོས་ཤིག་ལ་བརྡབ་སྐྱོན་བྱུང་སྟེ་མི་གྲངས་ ༨༢༣༡ རྐྱེན་འདས་སུ་ཕྱིན་ཡོད་འདུག དེ་ནི་ཕྱི་ལོ ༡༩༤༦ ནས་ ༡༩༨༩ བར་ཨུ་རུ་སུའི་ནང་གནམ་གྲུའི་དོན་རྐྱེན་ཐེངས་ ༧༢༡ བྱུང་བའི་ཁྲོད་འདས་གྲོངས་སུ་ཕྱིན་པའི་མི་གྲངས་ལས་ལྡབ་ལྔ་ཡིས་མང་བ་ཆགས་ཡོད་པ་དང་། ཕྱི་ལོ་ ༢༠༡༣ ལོར་ (Airline Ratings)ཞེས་པའི་གསར་ཁང་གི་གནས་ཚུལ་ལྟར་ན། འཛམ་གླིང་གི་གནམ་གྲུའི་དོན་རྐྱེན་ཆེ་ཤོས་ ༡༠ ཡི་ནང་ནས་ ༥ ཨུ་རུ་སུའི་གནམ་གྲུར་བྱུང་ཡོད་འདུག
གསར་འགོད་པ། སྐལ་བཟང་སྦྱིན་པ།